
Novi suradnici: 


Ivo Balentović, književnički publicist starije generacije, dugi je niz 
godina suradnik brojnih književnih časopisa i publikacija, pisac 
beletrističkih proznih djela, osobito kratkih priča. Zivi u Umagu. 


Tomislav Jonjić, rođen u Imotskom 1965. godine. Završio pravo 
u Zagrebu i radio kao odvjetnički vježbenik odnosno odvjetnik u 
Imotskom. Publicističke tekstove objavljivao na više mjesta. 
Zaposlen je u Ministarstvu vanjskih poslova Republike Hrvatske, u 
veleposlanstvu u Svicarskoj. 


Ivan Komadina diplomirani je pravnik. Rođen je 1. siječnja 1949. 
u Primorskom Docu, općina Kaštelanska zagora. Zaposlen je u 
Republičkom fondu mirovinskog i invalidskog osiguranja radnika 
Hrvatske u Zagrebu kao savjetnik u Odjelu za rješavanje o 
pravima u drugom stupnju. Jedan je od obnovitelja Ogranka 
Matice hrvatske u Sisku, a sada je i njezin predsjednik. Aktivni 
sudionik "hrvatskog proljeća", a po njegovu slomu godinama 
saslušavan u splitskoj ekspozituri srpske UDB-e. 


Boris Kožnjak rođen je 21. travnja 1972. godine u Čakovcu. Stu- 
dent je fizike na Prirodoslovno-matematičkom fakultetu Sveu- 
čilišta u Zagrebu. Clan je središnjice Hrvatske republikanske 
zajednice. 


(Nastavak na trećoj stranici korica) 

Kazimir Katalinić 


"BORBOM DO SLOBODE" 


Dok sam bio u političkoj emigraciji, napisao sam u našem 
časopisu "Republika Hrvatska" br. 95, za rujan 1973.: 

Neki u emigraciji govore: "Saka je sve!", a drugi 
govore: "Glava i pamet je sve!" Mi pak govorimo: "Ni 
glava i pamet bez šake, ali niti šaka bez glave i pameti, 
već samo spoj obiju mogu donijeti slobodu našem 
narodu!" 

Nedavna akcija "Bljesak" bila je baš to: spoj šake i mozga. | 
zato je stopostotno uspjela. Ta akcija, kao i nedavni mimohod na 
Dan državnosti, gdje smo vidjeli koliko se učinilo na vojnom polju, 
a osobito na razvitku proizvodnje oružja (što je od posebne 
važnosti), svakog su Hrvata morali ispuniti zadovoljstvom. 

To vrijedi i za usku vojnu suradnju HVO-a i Armije BiH, a nadati 
se je da će sve više jačati i politička suradnja. Prostor Republike 
BiH (i to cjelokupni njezin prostor) i prostor Republike Hrvatske 
međusobno se upotpunjavaju i mogu se očuvati i osloboditi samo 
uskom suradnjom onih koji su zajednički ugroženi od našeg 
istočnog susjeda. Put pak do oslobođenja nije drugi nego put 
borbe, uz istodobnu politiku razbora, tj. i opet spoj šake i mozga. 
Pokazuje se da je bilo ispravno naše republikansko geslo iz 
emigracije: "Borbom do slobode!" 


* 


* * 


Pri svemu tome moramo, dakako, uzimati u obzir i svijet u 
kome živimo, Taj je svijet ovih dana slavio pobjedu nad fašizmom. 


= df 


No predstavnik jednoga velikog naroda, velikog ne po broju svojih 
stanovnika, nego po hrabrosti i rodoljublju koji ga rese, a riječ je o 
poljskom narodu, rekao je da za Poljake ta proslava ima gorki 
ukus, jer pobjeda nad fašizmom Poljacima nije donijela slobodu, 
nego novo ropstvo. Sto da, međutim, kažemo mi Hrvati, koji smo 
pobjedom nad fašizmom doživjeli svoj Bleiburg i križne putove, te 
ne samo bili prepušteni komunističkom dijelu svijeta, nego izgubili 
svoju državu? 

Postoje dvije vrste antifašizma. Francuski antifašizam bio je 
doista francuski i oslobodilački. No antifašizam u Hrvatskoj bio je, 
zahvaljujući Titu i Partiji, samo novi oblik fašizma, bio je crveni 
fašizam, koji je Hrvatsku bacio u ropstvo, umjesto da je oslobodi. 
Kod nas se ni boljševizam nije borio protiv vladajućeg režima, 
nego uglavnom protiv hrvatske države i za uspostavu Jugoslavije, 
naravno s novim, komunističkim političkim i socijalno-ekonom- 
skim poretkom. 

Jest, hrvatski narod je odavno imao prave antifašiste, koji su 
doista bili hrvatski antifašisti, kao što je to bio Vladimir Gortan 
kome u ovom broju posvećujemo jedan članak. On se je borio za 
slobodu Istre protiv fašizma i talijanskog okupatora još 1929. 
godine. Na njega se trebamo pozivati kada govorimo o našem 
antitašizmu, jer njega nije pozvala u borbu Kominterna, niti je on 
krenuo u šumu tek onda kad je dotadašnji Staljinov i komunistički 
saveznik Hitler udario na Sovjetski Savez. Gortan se nije borio 
protiv hrvatske države, nego doista protiv okupatora. 

Pa ako antifašizam znači borbu protiv okupatora i za slobodu 
vlastitog naroda, onda smo mi Hrvati gotovo svi bili antifašisti u 
tome smislu. Bili su to i oni koji su se borili protiv srpskog 
okupatora te uspjeli 1941. godine uspostaviti hrvatsku državu, 
koja nije bila savršena, ali je ipak bila naša država. Bili su to i oni 
koji su nastojali sačuvati tu državu, neovisno o tom jesu li se sa 
svime slagali. A dobrim su dijelom bili to čak i oni koje je talijanski 
okupator, sam ili putem četnika, otjerao u šumu, gdje ih je 
dočekala Partija i prevarila nudeći im "Smrt fašizmu — sloboda 
narodu!", da bi zatim, svojim dolaskom na vlast, ostvarila novi 
oblik fašizma, crveni fašizam, i gurnula u ropstvo hrvatski narod. 

Zato, umjesto Siska, umjesto početka borbe protiv vlastite 
države, trebamo slaviti i poštivati prve i prave hrvatske anti- 
fašističke borce, trebamo slaviti istarske borce, trebamo slaviti i 
častiti Vladimira Gortana i njegove drugove! 


Danas ponovno imamo državu. Dakako, nije onakva kakvu 
smo sanjali. Nije onakva kakvu nam je oslikavao Ante Starčević, ili 
Stjepan Radić, ili Ivan Oršanić. Ali tu je! Naša je! 

I nećemo više nikada ponoviti zabludu prošlosti. Ako nam se 
nešto u njoj ne sviđa, nećemo je rušiti, nego ćemo nastojati da 
bude bolja, da bude ljepša, da bude pravednija. Da bude — 
slobodarska, starčevićanska. Osobito ćemo to nastojati svi mi koji 
vučemo svoje korijenje iz istog debla, iz nauke Ante Starčevića. 

Hrvatskoj je prijeko potrebna starčevićanska struja. Snažna, 
rodoljubna, samoprijegorna, odlučna. Struja idealista. Ali i pošte- 
nja. A posebno — razbora. 

Oblikovanju takve struje želi doprinijeti i naš časopis. To je 
vidljivo iz njegovih članaka i glavnih suradnika, kao i iz novog 
Uredničkog vijeća u kome se nalaze Goran Ante Blažeković, Ivan 
Gabelica i dr. Ivo Korsky. Naš časopis ne želi biti uskostranački. 
On želi biti otvoren svima, kojima je na prvom mjestu hrvatska 
država, sloboda svih njezinih građana i društvena pravda. 
"Republika Hrvatska" želi biti ono što je u prvoj Jugoslaviji bio 
časopis "Hrvatska smotra“. Želi pronalaziti, pokretati i okupljati 
zdrave snage. 

A u činjenici da se uredništvo našeg časopisa (što se dogodilo 
posve slučajno) nalazi svega stotinjak metara od stana u kome je 
skromno živio i radio Ivan Oršanić, urednik "Hrvatske smotre" i 
pokretač 1951. godine "Republike Hrvatske", vidimo ne samo 
slučajnost, nego i Božji znamen. 


AKCIJA "BLJESAK" 


Dana 25. svibnja 1995. u emisiji "Slikom na sliku" objavljen je 
razgovor urednika Dubravka Merlića s načelnikom Političke 
uprave Ministarstva obrane RH generalom bojnikom Ivanom 
Toljem u povodu akcije "Bljesak" (2. i 3. svibnja 0. g.) za povrat i 
oslobađanje okupirane zapadne Slavonije, koji ovdje prenosimo. 


* Gospodine generale, akcija "Bljesak", dakle akcija osloba- 
danja zapadne Slavonije završena je s potpunim uspjehom — na 
vojnom, policijskom, pravnom i diplomatskom planu. U Hrvatskoj 
je nedavno boravio gospodin Mazowiecki s ciljem istraživanja 
navodnih kršenja ljudskih prava i navodno počinjenih ratnih 
zločina u toj akciji. 

— Vi znate da je Hrvatski informativni stožer na vrijeme, čak 
vrlo brzo u odnosu na poznate vojne akcije u svijetu, dao sve 
moguće informacije vezane uz akciju "Bljesak". Mi nismo imali što 
tajiti. Akcija je izvedena vojnički besprijekorno po svim vojnim i 
ratnim pravilima. Svjetska se javnost uvjerila da smo u akciji 
postupali na vrlo visokoj civilizacijskoj razini. U kontekstu sukoba 
takvih vojnih razmjera jasno je da su bili mogući neki pojedinačni 
incidenti koji su na vrijeme spriječeni. Prvoga dana nakon 
oslobađanja Okučana uhvaćene su dvije ili tri osobe u pokušaju 
otuđenja tuđe imovine. Te su osobe sada pod policijskom 
istragom. Dakle, politička kontrola nad djelovanjem redarstvenih i 
vojnih snaga bila je potpuna. Zato mislim da je gospodin 
Mazowiecki dobro došao, jer jedino se tako mogao uvjeriti u 
izmišljene velikosrpske laži o golemim gubicima. Njegova je izjava 
neodređena, nije precizna, jer zaista nije mogao nikakvim 
argumentima dokazati srpske insinuacije, budući da se uvjerio u 
sasvim suprotno. Hrvatska vojska i policija ni u čemu nisu 
prekršile međunarodni kodeks prema civilima na oslobođenom 
području, a ni prema paravojnim jedinicama. Prema svima smo 
jednako postupali u duhu hrvatske vojne tradicije — civile smo 
štitili, a prema zarobljenim srpskim jedinicama postupali smo kao 
prema ratnim zarobljenicima. Sve ostalo je djelo srpske 
promidžbe. 

* Gospodine generale, svega nekoliko dana poslije akcije 
"Bljesak" nekoliko srpskih političara iz Hrvatske, a među njima i 
gospodin Pupovac u TV-emisiji "Slikom na sliku" pohvalili su 
hrvatske postrojbe, ali su i izjavili da je bilo dosta problema s 

hrvatskim vojnicima. Je li to točno? 

— To nije točno. Hrvatski su vojnici savršeno, ponavljam, do 
detalja, izvršavali svoju zadaću. A zadaća im nije bila da mal- 
tretiraju tamošnje stanovništvo, već da oslobode dio Hrvatske. Bio 
je to silovit udar, pa pretpostavljam da su se te siline pobunjenici 
uplašili. Dakle, mi smo govorili da je Hrvatska vojska izvanredno 
opremljena i obučena, sa sviješću o svojoj snazi, opremljenosti i 
obučenosti. S tako samouvjerenom vojskom nema igranja. A 
okupatori hrvatskih područja mislili su da su to samo prazne riječi. 
Hrvatsko vrhovništvo i hrvatska državna politika kada odluči 
upotrijebiti takvu snagu, takvu silu, onda može računati na 
potpuno izvršenje zadaće. Tako je bilo i u akciji "Bljesak". Za 
svega 31 sat oslobođena je zapadna Slavonija unatoč srpskoj 
vojsci snage korpusa, a da i ne govorimo o tome da su gotovo svi 
civili bili naoružani. Eto, ta se "glasovita srpska vojska" razbježala, 
pa svoju nespremnost, svoj vojni poraz, svoj kukavičluk nastoji 
omalovažiti tipično srpskim izmišljotinama. Cijeli je svijet svjedok 
da Hrvatska želi mirno rješenje, da želimo mirnu reintegraciju 
okupiranih područja. Pregovarali smo i pregovaramo i dalje, ali na 
terorističke srpske incidente odgovorit ćemo onako kako je to 
uobičajeno u svijetu. Predsjednik Republike Hrvatske i vrhovnik 
naših oružanih snaga, dr. Franjo Tuđman, naredio je vojno- 
policijsku akciju tek nakon odmetničkih terorističkih ispada na 
hrvatskim cestama. 

Nemojte zaboraviti da je ta akcija bila ograničena. Ja sam 
kontaktirao s predstavnicima raznih medija iz svijeta i Hrvatske, 
pa čak i sa srpskim, kontaktirao sam i s predstavnicima svjetskih 
centara moći. | svi se slažu u jednom — Hrvatska vojska i 
hrvatska policija pokazale su iznimnu snagu, hrabrost i disciplinu. 
Gotovo nikome nije išlo u glavu da imamo tako snažnu vojsku, 
vojsku koja je nastala u četiri godine domovinskog rata i da ta 
vojska može razbiti jedan korpus za samo 31 sat. A što Pupovac i 
njemu slični konstruiraju izmišljotine, to ide na njihovu savjest, mi 
se na to ne obaziremo i ne želimo komentirati. Iz izmišljotina 
kojima se služe razni "pupoljci" rađaju se sva zla, to su "pupoljci" 
zla. Hrvatska u svojoj međunarodno priznatoj državi teži samo 
dobru koje želimo svim našim građanima. To je hrvatska državna 
politika koju provodimo i koju ćemo provoditi unatoč svemu. 


Ivan Komadina 
22. LIPNJA I HRVATSKA DRŽAVNOST 


Ove godine obilježavamo pedesetu obljetnicu od završetka 
drugoga svjetskog rata i pedesetčetvrtu obljetnicu od njegova 
početka na ovim našim prostorima. 

Naime, treba se ukratko podsjetiti povijesti. Hrvati su počeli 
naseljavati prostore izmedu rijeka Tise i Drine i Jadranskoga mora 
sredinom VI. stoljeća i već 852. godine imamo ne samo jaku i dobro 
organiziranu državu, već i Crkvu, posebno benediktince, pa hrvat- 
ski knez Trpimir svojom darovnicom Crkvi u Bijaćima prvi put u 
pisanom dokumentu spominje hrvatsko ime. 

Za vrijeme kralja Tomislava (koji je okrunjen 925. na Duvanj- 
skom polju) Hrvatska je bila najjača. Zatim je slabila do 1102. kada 
ulazi u personalnu uniju s Ugarskom. Hrvatska je zadržala svoju 
državnost sve do 1. prosinca 1918. godine kada ulazi u ralje Velike 
Srbije pod krinkom Jugoslavije. Srbijanska vlada u Beogradu 
daruje Italiji Istru do Sušaka, dio Dalmacije s otocima uključujući 
grad Zadar s okolicom. 

Počinju neviđeni progoni Hrvata koji kulminiraju stravičnim 
ubojstvom Stjepana Radića u beogradskoj skupštini, gdje je na 
toga našeg velikana 20. lipnja 1928. Puniša Račić po nalogu kralja 
Aleksandra izvršio atentat od čijih je posljedica Radić umro 6. ko- 
lovoza 1928. godine. U siječnju slijedeće godine kralj Aleksandar 
proglašava diktaturu. Progoni su još stravičniji. 

Zastupnik Hrvatske stranke prava u Ustavotvornoj skupštini, 
zagrebački odvjetnik dr. Ante Pavelić stvara ustaški pokret, kao 
reakciju na krvave obračune velikosrpskog režima s hrvatskim 
narodom. Ne mogavši naći boljeg saveznika, odlazi u Mađarsku u 
Janka Pustu i tu osniva ustaški logor, a potom se seli poglavito iz 
nužde, u Italiju. 2 

Nakon aneksije Austrije, upada u Češku 1938. godine, Hitlerova 
Njemačka sklapa u Munchenu sporazum sa Staljinom o nenapa- 
danju, a potom 1. rujna 1939. godine napada Poljsku. Vlada 
Dragiše Cvetkovića pristupa Trojnom paktu. Dana 27. ožujka 1941. 
dolazi do demonstracija u Beogradu pod vodstvom komunista. 
Potom 6. travnja 1941. Njemačka napada Kraljevinu Jugoslaviju 
koja potpisuje kapitulaciju 17. travnja 1941. U takvim uvjetima 
Slavko Kvaternik 10. travnja 1941. godine proglašava Nezavisnu 
Državu Hrvatsku, a vlast preuzimaju ustaše. Dr. Ante Pavelić 
dolazi u Zagreb i 14. travnja 1941. postaje poglavnikom Nezavisne 
Države Hrvatske. 


Hrvatski narod se je plebiscitarno izjasnio za svoju državu. 
Medutim, stvaranju mlade hrvatske države nije se radovala ni 
većina srpskog stanovništva ni oni Hrvati koji su pripadali Komu- 
nističkoj partiji. Clanovi Komunističke partije, nažalost poglavito 
Hrvati, često potpomognuti Srbima-četnicima, snovali su plan o 
rušenju NDH. Komunistički pokret, osim u Zagrebu i Splitu bio je 
osobito jak u gradu Sisku. 

I 22. lipnja 1941. ujutro u ranu zoru radnik rafinerije "Schell" u 
Sisku dolazi do organizacionog sekretara Okružnog komiteta KPH 
Marijana Cvetkovića i donosi mu vijest da je Hitler napao Sovjetski 
Savez. Bio je to znak da se krene u akciju. Na sjednici Okružnog 
komiteta KPH istog dana donijeta je definitivna Odluka i odlučeno 
je: 

- da se osnuje partizanski odred, 4 

- da baza odreda bude u šumama kod sela Zabna, 

- da se tamo donese sve oružje i municija, 

- da se istog dana okupe svi borci, a osobito ugroženi komunisti, 

- da se priopće nove lozinke i javke i da se jave kuriri, 

- da se o zaključcima hitno obavijeste svi komunisti s toga 
područja, kao i članovi SKOJ-a. 

Za komandanta I. partizanskog odreda izabran je član CK 
KPH-a i član CK KPJ Vlado Janjić zvani "Capo" kojega mnogi 
građani Siska optužuju i za osobne likvidacije hrvatskih domoljuba 
nakon drugoga svjetskog rata. _ 

Međutim, šume u okolici sela Zabna nisu bile najpogodniji teren, 
pa su partizani tražili drugo pogodnije mjesto i preselili se u šumu 
"Brezovica" pored Siska prema Popovači koja je bila sigurnija i 
odakle su se nesmetano mogle organizirati terorističke akcije. 
Marijan Cvetković dobio je zadatak da se poveže sa srpskim 
stanovništvom na Banovini i tako je počeo ustanak protiv mlade 
hrvatske države. Organizirani su prepadi, diverzije, atentati. Prva 
akcija tog odreda dogodila se 25. lipnja kada je kod sela Zabno 
minirana željeznička pruga. Kako je vrijeme odmicalo, akcije su 
bivale sve brojnije i po obimu veće. 

Dakle, rušenje Nezavisne Države Hrvatske je počelo. Prema 
pričanju nekih preživjelih članova odreda, vlasti Nezavisne Države 
Hrvatske nudile su im aboliciju ako se u roku od mjesec dana 
predaju, što naravno njima nije ni padalo na pamet. Oni su se borili 
za jednu novu Jugoslaviju. : 

Istodobno na Banovini i u ostalim krajevima u kojima su živjeli 
Srbi raste četnički pokret. : 

Osobito značajnu ulogu u stvaranju partizanskog pokreta u 
Sisku, Pokuplju i Posavini, uz selo Žabno, imalo je i selo Crnac. 
Kakvo je bilo vodstvo partizanskog odreda najbolje ilustriraju 

kasniji događaji, a posebno oni oko završetka drugoga svjetskog 
rata u nas. Naime, prema svjedočenju gospodina Branka Mulića, 
vozača OZN-e, prilikom odvođenja ranjenika iz bolnice "Sveti Duh" 
u Zagrebu u jamu Jazovka u Žumberku bili su nazočni, i to kao 
čelni ljudi, članovi baš toga ustaničkog partizanskog odreda, dobro 
znani Marijan Cvetković, te Marijan Laćan zvani "Lazo". 

Članovi toga odreda u danima nakon završetka drugoga svjet- 
skog rata u nas pridonijeli su likvidaciji većeg broja nevinih 
hrvatskih rodoljuba. 

I tako zaslugom Hrvata-komunista, koji su u sprezi s četnicima 
rušili Nezavisnu Državu Hrvatsku, došlo je do sloma te države. 
Uspostavljena je nova komunistička Jugoslavija pod vodstvom 
Josipa Broza Tita, bez čijeg se znanja, a i blagoslova ne bi dogodio 
najveći zločin nad nevinim hrvatskim narodom, na poljima 
Bleiburga i dalje na križnom putu, te u mnogim jamama poput 
Jazovke, i šumama poput Macelja, gdje je stradalo, prema 
procjenama, od nekoliko desetaka tisuća hrvatskih vojnika i civila, 
pa do preko dvjesta tisuća. 

Stvara se nova Velika Srbija u kojoj ponovno počinje stravičan i 
neviđen teror nad hrvatskim narodom. Da bi lakše ostvarili svoj san 
o ostvarivanju Velike Srbije, četnici uz blagoslov Josipa Broza Tita 
otvaraju granice nakon šezdesetih godina ovog stoljeća i počinje 
najveći egzodus u povijesti hrvatskog naroda. 

Dolazi do hrvatskih reakcija: Deklaracije o hrvatskom jeziku 
1967. i "hrvatskog proljeća". Nu, u prosincu 1971. dolazi do Titova 
udara u Karađordevu, kada se ukida Matica hrvatska, a na stotine 
rodoljuba odlaze u zatvor dok velikosrpska UDB-a ubija u inozem- 
stvu najviđenije predstavnike emigracije. 

Raspadom Sovjetskog imperija raspadaju se komunistički 
imperiji u istočnoj Europi kao kule od karata. U bivšoj Jugoslaviji 
dolazi do ključanja, te do višestranačja u nekim republikama. U 
ondašnjoj SR Hrvatskoj dolazi u travnju i svibnju 1990. do parla- 
mentarnih višestranačkih izbora i rušenja komunističkog sustava. 

Ali povijest se ponavlja: pedeset godina poslije ustanka protiv 
Nezavisne Države Hrvatske, četnici opet ustaju protiv novostvo- 
rene hrvatske države. U drugoj polovini 1990. dolazi do barikada, 
diverzija, atentata, koji se u 1991. godini povećavaju, a u lipnju 
1991. kulminiraju i oružanom pobunom. 

Ali ovaj put četnici uza se nemaju hrvatske komuniste, već je 
sav hrvatski narod jedinstven i odlučan da potpuno oslobodi, čuva 
i očuva svoju državu. 

I tako je konačno došlo do slamanja, a nadamo se uskoro i 
potpunog sloma četništva na teritoriju Republike Hrvatske. 

Petar Strčić 


VLADIMIR GORTAN KAO HRVATSKI NACIONALNI 
SIMBOL ISTRE 


Potkraj 18. st. započeto je formiranje onoga talijanskoga 
nacionalnoga programa koji je — preko iredentizma u 19. te 
savojskih u 19./20. i fašističko-savojskih u 20. st. — doveo do 
višedesetljetnoga nasilnoga držanja hrvatske (i slovenske) Istre 
od strane apeninske države. 

Naime, sve _ do 1918. Istrom je vladao veoma tanak talijana- 
ško-talijanski sloj, iako je ovdje apsolutno većinskih hrvatski puk. 
Kada je 1915. ušao u I. svjetski rat protiv svojih višedesetljetnih 
saveznika Beča i Berlina, a na strani Londona, Pariza i 
Petrograda, Rim je dobio i Istru. No, u doba raspada Austro- 
Ugarske, Istra je ušla u sastav novostvorene Države SHS (sa 
sjedištem u Zagrebu). Ipak je Italija te iste 1918. okupirala i Istru, 
te započela s protjerivanjem Austrijanaca, Ceha, Nijemaca i 
drugih a prognala je i stotinjak tisuća Hrvata i Slovenaca. Tako je 
došlo do onoga što tek danas nazivamo etničkim čišćenjem — 
prvoga u hrvatskim zemljama u 20. stoljeću. Nebrigom novo- 
stvorene velikosrpske Kraljevine SHS (sjedište u Beogradu), Istra 
je 1920. izgubljena. Tijekom meduraća, Rim je, npr., skršio 
višenacionalni rudarski ustanak u Labinštini (s uporištem na 
hrvatskoj osnovici) i hrvatskih seljaka u Proštini, a državni 
savojski progon nastavili su musolinijevski fašisti, s konačnim 
ciljem — istjerivanje ili denacionalizacija Hrvata (i Slovenaca). 

Osjećajući se napuštenim od starih istarskih preporodnih a 
sada izbjegličkih vođa u Kraljevini SHS, te od drugih hrvatskih 
odnosno jugoslavenskih političara, mladi je naraštaj krenuo 
prema radikalnim rješenjima u nastojanju da izbavi svoj zavičaj od 
nacionalne propasti. Tako je 1927. u Trstu formirana (muška) 
tajna organizacija Hrvata i Slovenaca "Borba", u kojoj je jednu od 
glavnih uloga imao Zvonimir Miloš, Hrvat iz Sušaka (danas dio 
Rijeke). To je udruženje trebalo i nasiljem pomoći rješenju 
katastrofalnoga nacionalnoga položaja Hrvata i Slovenaca Istre s 
dijelom Kvarnerskih otoka, (tadašnje) Rijeke, slovenske Istre i 
Primorja s Trstom te Goričke, težeći ujedinjenju tih krajeva s 
maticom domovinom Hrvatskom i Slovenijom, tada u okviru Kr. 
SHS, od 1929. Kr. Jugoslavije. Sljedeće, 1928. formiran je i TIGR 
(Trst, Istra, Gorica, Rijeka) s istim ciljevima. 

Talijanski kraljevsko-fašistički savojsko-musolinijevski režim 
išao je prema vrhu svoje moći, pa i u Istri, koja se vanjskome 
namjerniku na prvi pogled mogla učiniti pacificiranom talijanskom 
pokrajinom. Tek ako bi namjernik zalutao u sela — gdje je niže 
svećenstvo bilo nosilac hrvatske nacionalne svijesti — s iznena- 
đenjem bi utvrdio da se nalazi usred goleme hrvatske narodne 
mase. 

Fašisti su Italiju, kao parlamentarnu i formalno demokratsku 
državu i službeno željeli pretvoriti u korporativnu, fašističku, i to 
dobivanjem plebiscitarne potpore na državnome referendumu 24. 
ožujka 1929. Državni sistem prisile i falsifikata bio je takav da se 
unaprijed očekivala stopostotna potpora fašistima. Ali, trebalo je 
to potvrditi i masovnim izlaskom birača na izbore — kao što je to 
običaj u totalitarnim državno-ideologijskim sustavima. 

Grupa Hrvata u beramskom i trvižkom području središnje Istre 
odlučila je, međutim, upotrijebiti taktiku fašista za parlamentarnih 
izbora 1921. i 1924., kada su silom rastjerivani birači da ne bi 
prevagnuli hrvatski kandidati. Bilo je planirano da se na više 
prilaza do biračkoga mjesta u Pazinu pripadnici grupe kamulliraju 
u crnokošuljaše, pa poput njih 1921. i 1924. pucnjevima rastjeraju 
ionako uplašene birače. 

Jedan od pobunjenih Hrvata — Vladimir Gortan, rođen 1904. u 
Bermu, s uspjehom je realizirao zadatak na cesti Grdoselo-Trviž. 
No, na drugome mjestu, na cesti Trviž-Beram-Pazin dogodila se 
nesreća: jedno se pušćano tane odbilo od rubnoga kamena ceste 
te istodobno ranilo jednoga a drugoga Hrvata smrtno pogodilo. 

Talijanskim fašističko-kraljevskim represivnim državnim i dru- 
gim tijelima vlasti iznenada se ukazala mogućnost da javnim, 
završnim udarcem skrše otpor apsolutno većinskoga "sćavun- 
skoga" (tj. ropskoga) naroda. Trebalo im je i jedan, glavni krivac, 
pa je odabran Gortan, iako — kako rekosmo — nije ni sudjelovao 
u smrtonosnoj akciji, nije bio ni organizator te, štoviše, do 
zadnjega trena nije bio ni član tajnih udruženja. Gortan je znao što 
čeka osumnjičene, pa je pravodobno pokušao prebjeći na jugo- 
slavenski teritorij. Ali, po svoj su ga prilici kraljevski jugoslavenski 
pogranični organi kod Rijeke vratili natrag u Italiju (!). Čini se da je 
kraljevska jugoslavenska obavještajna služba, štiteći svoje važne 
ljude u Istri i susjednom području, svraćala pažnju na naciona- 
lističke organizacije u samoj Jugoslaviji, do kojih Italija ionako nije 
mogla doći, pa je tako Gortan s nekoliko drugova prepušten 
talijanskoj policiji. 

Tragedija je bila neumitna. 

Vladimir se Gortan u istrazi i pred sudom držao veoma časno. 
Taj mladić i inače nije mnogo znao o ilegalnome otporu, a i ono 
što je znao, tajio je. Tako je svjesno pošao u smrt. Tim je svojim 
postupkom učinio ono što je mogao učiniti jedan nacionalno 
svjestan borac u trenutku otkrivanja vječne istine; za njega nije 
bilo dileme: umrijeti kao "šćavo" (rob) na koljenima ili, pak, kako 
kažu da je rekao Sv. Augustin — na nogama, ali neporažen! 

U spektakularnome procesu u Puli — prvi je put specijalni sud 
zasjedao izvan Rima — Vladimir Gortan osuđen je na smrt, a 
strijeljan je 17. listopada 1929.; njegovi su drugovi osuđeni na 
višedesetljetne zatvorske kazne, te su oslobođeni tek 1943. 
godine. 

Savojsko-fašistički se režim prevario. Odjek suđenja bio je 
velik — kako je Rim i očekivao, ali s iznenađujućim, obratnim 
učinkom za sam Rim: Evropa je saznala da Istra nije pacificirana 
talijanska zemlja i da u njoj žive dva buntovna, većinska naroda, 
hrvatski i slovenski. Šteta za Rim bila je neprocjenjiva — hrvatski i 
slovenski narod u Istri i susjednim područjima, te u progonstvu, 
dobio je dodatni, presudni impuls u borbi za svoje održanje. 

Gortanov rodni Beram znameniti je po crkvici Sv. Marije na 
Škriljinah i srednjovjekovnim freskama Vincenta iz Kastva u njoj. 
Od 1929. poznat je i po Gortanu, uz biskupa dr. Jurja Dobrilu i dr. 
Matka Laginju najpoznatijem Hrvatu Istre u 19. i 20. st. Po svojoj 
čestitosti, poštenju i hrabrosti, po svojem stoičkom držanju pred 
neprijateljem, taj mladi hrvatski seljak postao je simbolom 
narodnoga herojstva, poput antičkih, helenskih junaka, ali sada u 
hrvatskome svijetu. 

Poslije II. svjetskog rata preneseni su njegovi ostaci pod rodni 
Beram i u veličanstvenoj, masovnoj narodnoj manifestaciji našli 
su konačno smirenje. Kripta sa spomenikom trajno svjedoči o 
glagoljaško-hrvatskom čovjeku, izniklome u jednoj od tri kolijevke 
Hrvata u njihovoj drugoj i konačnoj domovini na istočnoj obali 
Jadranskoga mora. 

Ivo Korsky 


DESETI TRAVNJA I TRIDESETI SVIBNJA 


Gledajući razvitak Republike Hrvatske, druge hrvatske države u 
XX. stoljeću, možemo zaključiti da je desetotravanjski naraštaj bio 
na ispravnom putu, jer isti je duh vodio i nove hrvatske naraštaje 
koji su početkom 1990. pod hrvatskim zastavama s povijesnim 
kockastim grbom ponijeli na svojim ledima obnovljenu hrvatsku 
osloboditeljsku borbu i, jednako kao pola stoljeća ranije, svoje 
živote uzidali u temelje nove hrvatske države. 

Povijest se u potpunosti ne ponavlja, ali temeljne potrebe 
jednoga naroda i njegova područja mogu dovesti do sličnih pojava i 
do sličnih formulacija. lako odbijam nostalgično gledanje u 
prošlost, nikada nisam odbijao pouke prošlosti. U tome se slažem 
s prosudbom koja glasi: "Povijest zna biti nevjerojatno nemilosrdna 
prema svima koji nisu spremni iz nje učiti", koju je izrekao u 
listopadu 1988., u Hrvatskoj kulturnoj zajednici u Stuttgartu, 
tadašnji hrvatski oporbeni političar dr. Franjo Tuđman u svom 
predavanju "Povijest rješavanja hrvatskog pitanja u obzorju 
samoodređenja naroda i integracije u slobodnom svijetu".! 

Medutim, hrvatski narod nije mogao i zvršiti neophodno po- 
trebnu, široku i iskrenu raščlambu desetotravanjske revolucije, da 
bi iz nje izvukao pouke za svoju budućnost, jer nije bio slobodan. 
Hrvatsku povijest onoga razdoblja pisali su neprijatelji hrvatske 
države i oni Hrvati koji su sudjelovali u strukturama Titove vlasti. 
Na hrvatskom području rat nije nikada prestao, jer su po- 
bjednici iz 1945. stalno nastojali uništiti i sam spomen na 
četverogodišnje postojanje hrvatske države. Zato su zastupnici 
hrvatske državne neovisnosti bili prisiljeni ograničiti se na stalnu 
obranu temeljne činjenice, Nezavisne Države Hrvatske, kao do 
tada jedinog ostvarenja hrvatske državnosti u novom vijeku. U 
podmuklom ratnom ozračju protiv hrvatske državne misli, što je 
vladalo donedavna, a ni danas nije još posve nestalo, svako 
priznavanje hrvatskih pogrešaka i zločina — a tih uvijek ima u 
oružanim sukobima — neprijatelj bi iskorištavao za osudu hrvat- 
skog osloboditeljskog djelovanja i za opravdanje nasilnog name- 


' Republika Hrvatska br. 164, 10. travnja 1989., str. 64 


— 12 


tanja druge, Titove Jugoslavije. Stoga je još uvijek nedorečena 
objektivna raščlamba razdoblja Nezavisne Države Hrvatske. 

Dr. Franjo Tuđman, povjesničar po struci, samo se je u opoziciji 
i u predizbornoj borbi uspio uzdići iznad ustaško-partizanskoga 
građanskog rata koji se od 1941. do 1945. vodio istodobno sa 
srpsko-hrvatskim nacionalnim ratom u okviru II. svjetskog rata, 
oružane borbe velikih međunarodnih ideoloških, strategijskih, 
političkih i gospodarskih sučeljavanja. U već navedenom preda- 
vanju dr. Tudman je rekao: 

"Gledano kroz povijesnu perspektivu, hrvatski narod 
je bio za Nezavisnu Državu Hrvatsku, ali nije bio za 
Pavelićev poredak u njoj. Pa ni ova činjenica da je narod 
bio za NDH ne može biti inkriminirajuća. Vladavine u 
jednom narodu su prolazne, a često puta i nametnute. 
NDH se u tom pogledu nije ništa razlikovala od brojnih 
država u kojima je bila nametnuta nenarodna vlast..."? 

Ovo priznanje služi mu na čast, bez obzira je li bilo iskreno ili 
taktički potez za dobivanje pomoći od hrvatskih nacionalista, koju 
je trebao u borbi što ju je ispravno predviđao. Zatraženu je pomoć 
dobio tada u mnogo većoj mjeri nego što ju je u sličnom položaju 
1941. dobio dr. Ante Pavelić od tada većinske Hrvatske seljačke 
stranke kad je proglasio Nezavisnu Državu Hrvatsku. Osim rijetkih 
pojedinaca, hrvatski marksisti nisu pružili svoju pomoć Nezavisnoj 
Državi Hrvatskoj u prvim danima njezina opstanka. 

Ali nova hrvatska vlast prestala je raditi na prebrodivanju 
ustaško-partizanskog sukoba iz doba II. svjetskog rata čim se osje- 
tila sigurnom i_u uvodnom, povijesnom dijelu Ustava nametnula 
je posve nepotrebno svoje pristrano gledanje na ustaško-parti- 
zanski rat koji je pola stoljeća ranije razdirao hrvatsko narodno 
tkivo i pomogao je neprijateljima u rušenju hrvatske države i 
stvaranju nove, ovaj put ne samo diktatorske nego i totalitarne 
vladavine. 


Kratka usporedba između 1941. i 1990. može nam poslužiti za 
bolje razumijevanje današnjih poteškoća Republike Hrvatske. 

Deseti je travnja revolucionaran čin, energičan prekid s posto- 
jećim stanjem, iako uglavnom bez prolijevanja krvi. U socijalnom i 
gospodarskom pogledu, u prvom razdoblju nove države promjene 


* Republika Hrvatska, idem, str. 69. 

su bile male i uglavnom postupne. U političkom, naprotiv, bile su 
brze i korjenite, često bezobzirne i nepotrebno oštre. Na tu oštrinu 
utjecali su samo djelomično unutrašnji čimbenici, dok je glavni 
poticaj dolazio od stranih sila. S jedne strane talijanski imperi- 
jalizam nastojao je iskorištavanjem domaćeg srpskog pučanstva 
odvojiti od Hrvatske što širi pojas uz Jadransko more, da bi ga 
pretvorio u talijanski zaljev s jakim mostobranom za daljnje napre- 
dovanje prema istoku. Bio je to pokušaj ostvarenja mussolinijevske 
koncepcije novoga rimskog carstva talijanske narodnosti, 
uglavnom na račun naroda Balkanskog poluotoka. Istodobno je u 
sjeveroistočnim dijelovima Hrvatske, Njemačka iskorištavala 
tamošnju do tada miroljubivu njemačku manjinu, da iz tih kao i iz 
susjednih mađarskih, srpskih i rumunjskih krajeva stvori u malome 
ono isto što je na račun Poljske i Ukrajine nastojala stvoriti u 
velikom: novo njemačko kolonijalno carstvo, (što je u svom djelu 
"Mit dvadesetog stoljeća" predlagao Alfred Rosenberg, fanatični 
mrzitelj svih Slavena). 

Pritisnuta tim imperijalističkim porivima, razumljivo je da se je 
Hrvatska žurila da riješi pitanje unutrašnjih neprijatelja kako bi se 
lakše obranila od vanjskoga pritiska. Medutim, razumljivo ne znači 
da je bilo opravdano, pa ni razumno, i nakon pada hrvatske države 
1945. hrvatska osloboditeljska borba teško je trpjela od te 
hipoteke. Za razliku od srpskih komunista, koji su obustavili svoj 
sukob sa srpskom desnicom nakon kratkog i veoma krvavog 
osvetničkog razdoblja i kasnije se s njom i povezali, hrvatski su 
komunisti pogreške, poteškoće i zločine hrvatske strane u ustaško- 
partizanskom sukobu stalno podgrijavali i uspjeli su nametnuti 
mišljenje da su ti ekscesi nuždan i bitan dio hrvatskoga oslo- 
boditeljskog djelovanja. Na toj polustoljetnoj promidžbi lijevih 
snaga, ne samo srpskih nego i jugoslavensko-hrvatskih, temelje se 
današnje protuhrvatske predrasude mnogik zapadnoeuropskih i 
američkih krugova. Ta je promidžba bila toliko uspješna da su 
upravo zapadnoeuropski i američki krugovi, koji bi po svojim općim 
pogledima trebali prihvatiti pokušaje hrvatskog naroda da stvori 
svoju slobodnu državu, bili najuporniji branitelji jugoslavenske 
diktature i Titova komunističkog jednoumlja. Tako je pobjeda 
hrvatske oporbe na travanjskim izborima 1990., te izbor bivšeg 
komunista, a kasnije disidenta dr. Franje Tudmana za predsjednika 
Republike Hrvatske bila objavljena u zapadnim sredstvima javnog 
priopćavanja kao pobjeda "nacionalista" Tudmana, u kojem je 
kontekstu naziv "nacionalist" imao neprikriveni prizvuk nacizma. 

Zanimljivo je da su samo njemački politički krugovi shvatili bit te 
pobjede, no njemačka je vlada morala biti veoma oprezna u svojim 

odnosima prema Hrvatskoj, da ne bi bila optužena da pomaže 
svom bivšem savezniku iz razdoblja II. svjetskog rata u obnavljanju 
hrvatskog fašizma. To možda razjašnjava veoma nespretnu i 
nesretnu intervenciju njemačkih pravnih stručnjaka u izradivanju 
planova za teritorijalnu autonomiju srpskog pučanstva u dijelovima 
Hrvatske, što je uz Vance-Owenov plan 1991. za okončavanje rata 
između Republike Hrvatske i Jugoslavenske narodne armije, temelj 
stvarne amputacije tih dijelova Hrvatske. Ta je intervencija ujedno i 
pravni presedan monstruoznog Nacrta sporazuma o Krajini, 
Slavoniji, južnoj Baranji i zapadnom Srijemu od 18. siječnja 1995., 
koji su izradili američki veleposlanik Peter Galbraith i ruski 
veleposlanik Leonid Kerestedžijanec, i koji prijeti da će se pitanje 
kninskih Srba pretvoriti u rak-ranu Balkana i ubuduće sprečavati 
normaliziranje odnosa izmedu Srbije i Hrvatske. 

Da je nakon svršetka II. svjetskog rata Hrvatska uživala samo 
malo slobode i da je mogla izvršiti iskrenu raščlambu svojih 
pogrešaka i propusta, ne bi bila sučeljena s teškim predrasudama 
1989. kad se srušio europski komunizam i kada je zatim, 1990., 
oporba uspjela srušiti u Hrvatskoj komunističku diktaturu na 
demokratski način. Hrvatski antifašisti, koji misle da su 1945. bili 
pobjednici, svojim prihvaćanjem i stalnim obnavljanjem protu- 
hrvatske crne legende iz II. svjetskog rata, snose veliku odgo- 
vornost za poteškoće na koje danas nailazi Republika Hrvatska u 
svojim odnosima sa zapadnim svijetom. To je stanje posebno 
neopravdano, jer se od samoga početka na čelu nove države i na 
gotovo svim važnijim položajima nalaze ljudi koji dolaze s 
ekstremne ljevice i koji su prvih dvadesetak godina Titove vlasti 
bili djelatni protivnici Nezavisne Države Hrvatske i svakoga 
odcjepljenja Hrvatske od Jugoslavije. 

Za razliku od NDH Republika Hrvatska nije nastala revolucio- 
narnim načinom nego evolutivno, u okviru postojećih zakona, 
demokratskim putom. Upravo zbog toga evolutivnog načina, ona 
nije nastojala brzo i oštrim rezom riješiti ni politička, ni ustavna, ni 
gospodarska, ni socijalna pitanja. Hrvatsko je odcjepljenje poslje- 
dica postupnog procesa, najprije kao odgovor na politički pritisak i 
prijetnje savezne jugoslavenske vlade i na srpsku pobunu u 
dijelovima Hrvatske, a zatim na masovnu vojničku ofenzivu Jugo- 
slavenske narodne armije. 

Otvorena agresija Srbije protiv Republike Hrvatske nastupila je 
tek nakon strane intervencije. Najprije su u svibnju 1991. posjetili 
Beograd (ali ne Zagreb) gospoda Jacques Delors, predsjednik 
tadašnje Europske gospodarske zajednice, i Jacques Santer, 
predsjednik luksemburške vlade. Njihov je naglašeni cilj bio 
spriječiti raspadanje Jugoslavije, koje su strane obavještajne 
službe prorokovale bar jednu godinu ranije. Ponudili su novčanu 
pomoć od jedne milijarde dolara za ublažavanje jugoslavenske 
gospodarske krize i obećavali su da će Jugoslavija biti primljena u 
Zajednicu (iako po gospodarskim i političkim kriterijima nije bila za 
to kvalificirana) ako se održi kao jedinstvena država. Gospodin 
Santer je tada izjavio da Zajednicu zanima samo pristup Jugo- 
slavije, a ne, kao što je tada izjavio, ulazak pregršta malih država, 
tj. samostalnih sastavnih republika tada još postojeće Socijalističke 
Federativne Republike Jugoslavije. Iz usta predsjednika vlade 
jedne države koja je po površini i po pučanstvu manja od svih 
jugoslavenskih republika osim Crne Gore, ta je izjava dala 
neobično šaljivu notu u inače veoma ozbiljnom stanju. 

Mjesec dana kasnije, 21. lipnja 1991., tadašnji državni tajnik 
Sjedinjenih Američkih Država, gosp. James Baker, izjavio je da je 
očuvanje integriteta Jugoslavije prioritetni interes američke vlade. 
Dakle, ni slobodna izborna pobjeda Hrvatske demokratske zajed- 
nice niti njezini pokušaji da proširi prava Hrvatske u okviru labave 
jugoslavenske federacije s nekim konfederalnim elementima, nisu 
tada bili prihvatljivi ni briselskoj tehnokraciji ni vladi Sjedinjenih 
Država. Da su tada Bruxelles i Washington ponudili petomilijunskoj 
Republici Hrvatskoj doslovce isti Nacrt za autonomiju koji su 18. 
siječnja 1995. izradili za pobunjene Srbe u kninskom i glinskom 
kotaru koji ne broje više od 200.000 duša, bojim se da bi nova 
hrvatska vlast objeručke prihvatila ponudu bez obzira na mišljenje 
hrvatskih nacionalista koji su tada, kao i sada, bili uvjereni da 
nikakav jugoslavenski okvir ne može na dulji rok osigurati Hrvatskoj 
slobodnu budućnost. 

Jugoslaviju kao zajedničku državu riisu srušili ni Tuđman 
ni HDZ, tada jedini priznati i ovlašteni predstavnici Hrvatske, 
nego Srbi i Jugoslavenska narodna armija, uz potpuno nera- 
zumijevanje i političko-ideološke predrasude Washingtona i 
Bruxellesa. Ni u ratu koji je nakon toga protiv Hrvatske započela 
Jugoslavenska narodna armija vodstvo nove, demokratske 
Republike Hrvatske nije se borilo za rušenje Jugoslavije, nego je 
uglavnom s improviziranim, dobrovoljačkim snagama branilo 
hrvatski narod od potpunog uništenja. Pojedini koraci nove 

hrvatske vlasti prema potpunoj neovisnosti, dolazili su kao odgovor 
na srpski oružani ustanak i vojnički pritisak JNA. 

Ali već prije otvorene vojničke ofenzive JNA protiv Republike 
Hrvatske jugoslavensko rješenje nije bilo ostvarivo. U raščlambi 
hrvatskog procesa prema neovisnosti napisao sam potkraj 1990.: 

"Sama koncepcija jugoslavenske konfederacije 
smrtno je ranjena 17. kolovoza 1990. kad su "migovi" 
Jugoslavenske narodne armije spriječili da helikopteri 
ministarstva unutrašnjih poslova Republike Hrvatske 
nastave svoj let prema Kninu, gdje su trebali pojačati 
mjesnu miliciju i zaustaviti širenje pobune kninskih 
četnika. Još jednom pokazalo se je da svaka središnja 
vlast iskorištava Srbe u Hrvatskoj s ciljem da stavi 
Hrvatsku u podređeni položaj i tako stvarno, iako ne 
uvijek i namjerno, onemogući Hrvatima izgradnju 
slobodnog suvremenog i naprednog društva." 

Svjestan sam da je za hrvatsko rodoljublje, a posebno za 
hrvatsku romantiku, ljepše pisati o svjesnim borcima za hrvatsku 
neovisnost, ali za hrvatsku politiku u hladnom, materijalističkom 
svijetu, u kojemu se osim novca i materijalnih dobara poštuje samo 
sila, istina će nam više poslužiti. | danas, nakon svih ratnih 
strahota, Tudman koji je korak po korak, pod pritiskom premoćne 
sile napadača, vodio Hrvatsku prema neovisnosti, u tom mate- 
rijalističkom i egoističkom svijetu uživa manje simpatija od 
Slobodana Miloševića, glavnog organizatora oružanog napada 
najprije na Hrvatsku, a zatim i na Bosnu i Hercegovinu. Miloševića 
danas, kad su Srbi osvojili veći dio područja koje žele uključiti u 
Veliku Srbiju te koji su to područje na najbrutalniji način etnički 
očistili, u slobodnom svijetu nazivaju čovjekom o kome ovisi mir, a 
Tudmana zato što ne želi mirno pristati na amputaciju jedne trećine 
područja Republike Hrvatske, samo što ne proglašavaju ratnim 
huškačem i krivcem za nastavak rata. 


Možemo se upitati zašto je međunarodna zajednica ipak 
priznala hrvatsku neovisnost. Nema dvojbe da su za to priznanje 
zaslužni i Vatikan i Bonn koji su prvi priznali Hrvatsku kao neovisnu 


* "Hrvatski helikopteri i jugoslavenski "Migovi", Republika Hrvatska, br. 171, prosinac 
1990., str. 53. 

državu. Željeli su, naime, omogućiti međunarodnoj zajednici jači 
utjecaj na krvavi ratni sukob na području Hrvatske (tada u Bosni još 
nije bilo rata), računajući da bi time ratne operacije formalno 
izgubile značenje unutrašnjeg jugoslavenskog sukoba. No ti 
taktički potezi ne bi bili dovoljni da vodstvo zapadnog svijeta nije 
željelo prikriti svoju nedosljednost i prebaciti na međunarodnu 
zajednicu političku odgovornost za namjeravano priznavanje 
srpskih vojničkih osvajanja i već provedenih etničkih čišćenja, što 
se tada pričinjavalo lakšim ako srpsko-hrvatski sukob izgubi značaj 
unutrašnjega jugoslavenskog pitanja i pretvori se u međunarodni 
rat u kojemu je uvijek moguća promjena granica u korist pobjed- 
nika. Kako je pak Bosna u posljednji čas istupila iz jugoslavenskog 
saveza, od straha da bi mogla ostati sama u srpskom zagrljaju, a 
Sloveniju su zapadne sile ionako željele priznati neovisnom, jer 
Srbi nisu htjeli imati nikakvih veza s njom, sve tri republike 
istodobno su priznate neovisnim državama. Tako zapadni svijet 
nije bio prisiljen da se suoči sa specifičnim hrvatskim pitanjem koje 
je ostalo i nadalje dijelom općejugoslavenskog rješavanja. To 
pokazuje da su se zapadna središta moći i nadalje nadala da će 
prekidom rata doći do postupnog zbližavanja tih novih država i do 
stvaranja nove južnoslavenske zajednice, u nešto izmijenjenom 
obliku. Nisu naime računala s dinamikom stvaranja Velike Srbije i s 
promjenama koje je predstavljalo otvaranje novog bojišta u Bosni i 
Hercegovini. 

Nevjerojatno je da ni nakon strahota srpskog osvajanja većega 
dijela Bosne i Hercegovine, u kojemu su najveće žrtve bili 
bosansko-hercegovački muslimani koji su se za vrijeme srpskog 
napada na Hrvatsku držali po strani, zastupnici jugoslavenskog 
rješenja na Zapadu nisu shvatili da je upravo Jugoslavija kao okvir 
za širenje Srbije odgovorna za sukobe, te je ponovno nastoje 
obnoviti. Ideju je stavila u promet poznata američka novinarka 
ljevoga usmjerenja gospoda Flora Lewis u članku "Jugoslavensko 
je rješenje Jugoslavija", objavljenom u pariškom listu International 
Herald Tribune, koji izlazi na engleskom jeziku i ima veoma dobre 
veze s američkim intelektualnim, političkim i obavještajnim 
krugovima, tako da nije isključeno da se radi o pokusnom balonu. 
Flora Lewis tvrdi da je međunarodnoj zajednici ponestalo ideja, no 
da je ipak, na kraju svega, jedino rješenje za Jugoslaviju — 
Jugoslavija, konfederacija koja bi bila manje čvrsta od stare 
federacije, ali bi ipak povezivala sve te dijelove. Rat se predviđao i 
nije bio neizbježan, tvrdi Flora Lewis, i dodaje da su velike sile 
trebale voditi intenzivniju diplomaciju. Pri tome gospoda Lewis ne 

spominje da su i Washington i Bruxelles bili veoma djelatni u 
Beogradu neposredno prije početka rata protiv Slovenije i 
Hrvatske, i da su odbili slovenske i hrvatske zahtjeve za većom 
slobodom unutar Jugoslavije zastupajući kruti status quo. Nakon 
tolikih ljudskih i materijalnih žrtava, koje su velikim dijelom 
posljedica pogrešne politike zapadnih središta moći, posve je 
neprihvatljivo prijeći spužvom preko svega i nametati rješenja koja 
danas vše nisu ostvariva. Takvi prijedlozi služe samo da se 
izbjegne konačno rješenje koje bi uzelo u obzir da nakon svega što 
se dogodilo Srbija i Hrvatska ne mogu živjeti u jednoj državi koja je 
prouzročila toliko nevolja i jednoj i drugoj strani, što građanska 
ljevica na Zapadu još uvijek nije shvatila. 


* * * 


To nerazumijevanje građanske ljevice očituje se osobito u 
pogledu problema Srba u Hrvatskoj. Problem Srba u Hrvatskoj nije 
nastao spontano, niti je posljedica pogrešaka sadašnje hrvatske 
vlade, kojih je svakako bilo, pa ni srpsko-hrvatskog rata iz doba 
NDH, iako su ostale nezacijeljene rane i na jednoj i na drugoj strani. 
Pravi je razlog u stavu srpske nacionalne inteligencije prema 
Srbima izvan Srbije. Ta inteligencija nikada nije nastojala izgraditi 
kulturnu autonomiju za te Srbe, nego ih je iskorištavala za 
teritorijalno širenje Srbije. Prostor, a ne ljudi, cilj su tih srpskih 
intelektualaca. Za ilustraciju tih pokušaja navest ću samo jedan 
tekst iz 1989. Srpska zora iz Chicaga (br. 166 od 15. 8. 1989) u 
svom uvodniku pod naslovom "Jugoslavija" piše o proslavama 
kosovske bitke, a među ostalima i “na Dalmatinskom Kosovu, gde 
se kod crkve Lazarice okupilo 15 vladika, brojno sveštenstvo i 
monaštvo sa preko dve stotine hiljada Srpskog naroda, kad je ova 
crkva slavila i stogodišnjicu svoga osvećenja..." 

"Sprečeno je — nastavlja taj list — da se kod crkve Lazarice 
pročita jedan srpski narodni manifest, po kome: Dalmacija, Lika, 
Krbava, Slavonija i Baranja treba da obrazuje zasebnu srpsku 
federalnu jedinicu pod nazivom: Ujedinjene Srpske Krajine. 
Sedište ove Krajine treba da bude u Karlovcu." 

Samo su veoma malobrojni Srbi tada imali hrabrosti uprijeti 
prstom na takve imperijalističke zahtjeve po kojima bi takva srpska 
Jedinica obuhvaćala ne samo povijesno hrvatsko područje, nego bi 
u njemu tvorila svega jednu četvrtinu pučanstva dok bi tri četvrtine 
bili Hrvati-starosjedioci. Tada se je dr. Bogoljub Kočović, dugogo- 
dišnji emigrant, inače bosanski Srbin, osvrnuo na takve zahtjeve u 

intervjuu zagrebačkom Startu od 30. rujna 1989: "Srbin u Hrvatskoj 
ipak je hrvatski građanin i mora prvo da poštuje zakone države- 
-članice u kojoj živi, ili jedan Hrvat u Vojvodini, on je građanin Srbije 
i mora da bude privržen toj jedinici. Ali na Hrvatskoj i na Srbiji je da 
poštuju njinovu ravnopravnost." . 

Tada taj razumni stav nije naišao na odjek kod Srba. Ali ni 
danas, kada se predlažu rješenja u pogledu područja Republike 
Hrvatske koja su Srbi zauzeli oružjem, uz prešutni pristanak 
Europske Unije i Ujedinjenih naroda, strane sile koje odlučuju o 
hrvatskom području i o pravima slobodno izabrane hrvatske vlasti, 
Sjedinjene Države, Europska Unija i Ruska Federacija, ne uzimaju 
u obzir da.se u Krajini ne radi o ugroženim Srbima, nego o 
oduzimanju područja Hrvatskoj na putu prema ostvarenju Velike 
Srbije, koja bi trebala ne samo okljaštriti Hrvatsku nego i prerezati 
je na dva dijela, da bi je prisilila na ulazak u novu, otvoreno srpsku 
Jugoslaviju. Da li namjerno ili iz neznanja i zbog predrasuda, Nacrt 
veleposlanika Galbraitha i Kerestedžijanca od 18. siječnja 1995. 
predstavlja ostvarenje onoga što su srpski intelektualci predlagali 
još za komunističkog režima u Jugoslaviji, a što su njemački pravni 
stručnjaci nehotice počeli izgradivati svojim prijedlogom za 
stvaranje srpskih kotareva Knin i Glina. Taj američko-ruski 
prijedlog predan je 30. siječnja 1995. hrvatskom ministru vanjskih 
poslova dr. Mati Graniću, koji je diplomatski prihvatio spis kao 
temelj za daljnje razgovore. 

istodobno je Kontaktna skupina poslala taj Nacrt Srbima u Knin, 
gdje su ga prema vijesti francuske novinske agencije AFP (inače 
veoma sklone Srbima) vodeći Srbi odbili proučiti. Stvarno je 
srpsko odbijanje bilo daleko sočnije nego što su javljali Francuzi. 
U svom intervjuu torinskom dnevniku La Stampa, član izaslanstva 
Kontaktne skupine, talijanski ministar vanjskih poslova Andreatta, 
opisao je kako vodeći kninski Srbi nisu dopustili tom izaslanstvu 
ulazak u zgradu u kojoj su se nalazili, nego su ih ostavili pred 
vratima, na kiši, gdje su morali čekati dok se je vratio automobil 
kojim su bili došli. Ako su Srbi, kojima Nacrt poklanja gotovo jednu 
trećinu hrvatskog područja, na takav način izrazili što misle o 
američko-ruskom planu, što bi morali učiniti Hrvati koji po tome 
planu gube svako pravo na te krajeve i ostaje im, u ime nominalne 
suverenosti, samo dužnost da novčano uzdržavaju tu Srpsku 
Krajinu? 

Stanislav Pejković 


STARČEVIĆANSTVO NIJE DOSJETKA 
NEGO MISAO 


Da bi se čovjek spasio morao je doći Mesija. 

Isus Krist Nazaretski je bio među nama i sve nam je razjasnio. 

A dok ga nije bilo proroci su navještali da mora doći, jer Netko je 
trebao iskupiti čovjekov grijeh. 

Dakle, Isus Krist je bio da bi nas spasio. Preko svojih čuda, svojih 
riječi i svojega učenja sve nam je pokazao. | učenicima svojim u zadatak 
je ostavio da nas uče. 

A ono najosnovnije što nam je dao jest naša sloboda da sami 
priđemo Bogu. Sve je na nama i do nas! I zlo i dobro. 

Isusovo učenje: PUT, ISTINA i ŽIVOT, jednostavno je i svakom 
čovjeku jasno. Držati se deset Božjih zapovijedi znači živjeti Isusov 
nauk. No, u isto vrijeme Isusovo učenje ima i drugu, kudikamo dublju 
dimenziju u svojoj filozofičnoj misli. | kristologija je pokušaj razjašnjenja 
svih skrivenih Isusovih poruka, npr. iz Ivanova evanđelja. Nu, dvije su 
činjenice nepobitne: Isusov nauk apsolutno je jasan i svakom najobič- 
nijem smrtniku, a ujedno Isusov pojam Slobode je najapsolutniji u čemu 
se slažu sve filozofije. 

Dakle, k Isusu mogu i ponizni i dobri, ali i mudri! | za jedne i za druge 
on ima odgovor. 

Ako je Isus bio neophodan cijelom čovječanstvu i ako nam je ostavio 
obitelj kao jedinu moguću zajednicu u kojoj čovjek može opstati, onda to 
znači da je šira obiteljska zajednica narod. 

A poput čovječanstva, i pojedini narodi moraju imati svoje proroke. 
Proroke sudbine i egzistencije tih naroda. 

Tako smo i mi Hrvati imali svojega proroka dr. Antu Starčevića. 

Njegovom smrću nama je ostalo njegovo učenje: starčevićanstvo, 
koje nije ništa drugo doli nauk o hrvatskoj opstojnosti. 

No, pojedinci koji su svojom snagom duha uspjeli da njihovo učenje 
postane nauk nama svima, sasvim je jasno da imaju različite tumače. 
Otuda i moja usporedba Ante Starčevića s Isusom Kristom. Ne 
uspoređujem ja njih u duhovnoj dimenziji nego baš u toj posljedici 
njihova nauka i kako se on tumači. 

I kako je Isus svima jasan i kako nisu potrebne nikakve visoke 
naobrazbe da bi ga se shvatilo, tako je isto i s učenjem Ante Starčevića. 
Njegovo učenje je veoma jednostavno i jasno: hrvatska država! Jer 
nejasne i filozofične poruke i ideje ne mogu biti putem do državne 
opstojnosti. Takve misli većina naroda ne bi mogla shvatiti. Stoga je 
Starčević bio jasan. 

. Međutim, naš hrvatski problem nastaje kad se starčevićanstvo svede 
isključivo na nekoliko jeftinih floskula i kad se preko tih floskula potpuno 

apsorbira! Jer paradoks u Starčevićevu nauku i jest u tome što je on 
poput Krista svima jasan, ali u dubljoj dimenziji svoje misli i pomalo 
zagonetan. | u toj svojoj dubljoj dimenziji starčevićanstvo čak traži i 
intelektualni napor da bi mu se prišlo. 

Upravo je taj paradoks uzrokom da je kod nas starčevićanstvo 
postalo svojinom pojedinih hrvatskih skupina koje ga potom sektaški 
svojataju. 

No sam taj čin svojatanja i ne mora biti nešto loše, ali opasno je kad 
se cjelokupno starčevićanstvo sakrije ispod jeftine lozinke pa makar ona 
glasila: hrvatska država iznad svega! 

| stoga je na onima koji su dublje dosegli Starčevićev nauk braniti ga 
od jeftinih starčevićanskih lozinki koje sakrivaju sav opseg starče- 
vićanstva. Jer ako bi samo lozinkaši tumačili Starčevićev nauk, onda bi 
on bio poražen već po takvim učiteljima. 

Budimo realni i priznajmo, nedostatak hrvatske države uvjetovao je 
činjenicu da je riječ Starčević jednostavno značila riječ Hrvatska, i to 
hrvatska država, tako da u vrijeme neslobode gotovo da sei nije zalazilo 
u dubinu Starčevićeve misli. 

Ali, danas, kada stvaramo hrvatsku državu, starčevićanstvo prestaje 
biti lozinka o hrvatskoj državi i na redu su istinski Stačevićevi tumači koji 
će ga zahvatiti u svoj njegovoj dimenziji. Jer ne govori Ante Starčević 
samo o hrvatskoj državi, govori on i kakva ta hrvatska država mora biti! 

Stoga, dok god Starčević egzistira na razini jeftine lozinke, to znači 
da s nama nešto nije u redu. 

To znači da Starčevića tumače oni koji nikad nisu pročitali niti jednu 
njegovu knjigu i da im je starčevićanstvo najobičnija ulaznica preko koje 
kane kupiti kojekakve privilegije od hrvatske države. | ako od ikoga treba 
sačuvati starčevićanstvo, onda ga treba sačuvati od takvih! 

Starčevićanstvo s razine dosjetke treba vratiti u misao, ito u veoma 
ozbiljnu misao. Jer ne borimo se mi samo protiv četnika, mi se borimo i 
protiv skeptika, agnostika, defetista, kozmopolitskih anarhista, 
samoubojica i sl. A starčevićanstvo nije samo bojni poklič, ono je puno 
više od toga, ono je naše zdravlje. 

Osim toga, starčevićanstvo se ne iscrpljuje samo s hrvatstvom, ono 
je i kudikamo širi pojam. | upravo u tome što ima dimenziju hrvatske 
filozofije, ali i univerzalne filozofije, tajna je njegove snage. Jer Starčević 
jest hrvatski političar, ali on je i hrvatski filozof. Kako kaže Dušan Zanko, 
on je naš najveći moralist poslije Marulića. 

A koliko je Starčević jak u svojoj misli najbolji je dokaz da mu se je 
čak i jedan Miroslav Krleža morao pokloniti i zatepati mu: Stari! 

I danas, nama su neophodni Starčevićevi tumači kakav je bio Ivan 
Oršanić, koji je u dalekoj tudini ušao u samu dušu Starčevićeve misli, i 
koji je dok nije ni bilo hrvatske države, pisao kakva ona treba biti. 

Takve učitelje mi i danas trebamo, a ne one koji ispod Starčevićeve 
slike žderu janjetinu i koji između dvaju zalogaja lupetaju o hrvatstvu, i 
"koji neimaju ljubav za ništa izvan svojih terbuhah"! 

Ivan Gabelica 


ISTARSKI KORIJENI KUMIČIĆEVA PRAVAŠTVA 


1. 


Raznovrsni čimbenici utječu na čovjekovo duhovno obli j 
Medu tim čimbenicima, sigurno je, vrlo značajno dla na 
Sredina, U kojoj se je čovjek rodio i odgojio. Pod sredinom razumi- 
jevamo sam zemljopisni prostor, ali još više duhovni sadržaj, što su 
ga na tomu prostoru stvarali prethodni naraštaji, a sadašnji ga 
naraštaji čuvaju kao svoju duhovnu baštinu. Bez potpunoga uvida u 
tu sredinu nemoguće je upoznati i shvatiti čovjeka u njegovoj cjelo- 
vitosti. Stoga moramo upoznati sredinu u kojoj se je Kumičić rodio i 
odgojio, da bismo mogli shvatiti njega kao čovjeka i političara. 

, Pien Kumičić se je rodio u Brseču, selu na istočnoj obali Istre. 
orski putevi su uvijek, a pogotovu u prošlosti bili najjeftiniji i najjed- 
nostavniji, pa su I najjače povezivali ljude i krajeve. Stoga je Istra 
nalazeći se i sama na istočnoj jadranskoj obali, uvijek baš tim 
morskim putevima bila izvrsno povezana s ostalim zemljama na 
istočnomu Jadranu. Niz otoka i zatona, koji se u neprekinutomu nizu 
protežu od Istre pa do Boke Kotorske, čini prirodnu cjelinu cijeloga 
toga područja. Stoga se je stoljećima i tisućljećima na tomu prostoru 
stvaralo etničko i kulturno jedinstvo. Pogotovu je istočna Istra pove- 
zana s Kvarnerskim zatonom, u kojemu se u najnovije vrijeme kao 
kulturno, gospodarsko i političko središte ističe grad Rijeka. Taj Kvar- 
nerski zaton zbog svoga posebnoga zemljopisnoga oblika i smje- 
štaja ustrajno čuva kulturnu baštinu i predaju prošlih naraštaja. Tu 
čvrstu povezanost istočne Istre s Kvarnerom i dalje s preostalim 
dijelom istočne jadranske obale vrlo dobro su uočili stari Rimljani, pa 
su istočnu Istru do rijeke Raše uklopili u svoju pokrajinu Dalmaciju U 
sedmomu stoljeću Hrvati su naselili cijelu rimsku pokrajinu Dalmaciju 
dakle i istočnu Istru, na tomu su prostoru stvorili svoju državu, ali su u 
seobama prešli rijeku Rašu i naselili srednju i zapadnu Istru Zbo 
takve tijesne povezanosti Istre s preostalom istočnom Tadinnakom 
obalom hrvatske su seobe i kasnije kroz stoljeća išle prema Istri 
a Joj tako da izrazitiji hrvatski značaj. ' 
rvati su se služili svojim posebnim pismom, zvanim glagolji 
Meikvama su službu Božju obavljali na staromu dabkenn a. U 
mosta glagoljica poprima posebne, uglate oblike, pa se i naziva 
rvatska glagoljica (glagolita croatica), postaje hrvatsko nacionalno 
pismo i znak nacionalne identifikacije. Unatoč čestim progonima ona 
se je s bogoslužjem na staromu hrvatskomu jeziku uspjela u nekim 

crkvama održati do danas. Ali kroz povijest najjače se je očuvala u 
Istri ina Kvarneru. Upravo su ti prostori stoljećima bili njezino najjače 
uporište. Glagoljica nije samo crkveno nego i svjetovno pismo. Njome 
su pisane kraljevske darovnice, kao što je Baščanska ploča na otoku 
Krku u 11. stoljeću, u kojoj se prvi put na hrvatskomu jeziku spominje 
ime hrvatsko, ali i drugi važni pravni akti i spomenici. U Istri je godine 
1325. glagoljicom pisan "Istarski razvod", jedan od najvažnijih naših 
pravnih spomenika, kojim se uređuju mede između pojedinih istarskih 
seoskih općina. Godine 1482. na samostanu svetoga Grgura u 
koparskoj biskupiji postavljena je glagoljska spomen-ploča, a godine 
1592. u samostanu sv. Marije Magdalene u Kopru pravila otaca 
trećoredaca pišu se glagoljicom.' To su samo neki od glagoljskih 
spomenika s istarskoga područja. 

Hrvati u Istri redovito svoj jezik nazivaju hrvatskim, a tako ga 
nazivaju i pisci koji pišu na stranim jezicima. Tako se u "Istarskomu 
razvodu" kaže, da su postavili tri nodara, dakle javna bilježnika, i to 
"jednoga latinskoga, a drugoga nimškoga, a tretoga hrvackoga", koji 
su uredili međe i o tomu "jednoj i drugoj strani pisaše listi jazikom 
latinskim i hrvackim, a gospoda sebe shraniše jazikom nemškim".? 
Makar su prije toga na talijanskomu jeziku nastala klasična djela 
talijanske i svjetske kulture, kao što je Danteova "Božanstvena 
komedija“, u "Istarskomu razvodu" se ne spominje talijanski jezik, što 
znači da tada na tomu području nije ni bilo Talijana, dok su Hrvati 
svoju opstojnost osim nazivom jezika posvjedočili i toponimom 
"Hrvatinje stazi". 

Osobitu skrb za čistoću hrvatskoga jezika pokazivali su u 16. 
stoljeću pisci i prevoditelji protestantskih knjiga. Protestantizam je 
među Hrvatima najjače uporište bio našao u Istri, pa su se i te knjige 
najviše širile po Istri. Stoga je naziv jezika u tim knjigama svje- 
dočanstvo, kako su taj jezik nazivali sami Istrani, tim više što su pisci 
i prevoditelji tih knjiga pretežno bili iz Istre. Antun Bočić, rodom iz 
Modruša i bivši pisar kneza Bernardina Frankopana, u svomu 
glagoljskomu pismu od 19. siječnja 1563. potvrđuje, da je u hrvatskim 
knjigama tiskanim u protestantskoj tiskari u Tibingenu "pravi, čist, 
istinni hrvacki jezik i prave riči“ i da pisma Stipana Konzula Istranina 
"bihu dobra i razumna hrvatskim jezikom“.4 U zajedničkom predgo- 


! Prof. Franjo Tetkić: "Istra i granice Hrvatske", "Hrvatska smotra", br. 11 i 12, 
Zagreb 1943., str. 606. 

? "Istarski razvod", priredio Josip Bratulić, Pula 1992., str. 91. i na drugim mjestima. 

* Isto, str. 99. 

“ Dr. Franjo Bučar: "Povijest hrvatske protestantske književnosti za reformacije", 
Zagreb 1910., str. 213. 

voru glagoljski tiskanoga prijevoda Lutherove "Postile" Stipan 
Konzul Istranin i Antun Dalmatin se 1568. obraćaju vjernicima ovim 
riječima: "Vsim dobrim bogoljubnim i hrvackim Kkristianom svako 
dobro od Isusa prosimo"." U svomu predgovoru "Novomu zavjetu", 
tiskanom također glagoljicom, ti isti pisci se žale, što nema Staroga i 
Novoga zavjeta na "ovom našem slovjenskom ili hrvackom jeziku". 
Oni dakle za hrvatski jezik izričito kažu da je to njihov jezik. Zeleći 
svomu narodu dati što bolji prijevod Biblije, Stipan Konzul Istranin i 
Antun Dalmatin kažu: "Začeli jesmo Novi Testament van iz najbolega 
Latinskoga, Vlaškoga, Nemškoga i Krainskoga tImačenja u Hrvacki 
jezik tImačiti".7 Tako svoj jezik nazivaju i ostali hrvatski protestantski 
pisci iz Istre. Labinjanin Matija Vlačić Ilirik, najveće i najpoznatije ime 
hrvatskoga protestantizma i jedno od najvećih imena protestantizma 
uopće, objavio je godine 1566. u Regensburgu katekizam na 
hrvatskomu jeziku pod naslovom "Katehismus hervatski"? 

Od protestantskih pisaca nazivom svoga jezika nimalo se ne 
razlikuju katolički pisci u Istri. Tako franjevac Franjo Glavinić svoje 
djelo "Czvit szvetih tj. sivot szvetih itd. prenessen i szlosen na 
Harvatszki jezik", tiskano u Mlecima 1628., posvećuje Vuku Krsti 
Frankopanu, za kojega kaže, da "među velikašima našega naroda, 
koji ne zaostaje za nikim".? U svomu djelu "Svitlost duše verne", 
tiskanom u Mlecima godine 1632. fra Franjo Glavinić kaže da ga je 
napisao "za ugoditi bratji i vernim, a navlastito hervatskomu jeziku". 
On svoje djelo "Četiri poslidnja čovika", koje je izišlo iz tiska 1628., 
posvećuje Nikoli i Petru Zrinjskomu."! 

Godine 1662. tršćanski biskup Antun Marentius, po narodnosti 
Talijan, u svomu izvještaju "ad limina" kaže da se u isusovačkoj crkvi 
u Trstu drži propovijed na hrvatskomu jeziku svake nedjelje i 
blagdana. Drugi tršćanski biskup, imenom Ivan Trani, također Talijan, 
godine 1695., dakle tridesetak godina kasnije, u svomu izvještaju "ad 
limina" isto tako tvrdi da u crkvi Blažene Djevice Marije u Trstu oci 
kapucini propovijedaju hrvatski. Godine 1779. koparska sinoda odre- 


5 [sto, str. 215. 

* Krešimir Georgijević: "Hrvatska književnost od XVI. - XVIII. stoljeća u sjevernoj 
Hrvatskoj i Bosni", Zagreb 1969., str. 26. 

? Kaou napomeni pod toč. 4., str. 216. 

5 Kao u napomeni pod toč. 6., str. 22. 

* Dr. o. Dominik Mandić: " Etnička povijest Bosne i Hercegovine", Rim 1967., str. 
313. 

" [sto, str. 313. 

" Dr. Mihovil Kombol: “Poviest hrvatske književnosti do narodnog preporoda", 
Zagreb 1945., str. 214. 


duje da se ne smije imenovati župnikom na selu svećenik koji nije na 
ispitu dokazao da zna govoriti hrvatski.!? 

Dakle, istarski su Hrvati svoj jezik neprekidno nazivali hrvatskim i 
u svakodnevnomu su se životu služili glagoljicom kao svojim nacio- 
nalnim pismom. To je njihova posebnost, kojom su se isticali medu 
drugim narodima i koja ih je čuvala od asimilacije. Oni su tu svoju 
posebnost ljubomorno štitili i branili od bilo čijega ugrožavanja. U to 
vrjeme ime jezika označava narodnosnu pripadnost. | upravo ta 
ustrajnost u nazivanju svoga jezika hrvatskim i u upotrebi glagoljice kao 
nacionalnoga pisma svjedočanstvo je jake i žive hrvatske narodne 
svijesti u Istri. Ona se je s koljena na koljeno prenosila. Sigurno je da ju 
je tim putem baštinio i Eugen Kumičić od svoje najranije životne dobi. 


2. 


Pravaštvo je misao slobode i teritorijalne cjelovitosti hrvatskoga 
naroda. U njemu su sadržane tisućljetne težnje hrvatskoga naroda. Te 
težnje izviru iz jake i žive svijesti o sebi kao posebnomu narodu, a time i 
posebnomu političkomu subjektu. Takva svijest počiva na velikim 
političkim i kulturnim djelima što ih je hrvatski narod stvorio u svojoj 
prošlosti. 

Pravaši svoju svijest o slavi i valičini hrvatskoga naroda, između 
ostaloga, temelje i na hrvatskoj kulturnoj baštini iz Istre. Upravo po 
svojim kulturnim ostvarenjima hrvatski narod, drže pravaši, spada među 
prve europske narode. U tomu svomu shvaćanju oni se posebno 
pozivaju na "Istarski razvod" kao na međunarodno-pravni spomenik 
prvoga reda. Priređujući godine 1852. "Istarski razvod" za tisak dr. Ante 
Starčević zanosno piše: "Spomenik ovaj nije samo zato znamenit, što se 
iz njega jasno vidi, da je kod otaca naših jezik hervatski bio sasvim 
služben, a ne samo služben nego i diplomatički, još onda kad mnogi 
zapadni narodi nisu mislili da bi svoj na to veličanstveno mjesto uznijeli, 
dokažuje koliki je bio kod otaca naših hervatski narodni ponos, komu 
kod nas ni traga neima: i tako, on je najznamenitiji stoga, što nas 
spominje na mnoga, još puno staria, diplomatička pisma, sastavljena na 
hervatskom jeziku, kako se iz ovoga vidi puno čistim, nego li su pisma 
mnogih današnjih pisacah".1 

Pravaši izvanredno poznaju povijest, demogratiju i ostali cjelokupni 
duhovni život Istre. Oni znaju da je to hrvatska zemlja, za kojom posižu 
talijanski imperijalisti. Stoga oni neprekidno zahtijevaju da Istra s ostalim 
hrvatskim zemljama bude združena u Kraljevinu Hrvatsku kao neovisnu 
državu. Ujedno se protive bilo kakvim talijanskim zahtjevima za Istrom. 
Talijanskim se zahtjevima osobitom oštrinom suprotstavlja dr. Eugen 
Kvaternik za vrijeme svoje emigracije u Italiji. Zbog Istre on je spreman 
kidati svoje veze sa svim talijanskim političkim čimbenicima, pa čak i s 


"2 Kao u napomeni pod toč. 1., str. 606. 
"* Josip Horvat: "Ante Starčević", Zagreb 1940., str. 118. 

takvim autoritetima kakav je Giuseppe Garibaldi, bez obzira što se time 
lišio svake talijanske pomoći za svoje političke ciljeve, pa čak i za goli 
život. U svojoj "Promemoriji princu Jeromeu Napoleonu" on piše: "Italija 
Kao naša susjeda jest neprijatelj naše zemlje i njezine budućnosti, i to 
poglavito radi istočnih obala Jadrana. Ona dapače i ne sakriva svoje 
infamne nakane protiv nas. U broju 129. od 10. svibnja ove godine u 
talijanskim demokratskim novinama, u organu sranke rada 'll Diritto' 
baca nam se u lice izazov, tvrdeći kategorično, da su Istra, Dalmacija, 
Koruška, Kranjska i sva Hrvatska do Save, jednom riječi 'lI regno illyrico' 
pohistoriji, etnografiji, geografiji i filologiji talijanske pokrajine i da ih Italija 
opet mora nama oteti". 

Kvaternik se ne želi cjenkati oko hrvatskih zemalja, pa u talijanskoj 
politici vidi neprijateljski čin, otelo se hrvatskomu narodu jedno selo ili 
cijela pokrajina. Tu je važno nečelo cjelovitosti hrvatskih zemalja, od 
kojega odstupanja nema. Stoga on u "Promemaoriji" dalje piše: "Medu 
Hrvatskom i Italijom bit će vječno neprijateljstvo, otelo se našemu 
narodu samo jedno selo u lstriili i cijela zemlja sve do Save. To je 
uistinu svejedno, jer su političke, materijalne i prirodne posljedice za 
nas apsolutno iste. U taj čas bismo mi Italiji odmah navijestili rat, da 
naučimo te podle napadače povijest, geografiju, etnografiju i filo- 
logiju, a još više da ih naučimo respektirati sakramenat prava, 
narodnosti i starosjedilaštva naroda, i poznavnja narodnoga prava i 
demokracije".!5 

Dr. Eugen Kvaternik se ne da smesti ničijim, pa ni talijanskim 
slatkim riječima i obećanjima. On budno prati političke postupke i na 
temelju toga donosi sud o političkim namjerama. Ne zanosi se ni 
parolama o demokraciji, iako je bio istinski demokrat, jer znade da se 
je i pod tim parolama krio najcrnji despotizam. Svjestan pogibelji u 
kojoj se njegov narod nalazi, Kvaternik kao da opominje: "Dakle što 
znače deklamacije, protesti i simpatične izjave Talijana naprama 
poljskoj revoluciji? ... Princip narodnosti itd. jesu fraze, koje lijepo 
zvuče, ali nemaju nikakve unutarnje vrijednosti. Lud je onaj, koji bi se 
dao još danas zavarati takvim frazama, koje su obične u ustima 
Talijana. Naprama nama Hrvatima Italija je već odbacila masku, jer je 
ona inkopatibilna sa svrhom njezine akcije, a svrha te akcije jest 
navala, te bi nama najavili u ime talijanske demokracije rat do 
narodne istrage."'* 





'“ Eugen Kvaternik: "Promemorija princu Jeromeu Napoleonu", priredio dr. Franjo 
Bučar, Zagreb 1936., str. 40. 

5 [sto, str. 40 - 41. 

"* [sto, str. 60 - 61. 

Kvaternik je i krvlju bio spreman braniti legitimne probitke svoga 
naroda. On je to i djelom pokazao. Stoga poručuje: "Jerako bi se oni 
(Talijani — op. m.!) pokušali iskrcati u Hrvatskoj, svejedno gdje, da 
okupiraju Istru i Dalmaciju na svoj vlastiti račun, mi ćemo ih naučiti 
etnografiju na licu mjesta, i ako ne odustanu od svojih besmislenih želja, 
pobacati ih u more. Jer Hrvati nisu Sicilijanci, brzo će saznati, da su bili 
na krivom putu, podržavajući talijanaštvo u ove dvije pokrajine..."!7 

Nisu ni Kvaternik ni ostali pravaši bili neprijatelji talijanskoga 
naroda. Baš obratno: oni su visoko cijenili talijansku kulturu. Veselili 
su se svakomu njihovu uspjehu u borbi za slobodu. Ali sloboda 
vlastite domovine bila im je još milija. U Istri su uvijek gledali 
neotudivi dio te domovine, pa ni sa kim nije moglo biti prijateljstva pod 
cijenu gubitka Istre i žrtvovanja istarskih Hrvata. Stoga su bili 
protivnici talijanske politike, koja je išla za osvajanjem Istre i 
Dalmacije kao neosporno hrvatskih zemalja. 


3. 


Tisućljetne težnje istarskih Hrvata za očuvanjem vlastitih nacio- 
nalnih, a i ostalih duhovnih vrijednosti bile su podudarne s pravaškim 
političkim ciljevima: štoviše, one su bile sadržane u tim ciljevima. 
Stoga je pravaštvo bilo lako prihvatljivo za istarske Hrvate. Tomu je 
pogodovala i blizina Rijeke kao kolijevke pravaštva, u kojoj se mnogi 
mladi Istrani školuju. | Eugen Kumičić u Rijeci postaje član Stranke 
prava. On to sam kaže: "Ja sam došao u Stranku prava kada mi je bilo 
16 godina; kao gimnazijalac na Rijeci bio sam zatvoren osam sati, jer 
sam bio Starčevićanac".!s 

Stupanjem u Stranku prava Kumičić u biti ne prihvaća ništa 
novoga, što on ne bi iz roditeljske kuće ponio u svijet. On se sada 
samo organizirano bori za ostvarenje onoga, što su široki narodni 
slojevi u Istri podsvjesno u sebi nosili: slobodu od tudinskoga 
ugnjetavanja i zajedništvo s ostalim dijelom hrvatskoga naroda. Za nj 
je Istra samo dio hrvatske domovine. Kada je Khuen - Hedervary 
jednom zgodom u Hrvatskomu državnomu saboru rekao da je Ku- 
mičić kao Istranin tek došao u Hrvatsku, Kumičić mu je uzvratio: "Ja 
nisam tekar došao u ovu zemlju, ja nisam u nju ni od kuda došao, jer 
sam se u njoj rodio od majke Hrvatice i od oca Hrvata. Hrvatski mi je 
materinjski jezik, nikada nisam bio što drugo nego Hrvat i bit ću Hrvat 


"7_[sto, str. 68 - 69. 
** Govor u raspravi o zakonskoj osnovi o štampi (u Saboru 16. siječnja 1897) obj. 
U knjizi: Evgenij Kumičić: "Govori", Zagreb 1994., str. 245. 

uvijek. Ja sam se rodio u Istri, dakle u ovoj zemlji, u ovoj domovini, u 
domovini Hrvatah".12 

Ta svijest o hrvatstvu Istre tjera ga, da se u Hrvatskomu drža- 
vnomu saboru kao narodni zastupnik svesrdno zalaže za pripojenje 
Istre Hrvatskoj. Pri tomu se bori svim argumentima, pa i povijesnim. 
Protivnicima toga sjedinjenja on govori: "Da vidimo što su radili u 
prošlosti Hrvati, da se Istra spoji s Hrvatskom. Toma Bakač, jedan od 
najslavnijih hrvatskih banova, onaj junak koji je onako sjajno porazio 
Turke kod Siska, bio je godine 1596. u Pragu, u kraljevskom vijeću, 
gdje je žestoko napao savjetnike kralja Rudolfa, pred licem ovoga 
kralja, poradi toga što su odkinuli Istru od Hrvatske, a time i njegov 
grad Pazin... Taj se je veleslavni ban odrekao banske časti ponajviše 
poradi odkinuća Istre od hrvatskoga kraljevstva".2" Za tu svoju tvrdnju 
Kumičić se poziva na hrvatskoga povjesničara Baltazara Krčelića. Ali 
se ne zaustavlja samo na tomu povijesnomu dokumentu. On navodi i 
druge. Pozivajući se na austrijskoga povjesničara Biedermanna i 
njegovo djelo "Geschichte der oesterreichischen Gesammtstatsidee" 
Kumičić tvrdi da je kralj i car Leopold I. slao "oštre spomenice iz Beča 
u Mletke, da mu mletačka republika povrati njezine posjede u Istri jer 
da ti posjedi pripadaju kraljevstvu Hrvatskoj".?! 

Nu, osim na to povijesno, Kumičić se daleko više poziva na živo 
hrvatsko pravo na Istru. Ono je za nj jače od povijesnoga. Sastoji se u 
volji istarskih Hrvata, koji pretežno naseljavaju Istru, da se sjedine s 
Hrvatskom. Na to upozorava Kumičić kada govori: "Gospodo, i kada 
ne bismo sve ovo znali, ikada ne bi naša prošlost bila jasno prikazana 
u otvorenoj povijesti, Istra je tu, istarski se Hrvati dižu, bude-se, hoće 
da se sjedine s Hrvatskom. Njihova je dužnost, najsvetija patriotična 
dužnost, da traže sjedinjenje, jer u njemu je njihov spas, i u njemu je 
čast domovine. | po kraljevskoj zakletvi i zavjernici imaju pravo da 
zahtijevaju sjedinjenje s Hrvatskom, jer su Hrvati..."22 : 

Želeći se suprotstaviti prirodnoj i legitimnoj volji istarskih Hrvata za 
slobodom i sjedinjenjem s Hrvatskom, njihovi ih protivnici, mahom po 
uputama iz tadašnjega Rima i Beča, nastoje razjediniti i tako oslabiti. 
Svim silama potiskuju hrvatstvo i izmišljaju istrijansku narodnost. 
Time ugrožavaju opstanak istarskih Hrvata i oskvrnjuju duhovnu ba- 





" "O hrvatskoj gimnaziji u Rijeci", govor u Saboru, 24. srpnja 1894., obj. u knjizi: 
Evgenij Kumičić: "Govori", Zagreb 1994., str. 117. 

* Govoru raspravi o izvanrednom proračunu održan u Hrv. drž. saboru 19. 12. 1894., 
Obj. U knjizi: Evgenij Kumičić: "Govori", Zagreb 1994., str. 129 - 130. 

2 [sto, str. 131. 

#2 [sto, str, 132. 

štinu njihovih predaka. Kumičiću su jasne namjere tih rimskih i bečkih 
.pouzdanika, pa se oštro suprotstavlja istrjanstvu kao neznanstvenoj i 
protupovijesnoj, a time i protuprirodnoj pojavi. Stoga on izričito tvrdi: "... 
nema u Istri istrijanske narodnosti, nego imade hrvatske i talijanske." 

Nu, Kumičić se ne zaustavlja samo na deklariranju prava na 
sjedinjenje Istre s Hrvatskom. On ide korak dalje pa odlučno zahtijeva 
i ostvarenje toga prava. Tomu su cilju usmjerene sve njegove poli- 
tičke težnje. To odlučno zahtijeva na svakomu koraku pa i u svojim 
saborskim govorima: "... mi hoćemo, da se Bosna i Hercegovina, 
Dalmacija, Banovina, Slavonija, Istra, te slovenske zemlje, ukoliko 
hoće one same, naime slovenske zemlje, sjedine u jedno kraljevstvo 
Hrvatsku. .."24 

Samo u slobodnoj i neovisnoj hrvatskoj državi, u kojoj će biti 
sjedinjene sve hrvatske zemlje, Kumičić vidi jedino jamstvo sreće i 
napretka hrvatskoga naroda, pa prema tomu i Istre. Neovisna hrvat- 
ska država je uvjet opstanka hrvatskoga naroda. Pravo hrvatskoga 
naroda na državnu neovisnost na cijelomu hrvatskomu etničkomu i 
povijesnomu prostoru je bezuvjetno. Stoga on odbacuje sva držav- 
nopravna utanačenja koja hrvatski narod lišavaju njegova punoga 
suvereniteta i jedinstva hrvatskih zemalja. Svakom prigodom se 
osobitom žestinom obara na Hrvatsko-ugarsku nagodbu iz godine 
1868. Po tomu su karakteristične ove njegove riječi: "Hrvati imadu 
svoju domovinu; oni se nisu nikada odrekli svoje državne samo- 
stalnosti i neodvisnosti; njih nije nikada nitko lišio oružjem tih 
svojstava. Današnja nagodba, to je djelo nekolicine ljudih u jednom 
kutu Hrvatske, koji je Austrija povjerila Madjarom."25 

Nagodba je po Kumičiću uzrok svih zala u Hrvatskoj: političkomu 
nasilju, siromaštvu, kulturnoj zaostalosti, mitu i korupciji. Nema izlas- 
ka iz tih zala, dok je na snazi Nagodba. U njegovim ustima Nagodba 
postaje simbol svake političke podjarmljenosti hrvatskoga naroda i 
svih nepravdi nanesenih mu u povijesti. Stoga zahtjeva njezino 
bezuvjetno kidanje, kada u Saboru o tomu više grmi nego što govori: 
"I Hrvatskoj bit će ovako, dok ne rastrga okove u koje ju je sapela 
nagodba, pošto ju je raskomadala Austrija, pošto ju je Austrija prone- 
vjerila i podložila tudjincem Madjarom nakon svojih stoljetnih 
bezbožnih nepravdah. "2 


** Govoro ugovoru utanačenom glede unapređenja svilogojstva, održan u Hrv. drž. 
saboru 27. 2. 1894., obj. u knjizi: Evgenij Kumičić: "Govori", Zagreb 1994., 
str. 109. 

24 Kao u napomeni pod toč. 20., str. 152. 

* Govor o osnovi Zakona o proračunu za godinu 1897., održan u Hrv. drž. saboru 
12. 12. 1896., obj. u knjizi: Evgenij Kumičić: "Govori", Zagreb 1994., str, 224. 

2 [sto, str. 221. 

Eugen Kumičić je istaknuti hrvatski književnik. U svojim je povijesnim 
romanima duboko zahvatio u život hrvatskoga naroda i njegove države. 
U "Kraljici Lepoj ili propast kraljeva hrvatske krvi" on opisuje propast 
hrvatske države zbog negativnoga utjecaja dalmatinskih Latina kao 
predstavnika rimske ekspanzionističke politike prema Hrvatskoj. U "Uroti 
Zrinsko-Frankopanskoj" obraduje propast dviju hrvatskih velikaških obitelji 
kao nositelja hrvatske državne ideje, koji su bili smetnja bečkoj 
ekspanzionističkoj politici, da Hrvatsku pretvori u svoju nasljednu pokra- 
jinu i liši je svih elemenata državnosti. Namjeravao je napisati još dva 
povijesna romana, u kojima bi bio prikazan odnos hrvatske državne ideje 
u njezinoj borbi s mletačkim i peštanskim ekspanzionizmom na hrvat- 
skomu narodnomu prostoru, ali ga je u tomu omela prerana smrt.?7 

Nije Kumičić gledao pogibelj za hrvatski narodni opstanak samo u 
rimskomu, bečkomu i peštanskomu imperijalizmu. Ništa manje činio 
mu se pogibeljnim srpski imperijalizam i šovinizam. Stoga mu se je u 


“svomu radu stalno suprotstavljao. U raspravi "Petar Zrinski i Fran 


Krsto Frankopan i njihovi klevetnici" on pobija velikosrpske laži o tim 
hrvatskim narodnim junacima, kojima se u stvari išlo za kompro- 
mitiranjem cijeloga hrvatskoga naroda. U toj borbi protiv bilo kojega, a 
naročito protiv velikosrpskoga imperijalizma najjači mu je oslonac 
čista hrvatska nacionalna politička misao. Znajući da se sveslaven- 
stvo i jugoslavenstvo u praktičnomu životu svode na velikosrpstvo, on 
je odlučan protivnik tih izmišljotina, koje nemaju nikakva uporišta u 
povijesti. On stoga piše: "Od pamtivijeka zvala se glagoljica u hrvat- 
skom kraljevstvu hrvatsko pismo, literae croaticae, a jezik, koji se tim 
pismom izrazuje, hrvatski jezik, lingua croatica... Hrvati služili su se 
iu crkvi svojim jezikom, a iko nazivlje taj jezik staroslavenskim, morao 
bi nazivati današnji jezik novoslavenskim. Hrvati, koji tako zovu svoj 
jezik, nisu Hrvati nego hoće da budu nekakvi Novoslaveni. "2% 

U tim mislima sadržan je duh Kumičićevih otaca iz Istre. Taj duh 
što ga je Kumičić u sebi od djetinjstva nosio, a studijem ga kasnije 
samo razvijao, prihvatio je pravašku državotvornu misao. On ju je i 
morao prihvatiti, jer je pravaški politički program nužna posljedica 
tako jasno očitovane nacionalne svijesti. Stoga nimalo ne začuđuje 
što je Kumičić bio najuporniji zagovornik i najdosljedniji sljedbenik 
Starčevićeve državotvorne misli. 





“Filip Lukas: "Ličnosti — stvaranja — pokreti", Zagreb 1944., esej "Eugen Kumičić- 
-Kvarner u hrvatskoj stvarnosti", str. 113 - 114. 

* Eugen Kumičić: "Kraljica Lepa ili propast kraljeva hrvatske krvi", Zagreb 1972., 
str. 270. 

Ivo Balentović 


BRAĆA ORŠANIĆI 


Vrijeme neumitno briše tragove jučerašnjeg života, prohujalog 
kao s vihorom, osobito što se tiče mnogih zaslužnih ljudi i njihova 
životnog djela, za koje novi naraštaji — zaokupljeni problemima i 
pojavama suvremene "tehničke civilizacije" i burnim danima su- 
vremenog života i svijeta — mnogo niti ne mare. Staro se zamje- 
njuje novim. Zahtjevi suvremenog života iziskivali su oduvijek 
novotarije, a u današnjici, usporedo s brzim razvojem tehničkih 
dostignuća, promjene nailaze još i znatno brže nego prije, u prvoj 
polovini ovoga nemirnog stoljeća. Dva svjetska rata u mnogome 
remete i mijenjaju život na evropskim prostorima, također i u nas, 
gdje se dešavaju i promjene demografske naravi. Seoce postaje 
selo, iz sela se razvija gradić, pa ubrzo — grad. Kao primjer takvih 
pojava, odnosno razvoja — u znaku još nedavno improvizirane i 
forsirane industrijalizacije — može poslužiti Zupanja, danas gra- 
dić s petnaestak tisuća stanovnika. To lijepo mjesto, u kojemu do 
nedavno u okviru općine (ranije kotara), živi preko 95 posto 
hrvatskog stanovništva, već je preko dvije godine žrtva rata, 
bombardirano s bosanske strane, s tragičnim posljedicama: 
gubitkom ljudskih života i imovine. 

Zupanja je potkraj prošloga i početkom ovog stoljeća imala oko 
tri i po tisuće stanovnika. Bilo je to tiho, idilično ratarsko i 
stočarsko šokačko selo, prostrto pored Save, među šumama i 
vodama, a u njemu je vladao zadružni, upravo patrijarhalni duh, te 
primitivno poljodjelstvo u smislu uzrečice "pleti kotac, kao otac". 
Ali, razdoblje starog načina gospodarenja bilo je pri kraju. Nadošla 
su nova strujanja. | pojavio se nagli raspad i osipanje drevnih 
seljačkih zadruga. 

U to vrijeme, zadnjih godina prošlog stoljeća, u selu se pojavio 
Ličanin Grga Oršanić. Kao mlad i pristao čovjek i k tome po službi 
nadcestar, ubrzo se oženio domaćom Sokicom iz kućne zadruge 

Bušića, ljepuškastom Marijom. 
U Županji je tada punom parom cvjetala drvna industrija, 
Englezi su već cijelo desetljeće eksploatirali staru stoljetnu 
hrastovinu i prerađivali je u svojoj tvornici tanina. U vrijeme 
nastanka kraljevine SHS, 1918., zadruge su bile u rasulu i izdi- 
jeljene na nova maloposjednička ognjišta, ekonomski znatno 
osiromašena. Istodobno, velike zadružne kuće ubrzano su ruše- 


ne, a upotrebljivi materijal korišten za gradnju manjih domova, za 
potrebe jednog ognjišta. Od starih građevina ostao je samo 
neznatan broj. Posljednje kuće brvnare u Županji također su 
nestajale jedna za drugom. U takvu jednu kuću uselila se obitelj 
Oršanić. Poslije smrti starih i razilaska djece širom svijeta, i ta je 
kuća srušena, nekako šezdesetih godina. Na žalost, posljednji živi 
svjedoci jednoga odlazećeg svijeta (Vojna krajina, zadruge) ubrzo 
su gotovo svi bili pokojni, pomrli u onih nekoliko godina iza 
svršetka II. svj. rata. S nestankom kućnih zadruga nestali su i 
šumski reviri sa stoljetnim hrašćem, kao i mnoštvo folklornih 
rekvizita dotadašnjeg života: tkalačke sprave, plugovi drvenjaci, 
drljače, kolovrati, čekrci, stupke itd., sa Save vodenice, a s 
močvara izdubljeni čamci, primitivne sprave za lovljenje ribe itd. 

U dom Grge Oršanića, nedugo iza njegova doseljenja u Župa- 
nju i ženidbe, došla je prva prinova: rodila mu se kći Ljubica 
(1899-1979), a nešto kasnije i sin Ivan (1904-1968), dočim mu se 
drugi sin Ante (1907-1959) rodio u Vukovaru (u bolničkom 
rodilištu), kao i druga kći Katarina (1909-1990). Brzo povećanje 
članova doma natjeralo je Grgu da neutvrđene godine uz pripo- 
moć ženine obitelji i zajma kupi staru seljačku kuću ispražnjenu 
zbog smrti njezinih vlasnika. Kuća se je nalazila u ulici blizu Save, 
s dvorištem i vrtom s mnogo voćaka. Grgina supruga Marija bila je 
dobra domaćica. Kuću su obnovili u skladu sa svojim mogućno- 
stima. Djecu su odgajali u kršćanskom duhu i u znaku štednje i 
neophodne skromnosti. Veće poteškoće nastale su u doba 
njihova školovanja, jer su najbliže gimnazije postojale u Vukovaru 
i Vinkovcima. Grga je s pomoću prijatelja iz svoje struke uspio 
Ljubici i starijem sinu omogućiti pohađanje vukovarske gimnazije. 
Međutim, i mlađi sin Ante polazio je gimnaziju u jednom od tih 
dvaju gradova. Nema sumnje da je Grgi bilo teško školovati djecu 
jedno za drugim, a s obzirom na to da su bili dobri đaci nije ih htio 
dati na zanat. Ljubica je završila preparandiju, sin Ivan je 
završavao studij na filozofskom fakultetu u Beogradu, a Ante 
započinjao na Filozofskom fakultetu u Zagrebu. Uz očevu skro- 
mnu potporu i dajući poduku slabijim đacima imućnijih roditelja, 
svladali su sve prepreke, i tako pored školskog uspjeha, položili i 
ispit životnog iskustva i snalažljivosti. 

Ljubica Oršanić je tražila mjesto učiteljice, a Ivan, vrativši se iz 
Beograda, jedno je vrijeme proboravio u Županji kod oca i majke, 
a zatim se uputio u Zagreb, tražeći priliku da se zaposli. I jedno je 
Vrijeme, s potporom i kroz ustanove i organizacije tadašnjeg 
prilično bujnog katoličkog pokreta, vršio administrativne poslove, 


a ujedno držao i predavanja, ali i nadalje davao dacima instruk- 
cije. U to vrijeme češće je boravio u Zupanji. Tada smo se nas 
dvojica prvi put sreli. Poslije, kad je postao profesor na Nadbi- 
skupskoj gimnaziji u Zagrebu, k roditeljima je svraćao samo za 
vrijeme školskih ferija. Naš drugi susret pada u g. 1936., u prigodi 
objavljivanja moje prve knjige pripovijedaka. Za vrijeme ljetnog 


boravka kod svojih starih, profesor je svakog dana posjećivao 


baku koja je živjela u kući Bušića sa svojim nećakom Androm, 
vlasnikom sitničarije, a kuća se nalazila blizu centra Županje, 
preko puta moje djedovske kuće. Baka se zvala Nikoleta, a zvali 
smo je "baba Kola". I tu, ispred Bušićeve kuće, sjedili bismo na 
hrastovoj klupčici u debelom hladu starog oraha i razgovarali o 
književnosti i umjetničkim strujama koje su tada bile izrazite. U 
stvari, ja sam više pitao, a profesor je razborito i objektivno 
obrazlagao. U tom razdoblju od nepune dvije godine sreli smo se 
još nekoliko puta. Poslije smo se susretali u Zagrebu, ali samo 
nakratko, jer je profesor uvijek bio zatrpan poslom, okružen 
gomilom knjiga, rukopisa, špalti, radio je više poslova, a bio već i 
urednik "Hrvatske smotre". Uvijek bih ga zaticao ili kako piše ili 
kako prekopava po fasciklima, ali čim bih banuo u njegovu radnu 
sobu, on bi ustao i vedro mi rekao: "E, dobro što ste naišli, barem 
ću malo odahnuti!" Prvo bi mu pitanje bilo kako su njegovi stari, a 
kad bi čuo da su živi i zdravi, osmjehnuo bi se onim svojim 
blaženim osmijehom dobra i plemenita čovjeka. 

U razgovoru s profesorom moglo se mnogošta saznati i 
naučiti. Svaka je njegova riječ imala svoje mjesto. Govorio je 
poluglasno, polako, ali uvijek promišljeno i razborito. Bio je čovjek 
utvrđena pogleda na život i svijet. 

Uvijek je strogo kritički gledao na socijalne prilike: životarenje, 
siromaštvo, dakle stanje gdje narod trpi i ispašta. Imao je o svim 
problemima svoje samostalno mišljenje i jasan pogled na sve 
tadašnje društvene probleme. | u svakoj njegovoj diskusiji, u 
svakom izlaganju, bila je i doza neke ohrabrujuće ležernosti, 
optimizma, smjelosti i uvijek zdrave logike. Koliko znam nije bio 
član seljačke stranke, a bio je pristaša nestranačke Starčevićeve 
vizije o budućnosti Hrvatske. Vješto je branio svoj stav i svoje 
mišljenje, ali ga nikada nije drugome nametao. Bio je protiv 
despotskih i totalitarnih ideologija i diktatura koje su potresale 
Evropu. 

Potkraj prve godine II. svj. rata reče mi da je načinio na brzu 
ruku izbor svojih radova i želio bi ga izdati u jednom tomu pod 
naslovom Europa u prelomu. Predložio sam da mu u tome 


== A4 


pomognem tako da obavim "tehničku" stranu posla: format, papir, 
slova, oprema itd. Izvršio sam taj posao. Knjiga je izašla potkraj 
godine u opsegu od kojih 150 stranica, i po profesorovoj želji 
skromne opreme. Kao izdavač, nisam siguran, ali mogla je biti 
označena "Hrvatska smotra". Oršanić je bio zadovoljan. Veći dio 
tiraže od tisuću primjeraka bio je raspačan za vrlo kratko vrijeme. 
Poslije te knjige profesor je planirao u proljeće 1943. objaviti još 
jednu knjigu rasprava, pa me je pitao bih li mu i kod toga mogao 
pomoći. Obećao sam, ali je na tome i ostalo. U zadnjim danima 
1942. otišao sam iz domovine i vratio se tek u ljeto 1945. Mislim 
da ta knjiga nije izašla. 

U susretima s ljudima profesor je bio vrlo pristupačan, blag i 
obazriv. Jednom, dok sam s njim razgovarao u njegovu stanu u 
Novoj vesi 40, ni 100 metara udaljenom od današnjeg uredništva 
"Republike Hrvatske", naiđoše dva starija čovjeka, bojažljivo se 
ispričaše što nisu mogli doprijeti do njega u uredu gdje je radio, pa 
se osmjeliše da ga potraže u stanu. Rekoše da im je učinjena 
nepravda, pa ga mole da im pomogne. Pozdravih se i odoh. Gdje 
god je mogao, on je ljudima rado pomagao. U više prigoda i ja 
sam ga bilo osobno, bilo telefonom obavještavao o nekim 
"krivinama“", i on je uzevši podatke intervenirao. Neki ratni ministri 
prigovoriše što intervenira, a to je, rekli su, zabranjeno. Odgovorio 
im je: "Jest, zabranjeno je po našim privremenim ljudskim zako- 
nima, ali nije dopušteno ni tolerirati zlo što je zabranjeno po 
Božjim zakonima, pa se opet dešava. Rat je, znao je reći, a život 
je kao rijeka s mnogo mulja." Nije se bojao. | nisu mu znali ni 
oponirati. Bio je pravdoljubac i želio je red i rad, pa je govorio da 
ljudi na vlasti moraju biti ispravni i ne činiti pogrešne poteze, već 
ispravljati ono što se kosi s ljudskošću, etikom i moralom. Potkraj 
druge godine rata sreli smo se posljednji put. Umro je u dalekoj 
tuđini, u Argentini — prerano. Iskrsava pitanje: šta je to što ga je 
fizički slomilo? Možda nostalgija, a možda i tuga zbog smrti 
prvorođenog sina Ivice u danima napuštanja domovine, kad je 
ovaj kao vojnik sedamnaestogodišnjak uhvaćen i netragom 
nestao. 


* 


Mlađi brat Ivanov, Ante, bio je, kao što već spomenunh, čovjek 
slobodne profesije. Kroz nekoliko predratnih godina odlazio je u 
Maruševec, gdje je znao ostati i po dva-tri mjeseca, a ondje je 
davao poduku u hrvatskom jeziku djeci grofa Bombelesa, ali i 

članovima obitelji koji su željeli naučiti hrvatski. To mu je bio izvor 
nužnoga prihoda. Medutim, ljetne je mjesece provodio u Županji, 
na Savi, i njegov ribarski čamac (čikla) bio je njegov veliki hobi. 
Od podneva pa do večeri proboravio bi na rijeci. U čamcu je uvijek 
imao jela, bocu limunade, knjige i pisaći pribor, te malu usnu 
harmoniku "Pikolo", na koju je svirao u trenucima dobrog 
raspoloženja. I tu smo se na obali Save često susretali i vodili 
duge razgovore o piscima i literaturi, koji se nastavljahu i u 
večernjim satima na šetnji po "korzu" glavnog sokaka zvanog 
Veliki kraj. Kao i stariji brat, i Ante je u pogledu djelovanja i učinka 
naše seljačke stranke vidio nezadovoljavajuće rezultate. Za 
političare je govorio da je među njima znatan broj umnih ljudi, ali 
malo je pronicavih pojedinaca, takvih koji bi se znali postaviti 
pravilno i oštro suprotstaviti bizantinskoj lukavosti beogradskih 
vlastodržaca. 

Za vrijeme rata bio je u Zagrebu, ali nije htio preuzimati 
nikakvu političku funkciju. | godine 1942. jedva se dao nagovoriti 
da se prihvati dužnosti odgovornog urednika dnevnika "Nova 
Hrvatska". U zadnjim danima rata, kako sam saznao po povratku 
iz tudine, i on je napustio domovinu zajedno sa starijim bratom i 
nastanio se u Argentini u Buenos Airesu. U tom je velegradu i 
umro godine 1959. 


Sava i danas teče, ali mutna je i prljava, i zimi i ljeti, onečišćena 
dotokom otpadne vode iz bliskih industrijskih objekata Slavon- 
skog Broda i Županje. A nekada, osobito ljeti, bila je bistra i 
prozirna kao suza. Tada su i ribari imali velike ulove i pili su na 
ribarenju riječnu vodu. Dakako, danas više nema ni one 
nekadašnje Županje. Kuća Oršanićevih, stara brvnara, kao da je 
preko noći iščezla, a na njezinu se mjestu koči nova zidanica. 
Nema idiličnog sela, nema narodne nošnje, nema starinske 
popijevke, pa ni gajda i frule. Industrija je dovela mnogo novih 
ljudi, starosjedioci se slabo snađoše u vremenu koje im nije bilo 
sklono, a broj žitelja se utrostručio. 

Kada je prije četiri godine, iz rata u Perzijskom zaljevu, rođena ideja 
o "novom svjetskom poretku", mnogi su uistinu pomislili da napokon u 
svijetu nastupa novo, sretnije doba, u kojem Ujedinjeni narodi i savezi 
demokratskih zemalja više neće dopustiti ni pokolje, ni teror, ni pljačke, 
ni progone, ni nasilno mijenjanje granica, ni etnička čišćenja. Medutim, 
iluzija nije trajala dugo. Jer, vidjelo se da od univerzalnog prava naroda 
na samoodređenje nema ništa: Kurdi nisu bili Kuvajt i bili su žrtvovani. 
Sve na čemu je "novi svjetski poredak" završio bile su mrvice 
humanitarne pomoći ozeblim bijednicima u kurdistanskim gudurama. 

Na žalost, i Hrvatska je po istom pravilu ubrzo osjetila sve 
realpolitičko licemjerstvo načela "novog svjetskog poretka". Dovoljno je 
samo sjetiti se izjave Rolanda Dumasa, tada francuskog ministra 
vanjskih poslova, koji je u jeku najstrašnijih jugoslavensko-srbijanskih 
napada na hrvatske gradove i sela, bolnice i crkve, rekao da će 
Jugoslavija za Europu biti tek laboratorijski pokus" na temelju kojeg će 
se odrediti kako imaju živjeti ovi sitni narodi i plemena što su se upravo 
probudila, pa nešto brbljaju, te na taj način ometaju izgradnju veli- 
čanstvene zgrade same Europske zajednice. Takoder, sjetimo se 
izrazite diplomatske "nadarenosti" koju je lord Carrington na samom po- 
četku sukoba, kao predsjednik Konferencije o Jugoslaviji, izrazio u formi 
čuđenja što se žrtvama žuri, uz cinički smiješak i pitanje: "Why to be in 
hurry?" | uza sve to, kao kruna svega, sjetimo se da ne samo da nije 
postojala ni žurba, a ni težnja da se pomogne žrtvama agresije, već se 
uporno izbjegavalo i samo definiranje tko je žrtva, a tko agresor. Jer, 
Već nekoliko mjeseci nakon Dumasova "laboratorijskog pokusa", kada 
su se već uz hrvatske počeli gomilati i bosanski leševi, Jacques Delors, 
tada predsjednik Komisije Europske zajednice izjavljuje: "Historija je 
tragična, u njoj destruktivne snage čekaju u zasjedi", te dodaje: "Hrvat- 
ska i Srbija odgovorne su, svaka na svoj način." Dakle, umjesto osude i 
kažnjavanja agresora, umjesto da se otvoreno kaže tko je bio za 
mijenjanje granica nasilnim putem, tko ne poštuje prava manjina i 
demokratsko uređenje, arogantna i birokratizirana europska diplomacija 
sve je pomiješala, sve je strpala u isti koš u kojem nema krivca, 
odnosno, u kojem su svi podjednako krivi. 

Kako protumačiti sve to? Mogu li se navedene izjave protumačiti tek 
kao neodgovorne izjave pojedinaca, kao njihov osobni stav istrgnut iz 
nekog konteksta, ali ne i kao službeni stav međunarodne zajednice? Zar 
je moguće vjerovati da svijet nije shvatio da je sukob na tlu bivše 
Jugoslavije brutalni genocidni rat radi ostvatenja "Velike Srbije"? | 
napokon, zar svijet nije shvatio hrvatsku legitimnu želju za samo- 
određenjem, što mu je i Ustavom bilo zajamčeno, a što je hrvatski narod 

potvrdio i referendumom 19. svibnja 1991. godine, s čitavih 93,24 posto 
glasova za suverenu i samostalnu državu? 

Odgovori na ta pitanja su, na žalost, niječni. Hrvatski je narod duboko 
vjerovao da demokratski svijet na pragu 21. stoljeća neće dopustiti 
vojnički napad i genocid, čime je Srbija prijetila, te da će taj isti svijet 
priznati hrvatsku legitimnu želju za samoodređenjem. No, to se nije 
dogodilo. Umjesto toga, međunarodna je zajednica svojim nerazu- 
mijevanjem, neodlučnošću, i pasivnošću više poticala produbljivanje i 
proširenje sukoba, nego što ih je smirivala ili sprečavala. Tako u svibnju 
1991. godine, Europska zajednica, prigodom posjeta Jacquesa Delorsa, 
umjesto da prizna novonastalu realnost raspada Jugoslavije, nudi 
izvanrednu pomoć od jedne milijarde dolara i članstvo u Europskoj 
zajednici ako se Jugoslavija održi, dok mjesec dana kasnije tadašnji 
državni tajnik James Baker proglašava da je održanje integriteta 
Jugoslavije prvotni cilj američke politike na ovim prostorima. Ondašnja 
JNA je ispravno shvatila te poruke kao dopuštenje da smije Jugoslaviju 
sačuvati svim sredstvima, pa i upotrebom oružja, te je započela brutalni 
vojnički napad na Hrvatsku, uz temeljito provođenje genocida, etnocida i 
kulturocida. Ono, dakle, što je svijet već dva puta u ovom stoljeću stvorio 
— Jugoslaviju — i u koju je već dva puta prisilno ugurao i Hrvate, 
pokušao je sačuvati ili ponovno stvoriti i godine 1991. Tadašnja politika 
međunarodne zajednice stoga nije bila nikakva nova politika, već 
nastavak one politike koju je svijet vodio na Balkanu i godine 1918, kao 
i 1945. 


Strah od Njemačke 


Drugi razlog zbog kojeg je svijet, a posebno Europska zajednica, 
otvoreno podržavao velikosrpsku ekspanzionističku politiku, leži u 
navodnom "grijehu" Hrvatske iz drugoga svjetskog rata, a u kontekstu 
novih geopolitičkih realnosti u Europi početkom devedesetih. Naime, 
Srbija je na sve moguće načine optuživala ujedinjenu Njemačku za 
razbijanje Jugoslavije zbog navodne želje da preko Hrvatske izbije na 
Jadran i proširi svoju utjecajnu sferu, čime je Srbija željela pridobiti one 
snage u Velikoj Britaniji i Francuskoj koje se boje ujedinjene Njemačke. 
Na temelju povijesnih prijateljstava i iskustava tražila se stoga specijalna 
zaštita Srbije od navodno nove fašističke opasnosti, ne samo iz Hrvat- 
ske, nego i iz Njemačke, neprestano ističući kako su se Srbi uvijek borili 
na strani Engleza i kako se ponovno obnavljaju stare podjele prije 
drugoga svjetskog rata. Francois Mitterand je to najbolje sažeo u jednom 
svojem intervjuu, gdje je izjavio: "Hrvati su bili na strani Hitlera, dok su se 
Srbi borili na strani saveznika." Srbija je na taj način pokušala i uspjela 
iskoristiti Veliku Britaniju i Francusku kao činitelje koji će spriječiti 
Njemačku i neke druge zemlje, kao i EZ u cjelini, pri poduzimanju 
energičnih mjera protiv agresora. 

Kao rezultat svega, dešava se ovo: 

1) Europska zajednica i Zapad u cjelini odgovornost za rat nastoji 
ravnomjerno podijeliti, 

2) Sukob se tretira kao građanski rat, odnosno, kao etnički sukob 
Srba i Hrvata, a ne kao agresija jedne države na drugu, 

3) Srbima je dopušteno da zadrže sve oružje bivše JNA, jedne od 
najnaoružanijih armija u Europi, kao i svu vojnu proizvodnju, 

4) Predlažu se sankcije koje sve više pogađaju žrtvu nego agre- 
sora, 

5) Tolerira se neprekidno kršenje svih dogovora od strane Srbije i 
tzv. JNA, osobito prekida vatre, 

6) Uvodi se embargo na uvoz oružja u vrijeme kada Srbija i jugo- 
vojska imaju oružje i municiju za dugotrajan rat, a Hrvatska 
ga nema, čime se daje zeleno svjetlo agresoru da ubija, razara 
i osvaja, a žrtvi se praktično zabranjuje obrana. 


Uloga UNPROFOR-a: cementirati postojeće stanje 


U kontekstu ovih činjenica, valja osvijetliti i dolazak mirovnih snaga 
UN-a (UNPROFOR-a) u Republiku Hrvatsku 1992. godine, kao njihov 
logični nastavak. Naime, kada je nakon svega nekoliko mjeseci agresije, 
unatoč velikim žrtvama i unatoč tome što je u tih nekoliko mjeseci bila 
više razorena nego u čitavom drugom svjetskom ratu, Hrvatska ipak 
uspjela zaustaviti srbijanski pohod, Srbi su se, prema već unaprijed 
pripremljenom scenariju, okrenuli na osvajanje i etničko čišćenje Bosne i 
Hercegovine od Muslimana i Hrvata. Međutim, da bi na neki način 
osigurali osvajanja u Republici Hrvatskoj, Srbi pristaju na dolazak 
UNPROFOR-a, jer je on u njihovoj interpretaciji imao ulogu upravo onog 
što se kasnije i pokazalo — ulogu cementiranja postojećeg stanja. | 
uistinu, s današnje perspektive gledano, potpuno je jasno da je njihova 
vizija bila ona prava: UNPROFOR je svoju prvotnu zadaću zaštite 
hrvatskog suvereniteta pretvorio u njegovo ograničenje. "Zaštitne zone" 
pretvorile su se od zaštićenih u povlaštene, a od dijelova hrvatskog 
teritorija u krajeve u kojima je pod zaštitom UN-a izgrađivana vlast 
pobunjenih Srba. Umjesto slobode i jednakosti svih stanovnika tih 
područja, došlo je do diktature jednog dijela tamošnjih Srba nad svim 
ostalim stanovnicima, kao i do stvarnog istjerivanja hrvatskog pučan- 
stva iz tih područja. Pri tome UNPROFOR je nelegalnoj vlasti, koja je 
uspostavljena agresijom, priznao status "lokalnih civilnih vlasti“, mada 
se u mirovnom planu govori o uspostavi lokalnih vlasti po načelu 
proporcionalne zastupljenosti nacionalnih skupina, koju je tek trebalo 
uspostaviti. No, UNPROFOR u tom pogledu nije ni pokušao nešto 
učiniti, nego je postojeće strukture priznao kao lokalne predstavnike. 
Osim toga, u Vanceovu planu govori se o zaštićenim zonama u množini, 
misleći pri tome na pojedina okupirana područja Hrvatske koja nikada 
nisu imala zajedničku vlast osim one Republike Hrvatske, ali unatoč 
tome UNPROFOR je priznao za predstavnike lokalnih vlasti samozvanu 

vladu u Kninu. Na taj je način UNPROFOR, iako formalno nije priznao 
tzv. Srpsku republiku krajinu kao državu, svojim odnosima s kninskom 
"vladom" naslutio ono što je kasnije izjavljivao zamjenik ministra vanjskih 
poslova Vitalij Curkin o "državi u državi" kao temelju za konačno političko 
rješenje srpskog pitanja u Hrvatskoj. 

Stanje se bitno ne mijenja ni novim produljenjem mandata snagama 
UN-a, koji zapravo ne donosi sadržajno ništa novo, ali zato pokazuje 
koliko pritisak međunarodne zajednice može biti jak, čak i unatoč našim 
jasnim stavovima da produljenja mandata neće biti. Rezolucijom 981, 
Ujedinjeni su narodi dali prednost formi, dok su osnovni problemi ostali 
neriješeni. Ta je rezolucija zapravo tek rezultat kompromisa Vijeća 
sigurnosti radi očuvanja međunarodnog jedinstva i kohezije pet sila 
udruženih u procesu pregovaranja. 


Stanje u Bosni i Hercegovini 


Na žalost, međunarodna je zajednica potpuno zakazala i u Bosni i 
Hercegovini. Nakon brutalnih velikosrpskih osvajanja, nakon etničkih 
čišćenja i genocida, nakon koncentracijskih logora i masovnih grobnica, 
sve što je međunarodna zajednica uspjela ostvariti jest nesigurno 
primirje koje s vremena na vrijeme, prema vlastitim potrebama i cilje- 
vima, Srbi neprestano nekažnjeno krše, dok je svaka inicijativa s 
bošnjačke ili hrvatske strane uvijek sprečavana prijetnjama, uz izgovor 
o "mirovnoj nekooperativnosti". U tom smislu, Mirovni plan za BiH, koji 
se predlaže tek nakon što su Srbi ostvarili gotovo sve strateške ciljeve, 
kada su i u praksi ostvarili povezanost područja osvojenih agresijom, 
suprotan je Povelji UN-a, svim rezolucijama na kojima bi se trebao 
temeljiti "novi svjetski poredak". Politika Kontaktne skupine, koja zapra- 
Vo predlaže podjelu BiH po principu 51 posto Federaciji, a 49 posto 
Srbima je politika kapitulacije, politika popuštanja koja priznaje stanje 
ostvareno ratom, to je politika koja priznaje rezultate etničkog čišćenja i 
genocida, a ratne zločince prihvaća kao državnike s kojima se razgo- 
vara. Plan Kontaktne skupine nagrađuje agresora, a kažnjava žrtvu. 


Miloševićevo "mirotvorstvo" 


U kontekstu tih činjenica, potpuno je jasno zašto u ovom trenutku 
Milošević pristaje na pregovore o "mirnom rješenju“. Milošević je shvatio 
da je projekt "Velike Srbije" dugoročni projekt, te da je u ovom trenutku 
važno legalizirati ono što su do sada osvojili. A osvojili su i dobili mnogo, 
mada još uvijek ne sve što su htjeli. Dobili su Crnu Goru, Vojvodinu, 
Kosovo, a dobit će i pola Bosne, a uza sve to stvarat će daljnje probleme 
U Hrvatskoj, tražeći od Hrvatske "državu u državi", ili takav stupanj 
autonomije da Hrvatska nikada neće imati mira, niti će biti cjelovita. A 
nakon što im skinu sankcije, a ni to, sudeći prema nekim novim inicija- 
tivama, nije tako daleko pokažu li Srbi barem malo "kooperativnosti" i 

ustupe li, npr. Muslimanima u Bosni nekoliko postotaka osvojenog 
teritorija, krenut će dalje u ostvarenje projekta "Velike Srbije". Nije 
Milošević postao mirotvorac, niti se promijenio. Milošević je samo dobro 
podijelio uloge: dok on pregovara s međunarodnom zajednicom, Kara- 
džić u Bosni i dalje razara, ubija i osvaja, da bi u istim tim pregovorima 
što manje morali vratiti. 


Tri moguće opcije 


Kako bi se stvari dalje mogle razvijati? | što nam valja činiti? Za sada 
je tek jasno jedno: očigledno je da mnogo toga ne ovisi o nama samima. 
Do sada smo već vidjeli da je međunarodnoj zajednici važnija bilo kakva 
stabilnost i mir, pa makar i onaj nepravedni mir. Zbog toga odgovor na 
pitanje postoji li završna kombinacija na Balkanu treba tražiti u okvirima 
novih podjela na interesna područja u bivšoj Jugoslaviji. Na tragu tog 
razmišljanja, na svjetlo dana izranjaju tri temeljne smjernice rješenja 
krize. 

U prvoj je varijanti ključ svih dvojbi Rusija, gdje jedinstvo može 
sačuvati samo diktatura. Kako je svijetu, a najviše SAD-u stalo da 
Rusija ostane cjelovita, a očito je da im je do tog stalo (američki 
blagoslov ruske intervencije u Čečeniji to najbolje pokazuje, kao i 
nedavni kredit koji je MMF odobrio Rusiji u iznosu od sedam milijardi 
dolara, što je jedan od najvećih kredita u povijesti MMF-a), moguće je 
da Rusija postane povjerenik SAD-a u Europi kao jamstvo ravnoteže 
izmedu SAD i Kine, ali i SAD i Europe i Japana. Ako je to tako, na 
Balkanu treba između dvije strane podijeliti zone utjecaja. Za Zapad je u 
tom smislu posebno bitno da Hrvatsku i Muslimane, Grčku i Albaniju 
otrgne od Istoka, a da Rusiji prepusti Srbiju, uključujući i Srbe iz Bosne. 
Naravno, pri tom rješenju, Srbi u Hrvatskoj će tražiti punu političku 
suverenost, tj. državu u državi. Neke indicije koje pokazuju da se Srbija 
možda već priprema za tu interesnu podjelu jesu i srpski postupci na 
drugim područjima, kao što je tiho etničko čišćenje Sandžaka, nase- 
ljavanje Kosova i dr. 


Opasnost od nove Jugoslavije 


Druga pak opcija koja je moguća, tiče se novih reintegracijskih 
procesa. Naime, ako bi uslijedilo konfederalno povezivanje polovine 
Bosne s Hrvatskom, po istom bi modelu moglo uslijediti i isto takvo 
povezivanje druge polovine Bosne sa Srbijom odnosno SRJ, čime bi 
nastupilo paradoksalno stanje u kojem bi u neposrednoj vezi bile i 
Hrvatska i Srbija, dakle, dvije zemlje koje su u ratu. Medutim, te bi veze 


.mogle biti samo privremene, a činile bi tek dio ukupnog procesa 


reintegracije prostora i naroda bivše Jugoslavije. u je težnju najbolje 
izrazio Michael Robinson, pripadnik diplomatske britanske službe, a 
prema pisanju War Reporta (ožujak '95), koji je čak rekao da bi se tako 
integrirano područje moglo zvati "Istočno-jadranska slobodna trgovinska 

zona" koja bi "nastojala obnoviti gospodarske, trgovinske i carinske veze 
između Hrvatske, Bosne, Srbije i Crne Gore", dok bi u političkom smislu 
trebala biti "jamstvo manjinskim nacionalnim zajednicama u Srbiji, 
Hrvatskoj i Bosni da međunarodno priznatim granicama više nisu toliko 
odijeljene od svojih sunarodnjaka". Isto tako, Galbraith je svojedobno 
izjavljivao da je za cjelovitu Hrvatsku, da se Srbi u Hrvatskoj moraju 
odreći težnje da se odcijepe od Hrvatske, ali isto tako da Hrvati moraju 
pristati na takve ustupke, na takva rješenja, za koja su mislili da ih 
nikada neće morati dati, pa je čak spominjao i model američkih država. 
Logika je ovdje jasna: ako se stvori puno takvih malih autonomija, malih 
država, onda je jedini izlaz da bi sve funkcioniralo u nekoj novoj, 
jugoslavenskoj, balkanskoj zajednici. 


Pravedno i ispravno rješenje: poraz Miloševića 


Ne treba puno političke mudrosti da se vidi kako je ishod u oba 
slučaja za nas krajnje nepovoljan. U prvoj varijanti, konačna podjela 
ozakonjuje pobjedu i stvaranje stvarne Velike Srbije, dok druga ide za 
stvaranjem nove, treće Jugoslavije, u kojoj svi znamo kako bismo prošli, 
naučeni iskustvom iz prvih dviju. Medutim, postoji i treće, premda mnogo 
teže, ali ipak moguće rješenje. Rješenje koje bi uz, pa makar i minimalni 
konsensus i dobru volju Hrvata i Muslimana moglo biti naš najjači adut, 
kako u političkom, tako i u vojnom pogledu. 

Jer, za razliku od početne faze rata, kada je srpski agresor imao 
golemu nadmoć u vojnoj tehnici, ratna se situacija može bitno izmijeniti. 
Armija BiH, kao i HVO, u zajedničkoj vojsci Federacije, mogu raspolagati 
osjetno brojnijom živom silom od one srpske, solidno uvježbanom i 
adekvatno opremljenom. Uz pametan zajednički nastup Hrvata i Musli- 
mana u BiH, vrijeme sada može lako raditi u korist Federacije, pa u tom 
smislu ne bi bilo nikakva razloga za brzopleto potpisivanje sporazuma o 
trajnom razgraničenju sa Srbima ni sa jedne strane. Federacija BiH 
mogla bi vremenom, uz iskrenu suradnju Hrvata i Muslimana, postati 
respektabilna snaga i na terenu i u diplomatskom smislu, sve do 
konačnog sloma velikosrpske ideje. , 

Međutim, da bi tako nešto bilo moguće, hrvatska politika mora 
neizbježno biti politika očuvanja BiH kao cjelovite države, politika 
dosljednog provođenja vašingtonskog sporazuma. Svaka podjela Bosne 
za Hrvatsku je poraz koji bi stvorio srpsku državu 15 kilometara od 
slovenske granice i tri kilometra od jadranske magistrale, pri čemu ne 
treba zaboraviti ni srpsku težnju za izlazom na hrvatsko more. Stoga s 
Miloševićem ne treba razgovarati, već ga treba srušiti, a umjesto 
koketiranja o mirnoj reintegraciji, treba učvrstiti i koordinirati nastup s 
Muslimanima prema Beogradu kao izravnom krivcu i agresoru. Ne treba 
zaboraviti da se u Bosni i Hercegovini odlučuje ishod rata, da se utvrduje 
ili slama koncepcija Velike Srbije. 

Još nije kasno da se isprave mnoge greške. 

Vlado Pandžić 


HRVATI | BOŠNJACI-MUSLIMANI U BiH U GODINI 1990. 
(nastavak iz 187. broja Republike Hrvatske) 


IX. 


Početak rujna donosi ublaženje ljetnih vrućina, ali sve se jače 
zakuhava na bosanskohercegovačkoj političkoj pozornici. Izbori su za 
dva i pol mjeseca i pripreme su krenule vrlo dinamično. Već je 
neprijeporno: komunisti će (i formalno) izgubiti vlast ako dode do izbora. 
Ima razloga i za crne slutnje jer ne žele mnogi među njima olako 
ispustiti sve svoje privilegije. Jave se prijetnjama, u neprikrivenom 
strahu mucavom potporom "cjelovitosti Jugoslavije“, posljednjim 
snagama puhnu u velikosrpski Miloševićev rog. Uporno zahtijevaju od 
poslušnog novinstva da zastrašuje narod "nacionalnim partijama", uz 
smišljeno opraštanje fašističkom SDS-u kao "jugotvornoj partiji", unatoč 
SDS-ovskom razbacivanju fašističkoga otrova na sve strane i javnom 
uvođenju terora nad nesrpskim pučanstvom gdje god su Srbi brojčano 
jači. Iz uporabe su za sve nesrbe isključili na desetke prometnica diljem 
BiH: Trebinje-Bileća-Nevesinje-Kalinovik, Šekovići-Drinjača, Mrkonjić- 
Grad - Šipovo-Glamoč-Drvar-Bosansko Grahovo postale su četnička 
šetališta. Posebice na toj posljednjoj cesti sve vrvi od prljavih bradurina 
i šubara uvoznih četničkih zločinaca iz Srbije koji su došli u pomoć 
svojoj zaluđenoj četničkoj braći u Knin koji hoće genocidom komadati 
Hrvatsku i stvarati "Veliku Srbiju" zamišljenu u staroj srpskoj bolesti. 
Zločinački nadahnjivač Rašković gotovo je svakodnevno u Bosni i 
Hercegovini u izvršenju Miloševićevih planova, u potpomaganju crno- 
gorskoga durmitorskog četnika Radovana Karadžića na okupljanju 
bosanskih Srba pod zajedničkim velikosrpskim barjakom. 

Velika većina hrvatskoga i muslimanskoga naroda dobro vidi što se 
događa u Kninu, što sprema velikosrpska zločinačka politika i drugdje, 
posebno u BiH. Nema više ni stare maske na velikosrpskom zločina- 
čkom nastojanju. Nedostatno je obaviještenih i "naivnih" Hrvata i Musli- 
mana ponajviše u gradovima pred televizijskim ekranima pod strogom 
kontrolom velikosrpske politike i poslušnika. | hrvatskomu i musliman- 
skom narodu je jasno da će trebati zajednički otpor starom - zajedni- 
čkom neprijatelju. Suradnja već postoji medu novim hrvatskim i musli- 
manskim vodećim političkim snagama, ali nije toliko jaka kakvom je 
opisuju Srbi izvikujući potrebu "srpske sloge!" pred "hrvatsko-islam- 
skom" opasnošću. 

Velikosrpska politika s osloncem na tzv. JNA radi na razbijanju 
svakoga posebno: i hrvatskoga i muslivfanskoga političkog jedinstva, ali 
i nastoji što više razmaknuti političke ciljeve tih dvaju naroda izravno 
ugroženih od te velikosrpske politike. Čini se to prema dobro pripre- 

mljenoj i prokušanoj metodologiji. Najzamjetnije: medijskim razglaši- 
vanjem i uveličavanjem malih nesuglasja i sitnih nesporazuma, ne- 
rijetko osobnih, stvaraju se nesporazumi i trzavice. Izmišljotinama i 
klevetama navlače se ljudi brzi na jeziku na teške riječi. Potiču se i vrlo 
ambiciozni ljudi na suparništva i osvajanja položaja. Tisak, radio i 
televizija uporno apostrofiraju medu hrvatskim i muslimanskim poli- 
tičarima tko je više ili manje za hrvatsko-muslimansku suradnju. 
Odreduju sredstva priopćivanja, s nakanom onemoćavanja središnje 
hrvatske i muslimanske stranke, HDZ-a i SDA, pristaše "bosanske i 
hercegovačke struje" (u HDZ-u) i "fundamentaliste“ koji bi od BiH stvorili 
samostalnu državu i "muslimanske umjerenjake" koji su za Jugoslaviju 
(u SDA). 

U prvim danima rujna SDS neprestance izaziva, izmišlja optužbe na 
račun Hrvata i Muslimana i prijeti osvetama za izmišljene zločine 
potpuno prešućujući srbočetničke i srbokomunističke sedamdesetljetne 
zločine nad Hrvatima i Muslimanima. Iskopavaju i pretražuju jame u 
koje su četnici, njihovi očevi i "đedovi", bacali svoje hrvatske i 
muslimanske žrtve te se u okupljanju pod barjak s Karadžićem nastoje 
lažno predstaviti žrtvama. 

Sedmog dana rujna, u petak, dr. Davor Perinović smijenjen je s 
dužnosti predsjednika HDZ-a nakon nepuna tri tjedna od izbora. U 
službenom obrazloženju smjene tvrdi se da je njegova "djelatnost 
zaprijetila raspadu HDZ-a u BiH i razdvajanju hrvatskog naroda u BiH 
pa iu cjelini u domovini i iseljeništvu". Izabrano je predsjedništvo HDZ-a 
U BiH, izvršni odbor i za političkog tajnika Stjepan Kljuić. Na istom 
sastanku (u Zagrebu) glasovalo se o prijedlozima za predsjednika HDZ 
BiH. Glavni su kandidati: dr. Milenko Brkić (s Filozofskog fakulteta u 
Sarajevu) i dr, Vlado Pandžić (s Filozofskog fakulteta u Zagrebu). Brkić 
je dobio nekoliko glasova više, a Pandžić je imao uporne zagovaratelje 
u zastupnicima najbrojnijih općinskih odbora HDZ BiH. U okolnostima 
smjene dr. Perinovića, popraćene velikom medijskom pozornošću, 
Brkić nije došao na čelo HDZ BiH, ali ostat će dugo kandidat za tu 
funkciju (i tek će doći na čelo HDZ BiH u ožujku 1992.). Pandžić je 
upravo tada radio kao dopredsjednik HKDS-a i koordinator HKDS BiH, 
prema odluci Predsjedništva HKDS-a (iz Zagreba), na povezivanju 
hrvatskih demokršćana u BiH s HDZ BiH, i bit će još pola godine često 
istican kao kandidat za predsjednika HDZ BiH (sve dok se nije javno 
zahvalio na prijedlozima u ožujku 1991. jer je obavljao u to vrijeme dvije 
vrlo značajne dužnosti). Obnovljena je i kandidatura Mire Lasića koji je 
bio predviđen kao protukandidat dr. Perinoviću. Desetak dana nakon 
smjene dr. Perinovića za vršitelja dužnosti predsjednika HDZ BiH 
imenovan je politički tajnik Stjepan Kljuić (što će i ostati sve do ožujka 
1991. kada je izabran za predsjednika). 

U danima promjena u HDZ BiH bosanskohercegovački (pod 
srpskom kontrolom) i srbijanski mediji nastojali su izmisliti ili preuveličati 
neke komentare, ili bojazan u SDA od mogućeg drugog smjera HDZ 

BiH koji bi mogao dovesti do suprotstavljanja tih dviju narodnih 
stranaka. SDS je vrlo zlobno komentirao promjene u HDZ BiH. 

U prvih desetak dana rujna došlo je na više mjesta do sukoba 
između pripadnika srpskoga i muslimanskoga naroda. Započinjali su ih 
redovito agresivni Srbi: pristaše SDS-a i SPO-a. 

Cazinska krajina je uz SDA: veliki skup u Velikoj Kladuši (13. rujna). 
Najpopularniji čovjek u tom kraju, donedavni zatvorenik Fikret Abdić 
svečano postaje članom SDA. Analitičari tvrde da će to doprinijeti 
povezanosti SDA i HDZ: spominje se Abdićeva prohrvatska orijentacija 
i patnje koje je on i narod toga kraja podnio u "Aferi Agrokomerc" koju 
su stvorili velikosrpski komunistički političari. Alija Izetbegović iznosi na 
tom skupu tri moguće opcije: "ravnopravna Bosna u federativnoj 
Jugoslaviji", "Bosna u konfederativnoj Jugoslaviji" i "samostalna 
Bosna". Iz Zagreba i Ljubljane dolazili su prijedlozi o konfederaciji. 
Izetbegoviću srpski mediji pripisuju "pogled" prema "separatističkom" 
Zagrebu i Ljubljani. 

Nenad Kecmanović, Srbin "sa dna kace", dobiva povjerenje Ante 
Markovića. Dolazi na čelo "reformskih snaga" u BiH (SRSJ), tzv. boraca 
za Jugoslaviju. Rašković poručuje bosanskim Srbima: "Neka nam je 
srećna Krajiška Država!" Karadžić je samo za BiH "kao federalnu 
jedinicu u federalnoj Jugoslaviji bez tvrdih granica na Drini“. Vrišti da 
Srbe više nitko ne smije dijeliti na partizane i četnike. Na skupu HDZ 
BiH u Čapljini (18. rujna) - klicanje suverenoj BiH. 

Desetak dana nakon promjena u HDZ BiH — vrlo je uzdrmana 
SDA. Mediji govore o "raskolu"“: istaknuti dužnosnici Zulfikarpašić, 
Filipović, Huković i Burek protiv su Izetbegovića. Filipović kritizira 
"ikonografiju"; Zulfikarpašić tvrdi da“vjerski fanatizam vodi u izolaciju". 
Izetbegović odbacuje sve optužbe kao "neosnovane": "SDA je, ipak, 
muslimanska stranka, ali daleko od šerijata i mi nikoga nismo pitali da li 
se pridržava ili ne pridržava vjerskih propisa." Zulfirkarpašić ponovno 
na dnevni red ističe "Bošnjaštvo". Za konfederativnu je Bosnu, ali ne 
prikriva ni svoju tezu o “bošnjačkoj većini u BiH". Burne rasprave među 
istaknutim članovim SDA trajat će više dana (i tjedana). 

Istodobno sukob u SDS-u. Karadžić se žestoko, "na srpski način", 
dohvatio sa svojim suparnikom, u izboru za predsjednika, Vladimirom 
Srebrovim. Srebrovu oduzima pravo vođenja tzv. "omladinskog krila 
'Mlada Bosna". Srebrov prelazi u SPO i javno predstavlja "Karadžićevu 
biografiju", uz obilje prijetnja. Za nekoliko dana - opet su zajedno na 
nekim tribinama. 

"Medijska istraživanja u BiH" donose prognoze o pobjedi "Antine 
stranke": tako su počeli nazivati tzv. reformiste Ante Markovića. 

Predsjedništvo BiH (22. rujna) napada "nasrtaje na BiH". Prven- 
stveno napada povremena gostovanja čelnika HDZ iz Hrvatske na 
skupovima HDZ BiH, ali gotovo nimalo ne prigovara onima koji izravno, 
terorom nasrću dolazeći iz Srbije i već su okupirali pola BiH. 

Na skupu HDZ-a u Mostaru (23. rujna) ističe se da HDZ ne dira u 
suverenitet BiH i da je za konfederaciju svih onih jugoslavenskih država 
koje žele živjeti u miru, prijateljstvu i ljubavi. Takvu politiku podupire i 
SDA koja je isti dan u Tešnju odbacila pobunjenike Zultikarpašića, 
Filipovića i druge: “Glavni je kriterij - suverenitet BiH." 

Dvije najmoćnije hrvatske i muslimanske stranke HDZ i SDA imaju 
slična stajališta. SDS ih oštro napada, prijeti. Traži osnivanje Vijeća 
naroda u BiH “kao jedinu sigurnu obranu od hrvatsko-muslimanske 
koalicije" (28. rujna). Najavljuju da neće izići na izbore u mjesecu 
studenom kako ne bi pristali na potčinjenost većini: "hrvatsko- 
muslimanskoj koaliciji“. 

Glavna je tema svih Karadžićevih izjava: "hrvatsko-muslimanska 
koalicija“. Označuje korijene te "antisrpske koalicije“. Nikola Koljević 
odbacuje svaku pomisao na BiH "kao konfederalnu jedinicu“. 

Osnovana je (4. listopada) Muslimansko-bošnjačka organizacija 
(MBO). Na čelu joj je Adil Zulfikarpašić, a dopredsjednik je dr. Muhamed 
Filipović. 

Tijekom mjeseca listopada gotovo svakodnevno održavaju se 
predizborni skupovi. Narodne stranke prikupljaju više od 80% 
pučanstva. Komunistički su skupovi vrlo skromni. U većinskim su 
hrvatskim prostorima jedino održali poveći skup u Varešu, radničkom 
gradiću, poznatom pod imenom "Mali Vatikan“ i učvrstili podlogu za 
buduću pobjedu u izboru zastupnika za Skupštinu BiH. 

SDS i ostale velikosrpske stranke - ostvaruju neke od svojih 
prijetnja: osniva se tzv. Srpsko nacionalno vijeće (13. listopada). 
Donose odluke, poput svoje četničke subraće u Kninu, prema kojima je 
tzv. SNV "glavni organ vlasti na srpskoj zemlji“ te da više nitko ne može 
"nametnuti vlast Srbima osim SNV-a gdje postoji srpska većina". Prvi 
put komunisti - CK SKBiH-SDP - dižu glas protiv "srpskog kontede- 
riziranja BiH“. Nazvali su to "rastakanjem BiH": "Danas nacionalno 
vijeće“, te aludirajući na četničku pobunu u Hrvatskoj, "sutra referen- 
dum, a prekosutra barikade". 


1 Na koncu 19990. i tjekom 1991. srpski političari (SDS BiH) nerijetko su naglašavali 
značenje (za njih!) tzv. Nacionalnog vijeća srpskog naroda. Na čestim sastancima 
predsjednika klubova zastupnika (sudjelovao sam kao predsjednik Kluba zastupnika 
HDZ-a) s Predsjedništvom Skupštine te obično predsjednicima stranaka (Karadžić 
je dolazio redovito jer nije bio član Predsjedništva BiH) - s ciljem pripremanja 
skupštinskih sjednica, a najčešće traženja izlaza iz burnih skupštinskih događanja, 
traženja rješenja za BiH itd. - dr. Vojislav Maksimović (predsjednik Kluba zastupnika 
SDS-a), Karadžić i Krajišnik (predsjednik Skupštine) opravdavali su više puta 
neprihvaćanje nekih naših prijedloga (hrvatskih i muslimanskih - zastupnika 
HDZ-a i SDA) "strahom od Nacionalnog vijeća srpskog naroda", (Karadžić 

U Republikanskoj stranci kojoj je na čelu dr. Fuad Muhić došlo je do 

žestokih rasprava. Cilj je napadaja upravo predsjednik Muhić. Razlog: 
"Njegova potpuna prohrvatska orijentacija", navodio je njegov suradnik 
Husein Čerkez. 
Srbi tijekom listopada nastavljaju dijeliti BiH. Srebrov u Trebinju 
"pripaja" istočnu Hercegovinu Crnoj Gori (24. listopada). SPO u Šipovu 
(26. listopada) donosi "odluku o pripojenju" te općine Srbiji i proklinje 
one koji će na izbore. U više drugih općina sa srpskom većinom 
izvikivane su riječi "o priznavanju vlasti samo države Jugoslavije" i da 
"BiH neće nikada biti država". 

Na uporne napadaje iz srpskih stranaka na "hrvatsko-muslimansku 
koaliciju“ iz SDA i HDZ-a odbacuju tvrdnje o koaliciji, uz napomene da 
će koalicija biti tek nakon izbora. 


je govorio "veća".) Na naše prosvjede da u službenim razgovorima ne spominju 
nelegalne, tzv. ustanove, odgovarali su obično: "Mi iznosimo dobronamjerno svoj 
strah", "Ne uzbuđujte se zbog srpskih demokratskih sklonosti“, "Samo 
nedobronamjernima može smetati ako se Srbi sastanu i pričaju o svojoj sudbini"i sl. 
(Opširnije u sljedećim tekstovima.) 

Evo dviju izjava koje pokazuju čime se bavilo tzv. Nacionalno vijeće srpskog 
naroda. Karadžić, 30. siječnja 1991. u stanci skupštinske sjednice, na početku 
sastanka predsjednika klubova zastupnika, kaže mi: "Šta se vi, Hrvati iz zapadne 
Hercegovine, brinete? Ako nećete Jugoslaviju, Nacionalno veće srpskog naroda još 
u oktobru je rešilo da će zapadnu Hercegovinu pustiti... Ali bez Kupresa i Livna, pa to 
jeoduveksrpsko ... Lično sam zainteresovan za Duvno. Pokazaću ti uverenje da moja 
porodica tamo plaća porez ..." (O svojim odgovorima ću u drugim tekstovima.) Miladin 
Nedić, zastupnik SDS-a (bivši student Sveučilišta u Zagrebu - kao i Karadžić, 
Plavšićka, Najdanović i mnogi drugi srpski političari), na sjednici Vijeća Građana 
Skupštine BiH, 27. prosinca 1990.: "Pošto je mafijaška vlada pomoću podlaca i 
divljanja i neznalica koji ne poštuju ničiju prošlost ni budućnost dovela narod na ivicu 
kolektivnog ludila, Nacionalno vijeće srpskog naroda na Ozrenu, na svojoj sjednici 
održanoj dana 14. 12. 1990. godine, donijelo je sljedeću odluku i javno je 
proglašavam: 

Nacionalno vijeće srpskog naroda sa današnjim danom preuzima svu vlast na 
teritoriji Ozrena, sa današnjim danom na Ozrenu se stavljaju van snage sve odluke 
Skupštine Bosne i Hercegovine, sve ustavne i zakonske odredbe i sve odluke 
zemljane vlade Bosne i Hercegovine. 

Dali će se Ozren zvati Srbija ili nekako drukčije, odlučit će volja ovog naroda. Na 
teritoriji Ozrena vrijede samo oni zakoni koji se mogu primijeniti na teritoriji cijele naše 
otadžbine od Maribora do Đevđelije, od Subotice do Palagruže. Svu ostalu vlast 
preuzima Nacionalno vijeće srpskog naroda na Ozrenu. 

Hoćemo demokratiju na nivou Jugoslavije." 

(Napomena: Čim je Nedić izgovorio prve rečenice, u znak prosvjeda zastupnici 
HDZ-a i SDA napustili su dvoranu. Navodim Nedićeve riječi prema stenografskom 
zapisniku.) 

Na koncu listopada politička napetost ulazi u kulminaciju. SDS svim 
sredstvima vrši pritisak na druge narodne stranke. Ponovno se javljaju 
crne pomisli da izbora neće ni biti. Nastoje se zaplašiti Hrvati i Muslima- 
ni i sugerirati im da ne glasuju za HDZ i SDA, nego za reformiste i 
komuniste. Na skupovima SDA tijekom listopada rabljene su najčešće 
sljedeće sintagme: "racionalna federacija", "federacija s konfederalnim 
elementima", "u određenom slučaju - konfederacija" i sl. 

HDZ odlučno na prvom mjestu ističe suverenitet BiH i potpunu 
ravnopravnost triju državotvornih naroda: hrvatskoga, muslimanskoga i 
srpskoga - zagovarajući povezivanje s Europom i provođenje gospo- 
darskih programa koji bi BiH doveli do blagostanja. Gotovo na svim 
skupovima HDZ-a ili SDA nastupaju i predstavnici tih dviju stranaka i 
vrlo je zamjetno naglašavanje bliskosti programa i suradnje. Najjače je 
programsko načelo povezivanja zalaganje za "nedjeljivu demokratsku 
državnu zajednicu BiH, te njezino pravo na samoodređenje do otcje- 
pljenja." Neisticanje "otcjepljenja" u SDA tumačilo se brigom za 
budućnost muslimanskog naroda u Sandžaku i Crnoj Gori. 

Srpska politika u nastojanju ostvarenja velikosrpskih ciljeva, a 
komunisti i reformisti u očuvanju te srbokomunističke Jugoslavije, 
udarali su na hrvatsko-muslimansku bliskost (nastojanja, ciljeva) i bilo 
kakve oblike suradnje, ubacujući i među jedne i druge sumnju: SDA-u 
su pripisivali želju ostvarenja islamske države, "islamske transverzale 
od Bosne i Sandžaka do Irana", a HDZ su neprestance klevetali da je za 
djelidbu BiH i priključenje "zapadne Hercegovine i Posavine" Hrvatskoj. 

SPO hoće cijelu BiH osim zapadne Hercegovine u Srbiju i još više 
od polovice Hrvatske. SDS je za unitarniju Jugoslaviju i prihvatio bi 
samo BiH kao federalnu jedinicu bez čvrste granice na Drini, "bez 
dijeljenja srpskog naroda", ali želi isto kao i SPO ako neće biti takve 
Jugoslavije. | jedna i druga srpska stranka, posebice SDS, daleko su 
otišle u nastojanju cijepanja BiH. 

Popisi kandidata za izbore zaključeni su 19. listopada. U predsjed- 
ništvo BiH bira se sedam članova: po dva iz hrvatskoga, musli- 
manskoga i srpskog naroda i jedan između ostalih. U Vijeće građana 
Skupštine BiH (tada SR BiH) bira se 130 zastupnika i to po izbornim 
okruzima (proporcionalno brojnosti pučanstva): Banja Luka - 25, Bihać - 
9, Doboj - 14, Mostar - 15, Sarajevo - 24, Tuzla - 28 i Zenica - 15. U 
Vijeće općina Skupštine BiH bira se po jedan zastupnik iz svake općine 
(ukupno 110). Istodobno se biraju i zastupnici za Gradsku skupštinu 
Sarajevo i za sve općinske skupštine.? 

Za članove predsjedništva kandidate je istaklo 10 stranaka. Za sve 
izborne okruge (Vijeće građana) kandidate je istaklo pet stranaka: HDZ, 
SDA, SDS, SK BiH-SDP i SRSJ-BiH. 


2 O kandidatima više i poimence uz rezultate izbora u sljedećem tekstu. 

HDZ je jedina hrvatska stranka koja sudjeluje na republičkim 
izborima. Već koncem rujna i u prvim danima listopada priključio se 
HKDS i njegovi će kandidati na općinskim izborima nastupiti u okviru 
HDZ-a. Uz određeni broj hrvatskih neovisnih kandidata - u nekoliko se 
općina za općinske skupštine kandidirao i HDS (Hrvatska demokratska 
stranka). Izvjestan broj Hrvata kandidirali su SK BiH-SDP i SRSJ-BiH, 
Bvto starih "komunističkih kadrova". Nekoliko je Hrvata kandidirao i 

U prva dva tjedna studenoga - vrhunac je predizborne promidžbe i 
natjecanja. Pozornost je svjetske javnosti iznimno velika: u BiH je stiglo 
mnoštvo stranih novinara. Pretpostavlja se da bi se tu mogla značajno 
krojiti sudbina (umjetno stvorene) Jugoslavije. Svakodnevni su stra- 
nački predizborni skupovi. Očito je najviše zanimanja za HDZ, SDA i 
SDS. Komunisti i reformisti daleko zaostaju. 

Organizacija predizbornih HDZ-ovih djelatnosti je vrlo uspješna — 
unatoč nerijetkim zaprekama. U Banja Luci (10. studenoga) kame- 
novani su sudionici HDZ-ova skupa. U Mostaru je najveći predizborni 
skup (11. studenog): oko 40 tisuća ljudi. Govorili su S. Kljuić, F. Boras, 
D. Vlašić, N. Mandić, V. Pandžić, Z. Čosić, S. Jurkić i dr. Očekuje se da 
će više od 90% Hrvata glasovati za HDZ, a tek neznatna manjina i to u 
velikim gradovima i mjestima pod žestokim srpskim pritiscima - za 
reformiste i komuniste ili gdje nema HDZ-ovih kandidata - za SDA. Vrlo 
BPješno se organizira dolazak Hrvata zaposlenih u inozemstvu na 
izbore. 

Među Muslimanima se predvida da će ih oko 85% glasovati za SDA, 
2-3% za MBO, a preostala manjina za reformiste i komuniste te za HDZ 
gdje nema SDA-ovih kandidata. 

SDS riječima koje izazivaju jezu poziva Srbe da glasuju samo za tu 
stranku kako bi osvojili barem 34%, nešto više od dvije trećine, te tako 
"neutralizirali hrvatsko-muslimansku opasnost". 

Je li potpisana koalicija između HDZ i SDA prije izbora? Nije! Je li 
bilo dogovora kako glasovati? Nije tajna da je sugerirano hrvatskim i 
muslimanskim biračima kako će glasovati za članove predsjedništva te 
za zastupnike u Vijeću općina gdje su bili suprotstavljeni kandidati HDZ- 
a i SDS-a ili SDA i SDS-a, odnosno gdje su samo HDZ ili SDA protiv 
komunista i reformista. 

U petak, 16. studenoga u 24 sata trebalo je započeti predizborno 
zatišje, ali nisu ga štovali ni tijekom subote ni nedjelje - SDS, komunisti 
I reformisti. Izbori, prvi višestranački u BiH nakon više od pola stoljeća, 
započeli su u nedjelju, 18. studenoga 1990. u 7 sati. 

(Nastavak u sljedećem broju) 

Juraj Lončarević 


"HRVATSKA KVOTA" ZA VOJVODINU PRILIKOM . 
KOMUNISTICKOG MASAKRA HRVATSKE 
INTELIGENCIJE 1971. G. 


Da bismo razumjeli sve ono što se zbivalo tih tragičnih dana za 
hrvatski narod, a posebno za one njegove pripadnike koji nisu bili u 
domovinskom okviru, treba se u prvom redu podsjetiti svega onoga 
što je do toga dovelo od razdoblja nakon drugoga svjetskog rata pa 
sve do naših dana. 

Izgubismo nakon rata istočni Srijem koji nam je bio izravno otet. S 
njim smo mi Hrvati ušli u prvu Jugoslaviju donoseći ga kao neporecivi 
i vjekovni dio svoga nacinalnog i državnog prostora, da bi se nakon 
drugoga svjetskog rata taj teritorij na osnovi svega onog što se s 
njime zbivalo u razdoblju između dvaju ratova, s iznimkom kratkog 
razdoblja za vrijeme NDH, naprosto pripojio Vojvodini, bolje reći 
Srbiji, napose u ove naše dane, kada Vojvodine, trojanskog konja 
Srbije i onako više nema. 

Uvijek smo bili na tom teritoriju pod srpskom okupacijom redu- 
cirani narod kojem su svi oni koji mu nisu nikad željeli dobro dopustili 
da diše samo na jedno plućno krilo, nazovimo ga uvjetno dinarsko- 
mediteranskim, dok nam je ono panonsko ostalo uvijek zatomljeno i 
po strani. 

Tome su pomagali i svi oni hrvatski dodvornici, pripadnici 
komunističke partije u Hrvatskoj koji su svoju političku promociju 
upravo gradili na tome da te naše ravničarske krajeve, i one u 
Hrvatskoj, i one izvan nje koje također naseljavaju Hrvati što više 
udalje od hrvatskog srca i duše. Time su, dakako, sebi osigurali 
blagonaklonost beogradskih gospodara. 

To su otužne, ali svakomu dobro poznate činjenice! 

Zar može biti posve slučajno da su svećenici koji su nakon 
drugoga svjetskog rata odlazili na župe u Baranju, a Baranja je bila u 
sastavu Hrvatske, govorili da odlaze na rad na Goli otok! 

Sjećam se onog što sam doživio 1954. g. na svom prvom radnom 
mjestu kao profesor na dakovačkoj gimnaziji. Sa mnom je tada bio i 
profesor Juraj Novosel koji je morao ubrzo krenuti mojim stopama. O 
čemu je bilo riječ? Naprosto, kao mladi i zaneseni profesori nismo 
dopustili da se na svakom koraku obavlja srbizacija svega i svačega u 
Đakovu. Počele su komitetske prijetnje, a kada ni to nije bilo 
djelotvorno, dobih najprije ja otkaz u službi bez obrazloženja, a nakon 
mene i prof. Novosel. Sjećam se i onog što sam tada doživio na 
đakovačkoj ulici. Zaustavi me neki oficir, valjda negdje s Morave, i 
reče mi gledajući na ženski samostan sv. Križa, da će jednom taj 

"manastir“ biti kino-dvorana! Dakle, onaj koji ga je uputio da takvo 
nešto izjavi, a radilo se o posve priprostu čovjeku, nije se ni potrudio 
da ga nauči da se u sredini u kojoj je živio ne kaže "manastir" nego 
samostan. 

Takvi su tada bili dani... 

Ipak nemojmo za sve kriviti samo onu drugu stranu od koje nismo 
nikad ni mogli očekivati ništa dobra, jer je ona i stvorila ono državno- 
pravno zlo što se zvalo Jugoslavija, budući da ima krivnje i na našim 
ljudima. 

Oni koji su u prošlosti trebali skrbiti za te prostore, jer su bili na 
takvim mjestima u politici ili kulturi, nisu to činili. Negdje zato jer nisu 
htjeli, a negdje opet jer nisu smjeli. 

K tome je nakon drugoga svjetskog rata postojala smišljena 
tendencija da se naše nacionalno biće reducira samo na medite- 
ransko-dinarske krajeve, dok je panonski dio naše domovine uvijek 
ostajao po strani. Biti iz tih krajeva bilo je uvijek nešto manje vrijedno, 
iako je upravo iz tih krajeva u prošlosti dolazilo sve ono što je činilo 
neporecivu pripadnost tih krajeva hrvatskom državnom i etničkom 
tkivu. 

Ako sve to što smo naveli prihvatimo, a nema nam druge, tada 
možemo lako razumjeti sve ono što se s tim krajevima zbilo u naše 
doba bez obzira jesu li bili pod hrvatskim vrhovništvom ili nisu. Hrvati 
s jedne i s druge strane takve, u prošlosti određene međe, jednako su 
bili progonjeni u ime upravo onog što smo do sada spominjali, za 
nasilnika više ih uopće nije moglo biti na tim prostorima! 

Istočni nam je Srijem nakon posljednjega svjetskog rata naprosto 
bio otet. Baranja nam je pripala, ali tako da se zbog političke prevlasti 
Srba u njoj lako mogla pripremiti za ono što je s njom uslijedilo u naše 
Vrijeme. Naprosto je pripojena "braći" s druge strane Dunava. Ali tu je 
konačno ostala još i Bačka u kojoj takoder žive Hrvati. Nestor 
hrvatske panonske ideje, danas nepravedno zaboravljeni dr. Josip 
Andrić zbog čijih će ideja nakon njegove smrti (1967) mnogi Hrvati za 
Vrijeme "hrvatskog proljeća" završiti na robiji, ili bez posla, ili na 
prisilnim mirovinama, još je u razdoblju izmedu dvaju ratova proglasio 
pojam Bačke Hrvatske. Njime je htio javnost upozoriti da i na tim 
prostorima žive Hrvati koji se jednako kao i negdje drugdje osjećaju 
dijelom hrvatskoga etničkog i povijesnog tkiva. Tim je pojmom 
nastojao Andrić ponajprije duhovno, a onda ako se pokaže prilika i 
teritorijalno, ujediniti i taj dio hrvatskog naroda s njegovom maticom. | 
da se nije radilo o nekoj neostvarivoj nebulozi, pokazuje i ono o čemu 
se 1945. govorilo u tzv. "Đilasovoj komisiji", kada se obavljalo 
razgraničenje između Hrvatske i Srbije, odnosno Vojvodine u 
Srijemu, Baranji i Bačkoj. Tada su hrvatski predstavnici, na žalost ne 
u komisiji, isticali da u tom dijelu Bačke, uz lijevu obalu Dunava, na 
potezu od Subotice pa sve do Bačke Palanke živi oko 120.000 
Hrvata. Zahtjev nije dakako bio usvojen, Hrvatska je dobila za uzvrat 


51 


Baranju, a u istočnom je Srijemu određena granica između Tovarnika 
i Sida, s time da je Ilok na Dunavu, uz Šarengrad, Mohovo i Bapsku 
ostao Hrvatskoj. 

Ni to razgraničenje, a to najbolje vidimo danas, kada su velikosrbi 
te iste granice proglasili jednostavno "administrativnima", nije značilo 
ništa. Hrvatski su komunisti, posve anacionalno orijentirani, držeći se 
komunističkog internacionalizma, dopustili drugoj strani da pod 
ambalažom toga istog komunizma nesmetano širi svoje velikosrpske 
ideje koje će nastojati realizirati u ove naše dane. 

Treba jedno otvoreno reći. Uza sve agresije što ih je hrvatski 
narod morao podnijeti, jedna je, i to ona možda najsudbonosnija — 
agresija hrvatskih komunista. 

Toj istini nema alternative! A svi oni pojedinci koji su se unutar 
po redova htjeli tome susprotstaviti, samo potvrđuju to 
pravilo. 


Uzroci koji su konačno doveli do progona hrvatskih 
kulturnih djelatnika u Bačkoj i Srijemu 1971. g. 


Dijelom smo već o tome i govorili u samom pristupu ovom 
razmatranju. Ipak treba još i ovo reći. "Reducirani narod", a to smo za 
srpske agresore bili mi Hrvati, nakon svega onog što su mu ti isti 
agresori činili nakon drugoga svjetskog rata, u šezdesetim godinama 
ovoga našeg stoljeća, počeo se vladati izvan svakog očekivanja 
svojih agresora. Samosvijest Hrvata za koju su Srbi držali da je posve 
uništena, pokazala se naglo u javnosti. Sve ono što se događalo u 
domovinskoj Hrvatskoj imalo je svog utjecaja i na prostorima izvan nje 
koje su također naseljavali Hrvati. U Bačkoj se ponovno javilo 
sjećanje na sve ono što su Hrvati nakon rata imali kada je Srbima kao 
manjinskom narodu u Bačkoj (a to su i danas!) prijetila opasnost od 
većinskog mađarskog naroda. Zato se nakon rata uz blagonaklonost 
srpske vlasti u Subotici hrvatovalo, to više što tamošnji Hrvati nisu 
imali na glavi nikakve "ustaške hipoteke", a neki su sudjelovali i u ot- 
poru mađarskom okupatoru. Ustanovljeno je Hrvatsko narodno kaza- 
lište koje će izvesti Andrićevu, prvu bunjevačku operu "Dužijancu". 
Postojala su i "hrvatska odjeljenja“ u gimnaziji i u ekonomskoj školi, a 
neke su osnovne škole nazivane hrvatskima. Stasala je nakon rata i 
cijela jedna generacija hrvatskih kulturnih radnika i pisaca itd. 

Sve je to šezdesetih godina sustavno uništavano i preimenovano 
U posve neutralne nazive koji su trebali pomoći poreknuću hrvatskog 
življa na tim prostorima. I konačno, glasilo Hrvata u Subotici i u Bačkoj 
— Hrvatska riječ mijenja ime u Subotičke novine, što je bio znak za 
srbizaciju svekolikoga nesrpskog življa u toj pokrajini. Vrhunac svega 
dogodio se rušenjem spomenika dr. Josipu Andriću u Plavni na 
Dunavu u Bačkoj preko puta Vukovara (1972). Počinitelji toga 

okrutnog kulturocida nisu nikad otkriveni, premda se spomenik 
nalazio na crkvenom zemljištu. To je bio znak da se počne s pogro- 
mom hrvatske inteligencije u Bačkoj, što se ubrzo i zbilo. 

Prije no što opišemo te tragične dogadaje koji su značili predigru 
za sve ono što će se danas zbivati na tim područjima, promotrimo 
situaciju u istočnom Srijemu koja će u svojoj konačnici imati jednake 
posljedice kada se radi o genocidu i kulturocidu nad Hrvatima kao i 
ona u Bačkoj. 


* * * 


Ipak moramo reći da taj dio Srijema premda se od 1918. našao u 
zajednici državnopravnog zla koje se zvalo Jugoslavija, odnosno 


Vojvodina, odnosno (unutar nje) Dunavska banovina, nije imao jedna- 


ku povijesnu sudbinu kao Bačka premda i jedan i drugi prostor 
oduvijek naseljavaju Hrvati kao starosjedioci. Naime, Srijem nije 
nikad do 1918. g. bio u državnoj zajednici s Bačkom, premda su, što 
se tiče hrvatskog življa, uvijek u prošlosti postojala određena 
prožimanja, naslanjanja i zajedničke kulturne i političke akcije. Radilo 
se o istoimenom nacionalnom elementu koji je imao uza sve drugo i 
istu vjeru! 

Dok je u Srijemu u novijoj povijesti 19. i 20. st. bio uvijek agresor 
na hrvatski živalj srpski element i njegova osvajačka politika, u Bačkoj 
se hrvatski živalj morao boriti za svoju opstojnost nasuprot veliko- 
mađarskoj tisućljetnoj politici prema nemađarskim narodima. Hrvati 
su u Bačkoj tek pri kraju 19. i na početku 20. st. pa i kasnije pokrenuli 
akcije da se odupru svom vlastitom samootuđenju. U hrvatskom je 
Srijemu ta borba bila mnogo starija, jer se austrijska vlast prema 
Hrvatima vladala tako da je svojom politikom, napose u pogledu 
Vojne krajine, išla na ruku došljačkom srpskom elementu, nadredu- 
jući ga raznim privilegijama hrvatskim starosjediocima i hrvatskoj 
državnoj politici. Ipak, unatoč svemu tome, ni jedan osvajač u Srijemu 
nije kroz povijest uspio trajnije narušiti jedinstvo hrvatskog Srijema s 
ostalim dijelovima hrvatske Trojednice, tako da je sve do žalosnog 
ujedinjenja Hrvata sa Srbima i Slovencima u jednu državu (SHS) 
1918. g. Srijem bio i ostao neporecivi dio hrvatskoga državnog 
teritorija. 

Sve je to kasnije dovelo, u razdoblju između dvaju ratova, za 
drugoga svjetskog rata pa i nakon njega, do takvih zbivanja koja se 
mogu podvesti samo pod jedan zajednički nazivnik koji se zove: 
borba Hrvata u Srijemu za vlastitu nacionalnu individualnost i samo- 
stalnost putem koje bi se taj prostor ponovno vratio u sastav matične 
domovine. Godine 1939. kada je srpska politika u odnosu na 
nesrpske narode u staroj Jugoslaviji otjerala sebe samu u ćorsokak, a 
Svjetski sukob bio na pomolu, Hrvatima je bio vraćen dio Srijema od 
Vukovara pa sve do Šida, uključujući i taj grad unutar tada stvorene 

Banovine Hrvatske. To je bila zasluga stožerne stranke hrvatskog 
naroda — Hrvatske seljačke stranke kojoj je hrvatski čovjek u tom 
razdoblju pa i kasnije masovno pripadao. Dakako da se s takvim 
činom deunitarizacije Jugoslavije nisu slagali domaći Srbi u 
Hrvatskoj, a ni oni preko Save i Dunava. Svjetski je sukob taj cijeli, u 
biti pozitivni proces obustavio da bi u ratu, a posebno poslije njega 
srpska subverzija ambalažirana komunizmom ponovno pokazala 
svoje pravo lice i svoju pravu ćud. Počeo je pogrom Hrvata koji su svi 
odreda u Srijemu proglašeni "genocidnim ustašama", premda 
povijesne činjenice, pa i sami posljeratni komunistički izvori pokazuju 
da je ustaška ideologija imala prije rata svega dvojicu prisegnutih 
ustaša iz Srijema, a u Mitrovici je ustaški logor brojio nekih 
sedamdesetak ustaša od oko 5000 Hrvata koji su tada u Mitrovici 
živjeli. 

Srbima kao i uvijek nije preostalo ništa drugo do laži. Oni su 
naprosto bogatu etničku, vjersku i kulturnu tradiciju Hrvata u Srijemu 
koja je imala duboke korijene, proglasili ustaškom! 

Srbokomunistički zločini su za rata, a osobito poslije njega pa i 
danas u Srijemu nad Hrvatima strahoviti. Drži se da je samo u 
Mitrovici u prvim danima komunističke strahovlade (1944/45) pobi- 
jeno bez ikakva suđenja oko 2000 Hrvata o čemu svjedoče brojne 
jame i grobišta u tome mjestu. Hrvatima treba pribrojiti i oko 1000 
Nijemaca koji su u tom razdoblju umirali u sabirnom logoru od gladi, 
pjegavca i zime uz, dakako, i mnoga ubojstva koja su i nad njima 
činjena. Njihov je jedini zločin bio taj što su pripadali njemačkom 
narodu čije su daleke korijene u jeziku nosili samo još stariji naraštaji, 
dok je njihova mladež išla s nama Hrvatima zajedno u škole, a i vjera 
im je bila ista, što je bio još i dodatni razlog da ih se ubije! 

Općenito se danas drži da nema u Srijemu ni jedne hrvatske kuće 
koja nije izgubila nekog svoga. Hrvati su sustavno u obje Jugoslavije 
zapostavljani, proganjani, za njih zaposlenja nije bilo, a sve u cilju da 
odu iz Srijema što se nakon rata i dogodilo jer se otvoreni teror nije 
više mogao podnositi. Ne treba posebno istaći da je pritom stradala 
na prvom mjestu hrvatska inteligencija na koju se srpski agresor 
nakon drugoga svjetskog rata ponajviše obrušio. 

Sve je to u konačnici dovelo do naših dana kada se obavlja susta- 
vno protjerivanje hrvatskog življa iz Srijema putem prijetnji, ubijanja, 
prebijanja ili "dobrovoljnim" zamjenama kuća. 


* * * 


Rekli smo već da je rušenje spomenika dr. Josipu Andriću bio 
znak za pogrom nad Hrvatima u Vojvodini. Radilo se zapravo o 
simpoziju što je bio održan o tom zaslužnom bačkom Hrvatu u 
Ristovači kod Bača (30. 8. 1969). Simpozij je dobio legalno dopu- 
štenje od tadašnjih komunističkih vlasti, a na njemu su sudjelovali iz 

Hrvatske i Bačke svi oni djelatnici i uglednici koji su imali što reći o 
tom zaslužnom našem čovjeku, nestoru hrvatske ideje u Bačkoj i u 
Srijemu. Medu sudionicima su bili i budući osuđenici: dr. Ante Sekulić, 
prof. Bela Gabrić i ja. Prva su dvojica bačkih Bunjevaca bila određena 
kao "bačko-hrvatska kvota", a ja sam bio predviđen za "srijemsko- 
hrvatsku kvotu". O tom je simpoziju objavljen i Zbornik u Zagrebu 
1971. g. 

Nakon simpozija u Ristovači drugi je dan otkriven spomenik dr. 
Andriću u Plavni odakle je bila Andrićeva mati. Spomenik je na 
crkvenom zemljištu, kako već spomenuh, otkrila naša najveća 
šokačka književnica Mara Svel Gamiršek, rodom Mitrovčanka! 

Kako je sve proteklo u redu držali smo svi da nema razloga za 
strah. Tako je i bilo sve do 21. sjednice KPJ u Karađorđevu, kada je 
dan znak, između ostalog, i za pogrom Hrvata po Vojvodini. Cijeli je 
tada hrvatski narod bio stavljen na optuženičku klupu. Drži se da je na 
razne načine stradalo u svim tim akcijama progona i zlostavljanja oko 
100.000 Hrvata! 


* * * 


Bili smo napokon, kada je na nas došao red, (20. 6. 1972) 
naprosto oteti (Sekulić, Lončarević) i odvedeni u Suboticu u kojoj nas 
je već u zatvoru čekao prof. Bela Gabrić koji je u Subotici i živio, 
radeći u gradskoj biblioteci. 

Suđenje je bilo sramotno. Svi smo bili osuđeni, dr. Sekulić na dvije 
i po godine, a nas dvojica na po godinu i po. 

I nakon suđenja su posljedice za nas bile teške. Bili smo izbačeni 
s posla, nitko se nije usudio da nam pristupi, jer je u Hrvatskoj, kamo 
smo se vratili (Sekulić, Lončarević) vladao nezapamćen teror nad 
ljudima, pa su svi bili naprosto zaokupljeni da spašavaju vlastite 
glave! I javni tužitelj, a i predsjednik sudskog vijeća bili su Hrvati, ali 
prodane duše, kako bi vlast i na taj način pokazala da poštuje 
ravnopravnost naroda u Vojvodini od koje u stvari nije bilo ni traga. 

Suđenje je imalo svrhu da pokaže kako je dr. Andrić bio "ustaški 
ideolog" nasuprot činjenici da je taj isti čovjek bio zatočen u logoru 
Dachau za vrijeme rata iz kojeg su ga izvukli njegovi slovački prijatelji. 
Andrić ni poslije rata nije bio suđen, a njegova su se djela i nakon 
naše osude nesmetano izvodila diljem radio-stanica tadašnje Ju- 
goslavije! 


Sramotni tok suđenja... 


O suđenjima na komunističkim sudovima bilo je dovoljno 
svjedočenja, ali o ovom u Vojvodini nije bilo zasad govora. Rekosmo 
da se na tom suđenju sudilo zapravo svim Hrvatima u Vojvodini, a mi 
smo bili samo izabrani za povod da se to učini. Sud je sustavno 
odbijao sve dokaze što mu ga je obrana podnosila jer nije smio 

narušiti unaprijed zadanu sugestiju da nas mora osuditi. Zato je 
obrazloženje osude bio vrhunac nakaznosti i zločinačke rugobnosti 
toga komunističkog režima. Neke ćemo "bisere" s te sudske lakrdije 
zato iznijeti. U prvom redu o dr. Andriću kojeg se režim i mrtvog bojao. 
Tako je u obrazloženju osude za nj i ovo rečeno: 

"U završnoj reči na glavnom pretresu zastupnik optužbe je naveo 
(dakle sud uzima u obzir samo ono što navodi zastupnik optužbe!, op. 
moja) — da su optuženi nastupali neotvoreno i grubo... (Kako to ide 
zajedno?, op. moja) Oni uporno poriču delo i pored postojanja 
dokaza. (Cijih?, op. moja) Smatra se u vezi simpozijuma u Ristovači, 
da je ličnost Dr. Josipa Andrića osvetljena u radu Viktora Novaka 
"Magnum Crimen" (raspopa i slobodnog zidara, mrzitelja vjere od koje 
je otpao, op. moja), a sličnu ocenu su dala i sredstva javnog 
informisanja." (Dakle ta su sredstva mjerodavna za ustanovljenje 
sudske istine?, op. moja) 

Ili ovaj "biser" u obrazloženju osude: 

"Ako se sve to ceni, onda je vidljivo da se radi o nacionalističkom 
skupu (misli se na Ristovaču, op. moja), izrazi Panonska Hrvatska 
mogu izazvati (ali i ne moraju, op. moja) određene asocijacije 
pogotovo imajući u vidu celokupnu delatnost optuženih." 

Dakle, i asocijacije su bile opasne za tadašnji režim! 

Kako bi prikrili samu atmosferu u sudnici koja je više nalikovala na 
"hajdučku jamu" nego na sudnicu, u osudi su morali citirati i ono što 
su rekli branitelji optuženih, premda to nije imalo nikakva utjecaja za 
tok suđenja i za samu osudu. 

Tako je na primjer branitelj dr. Sekulića iznio ove uvjerljive 
podatke o Andriću i njegovu radu: 

"Simpozij o pokojnom dru Josipu Andriću bio je javan; ni pre ni 
kasnije nisu stavljene nikakve primedbe. Tokom postupka nije iznet 
ni jedan dokaz da je dr. Josip Andrić bio nacionalista i ideolog 
ustaškog pokreta, mišljenje Viktora Novaka u tom pravcu nije dokaz, 
jer ga brojne činjenice demantiraju. Optužba je za svoje tvrdnje 
morala prezentirati odgovarajući materijal. Nakon rata objavljeni su 
podaci o radu dra Andrića koje objavljivanje svakako ne bi usledilo da 
podaci nisu tačni. On je uvršten u tri enciklopedije, gde nisu uvršta- 
Vani ni simpatizeri ustaškog pokreta a kamoli ideolozi. Nikada nije bio 
suđen i sada se izvode njegove emisije." 

Sud je i nadalje ostao gluh na sve to... 

I moj je branilac podržao stajalište svoga kolege koji je branio dr. 
Sekulića, pa je rekao u završnoj riječi: 

"Optužnica smatra dra Josipa Andrića ustaškim ideologom mada 
je on živeo i radio u Hrvatskoj i umro kao ugledan radnik. Što se tiče 
pozivanja optužbe na delo Viktora Novaka, isto ne veže Sud, bilo je 
najavljeno pedesetih godina izlaženje još dva toma ovoga dela do 
čega inače nije došlo. Činjenica je da se Viktor Novak smatra 
masonom, istina to se ne može dokazati, ali se ne može dokazati ni 

suprotno. | posle smrti Dra Josipa Andrića njegove kompozicije se i 
dalje izvode, pa je bilo izvođenja i tokom 1972. godine." 

"Svestranom ocenom (po komunističkom obredu!, op. moja) izve- 
denih dokaza", sud je utvrdio slijedeće činjenično stanje: 

"Optuženi su uzeli aktivnog učešća na nacionalističkom skupu — 
Simpozijumu posvećenom pokojnom Dr. Josipu Andriću, poznatom 
nacionalisti i propagatoru ustaške ideologije u NDH koji je održan 30. 
avgusta 1969. u Ristovači kraj Bača na kojem su Sekulić Dr. Ante i 
Gabrić Bela podneli pismene referate nacionalističkog karaktera u 
kojima se veliča Dr. Josip Andrić kao zaslužna ličnost Hrvatskog 
naroda koji radovi su kao i rad Lončarević Jurja kasnije objavljeni u 
Zborniku o Dr. Josipu Andriću, a u kojim radovima Lončarević Jurja i 
Dr. Sekulić Ante pored veličanja Dr. Josipa Andrića oživljava se ideja 
Panonske Hrvatske, dok je Lončarević Juraj aktivno učestvovao i u 
organizovanju ovog Simpozijuma u svojstvu potpredsednika organi- 
zacionog odbora." 

"Dokazni postupak" po komunističkom običaju nije poštivao 
činjenično stanje, nego je bio upravljen prema onomu što se tim 
procesom htjelo unaprijed postići, a to je osuda bilo kakva pokušaja 
da hrvatski narod u Vojvodini dođe do i najmanjih svojih prava u 
Vojvodini koja je od svog ustrojstva bila uvijek takva da je željela 
osigurati nevećinskom srpskom narodu u njoj, napose kada se pritom 
misli na Bačku, prevlast nad drugim narodima koji su nasilno u nju 
utrpani. Zato je sud morao misliti u svom obrazloženju osude na tu 
činjenicu, pa tako dalje nastavlja: 

prvom pravcu prema raspoloživoj dokumentaciji ovoga 
predmeta Sud je utvrdio sledeće stanje: Dr Josip Andrić je između 
dva rata bio glavni urednik svih svetojeronimskih izdanja (što je već 
kao činjenica bilo dovoljno da ga se i osudi, op. moja). Već prvih dana 
posle stvaranja NDH, upravnik društva na vanrednoj sednici 
pozdravlja nezavisnu državu Hrvatsku kao ispunjenje vrućih čežnji 
stoljetne borbe koja je urodila zlatnim plodom." 

Covjek se mora zaista pri svemu tome zapitati, što je to sporno u 
činjenici da netko pozdravlja oslobođenje hrvatskog naroda od 
Velikosrpskog jarma u staroj Jugoslaviji. Medutim, komunisti, ustvari 
kamuilirani velikosrbi bili su u Titovoj državi uvijek na strani bilo kakve 
Jugoslavije, jer je samo tako moglo doći do ekspozicije vjekovnih 
Srpskih interesa nasuprot svim drugim narodima koji su nasilno bili 
ujedinjeni u takvoj Jugoslaviji. 

Sud zato dalje nastavlja: 

"Danica za 1943. godinu, a poslovanje zvanično vodi Dr. Josip 
Andrić, objavljuje tekst o njemu (što sud drži valjda prijestupom!, op. 
moja) — "u tom periodu se objavljuje i knjiga Moje tamnovanje od Dr. 
Frana Biničkog, gde izmedu ostalog stoje i takvi navodi da 'Srpstvo 
Pogrđuje telo i dušu'. Glavni urednik te edicije je Dr. Josip Andrić 
(ovdje se brani ustvari velikosrpsko presizanje na Hrvatsku i Hrvate, 
Op. moja). 

I sve tako dalje... 

I konačno kolosalni zaključak suda iz dna hajdučke jame: "Na 
osnovu raspoloživog materijala po oceni Suda nema nikakvih nesum- 
njivih dokaza u tom pravcu da bi Dr. Josip Andrić bio ideolog ustaškog 
pokreta, a i nesumnjivo je da se radi o nacionalisti i propagatoru 
ustaških ideja." 

Samo kako već rekosmo, u "hajdučkoj jami" mogu te dvije tvrdnje 
koje jedna drugu pobijaju stajati jedna uz drugu. 


* * * 


Inače sama je osuda u javnosti imala posve drugačiji učinak od 
onoga koji su očekivali njezini organizatori i izricatelji. Premda je 
potreba da se Hrvatima u Vojvodini naškodi bila tada veoma aktualna, 
ipak se nakon izricanja osude u sredstvima javnog informiranja o 
svemu tome više nije ništa govorilo niti spominjalo. Naprosto, samo 
suđenje je bilo očito toliko montirano da se na osnovi njega nije ništa 
više moglo u javnosti učiniti da bi ga se opravdalo. Uza sve to počela 
je blijedjeti i Zvijezda vojvođanskog komunističkog čelnika, inače 
notornog srpskog nacionalista Mirka Čanadanovića kojeg ni naše 
sramotno suđenje nije više moglo spasiti od propasti. | on je morao 
otići, dakako, za razliku od čelnika na hrvatskoj strani, bez ikakvih 
posljedica. Srbi su uvijek znali čuvati svoje! 


* * * 


Ideja BACKE HRVATSKE za koju smo robijali, ostala je i danas 
živa u hrvatskom narodu. Unatoč najvećim progonima u naše doba 
Hrvati su se u Vojvodini (nepostojećoj!) uspjeli i politički konsolidirati u 
svojoj organizaciji — Demokratskom savezu Hrvata u Vojvodini. To je 
konačno i dovelo do toga da su Hrvati u subotičkom kotaru zajedno s 
Mađarima koji se osjećaju jednako ugroženi u Bačkoj kao i Hrvati, 
uspjeli pobijediti na izborima Miloševićevu stranku! Sve je to dokazom 
da se duh hrvatskog naroda na tim prostorima nije mogao uništiti, 
unatoč svim njegovim fizičkim patnjama. 

Reče mi tako jedna od brojnih "dobrovoljno" iseljenih Hrvatica iz 
Srijema koja živi u okolici Zagreba: 

"Svaku noć sanjam svoj vinograd iznad Dunava. Kad ga jednom 
budem prestala sanjati bit će to znak za povratak!" 

Tvrdko Novaković 
"ČETIRI GODINE U TITOVOM PAKLU" 


Ove je godine u izdanju Hrvatskog književnog društva sv. 
Jeronima, a u povodu 35. godišnjice smrti hrvatskoga kardinala 
Alojzija Stepinca izašla knjiga pod naslovom "Četiri godine u 
Titovom paklu". Knjigu je napisao John I. Pintar, Amerikanac 
hrvatskog porijekla. Izvorno je bila tiskana na engleskom jeziku i 
to u Argentini još 1954. godine. Pobudila je veliku pozornost 
javnosti, a sada je, eto, prvi put objavljena i na hrvatskom jeziku. 
Pintar je u SAD bio izložen velikim pritiscima jugoslavenskog 
poslanstva da knjigu ne objavi. Saznavši to, ugledni hrvatski 
iseljenik u Argentini Ljeposlav Perinić ponudio mu je da knjigu 
objavi u izdanju Hrvatske pučke knjižnice iz Buenos Airesa koju je 
gosp. Perinić osnovao i vodio. 

Autor je knjige proveo četiri godine u Titovim zatvorima. 
Njegova je sudbina slična sudbinama tisuća hrvatskih političkih 
zatvorenika, koji su iskusili "blagodati" raznih Zenica, Hrvatskih 
Mitrovica i Golih Otoka. U knjizi je dan prikaz najtežeg razdoblja 
hrvatske povijesti u kojem su stradavali najznačajniji Hrvati, a s 
njime je u istom zatvoru robijao i budući kardinal Stepinac. 

John Pintar je običan Amerikanac koji se bavio prodajom 
kemijskih proizvoda jednoga američkog poduzeća. Stradao je 
zato što nije htio surađivati s vlastima i što je ponekad otvoreno 
iznosio svoje mišljenje. Drugi je razlog uhićenja bio otvoreni 
progon američkih građana u vrijeme kada je Amerika prestala slati 
humanitarnu pomoć. 

U knjizi se iznosi stravičan podatak, koji se prenosi iz jednog 
broja "Sudskog registra". To je službeni izvještaj o presudama 
izrečenima do sredine 1950. Sudovi su u tom razdoblju izrekli šest 
milijuna presuda. Po procjeni Johna Pintara i njegovim sazna- 
njima, samo se 90.000 presuda odnosi na kriminal. 

U tom vremenu hrvatski život nije ništa vrijedio. Za svaku 
prijavu vlasti moglo se izgubiti život ili završiti na dugogodišnjoj 
robiji. Uvjeti života u zatvorima bili su stravični, užasna hrana, 
pljesnivi kruh s vodenom kašom i slično. U čelijama koje su bile 
namijenjene za dvije osobe, znalo je biti stavljeno deset osoba, 
tako da se nije moglo ležeći spavati. Spavalo se na betonskom 
podu ili na hladnim drvenim podovima. Vladali su nehigijenski 
uvjeti, nije bilo mogućnosti za pranje, a ako je bilo onda samo s 

hladnom vodom. Zbog toga su se mnogi zatvorenici razbolili od 
različitih zaraznih bolesti i umirali, a da im nitko nije pritekao u 
pomoć. 

U toku ispitivanja provodili su komunisti neviđene zločine kako 
bi žrtvu prisilili da prizna svoja tzv. nedjela. Žrtvama su stavljali 
žarulje u usta, zabijali im čavle pod noktima, vješali im cigle po 
spolovilu, tukli su ih svim i svačim do besvjesti. Suđenja su bila 
najobičniji cirkusi bez minimalnih pravnih uvjeta. Optuženik nije 
imao pravo na vlastitu obranu, a presuda se već unaprijed znala, 
naravno bez utemeljenih dokaza. 

Najgori zločinački čin nad zatvorenicima, koji je pisac imao 
prilike vidjeti, uslijedio je nakon neuspješnog bijega trojice 
zatvorenika prilikom kojega su stražari, osim po bjeguncima, 
pucali i po drugim zatvorenicima, iako su ti bili potpuno udaljeni od 
bjegunaca. | tako su ubili osmoricu, a ranili više nedužnih 
zatvorenika. Ravnatelj Hrvatskog književnog društva sv. Jeronima 
prof. Radovan Grgec, koji je također bio osuđenik i jedan od 
svjedoka toga zvjerskog događaja, u predgovoru Pintarovoj knjizi 
navodi i prezimena te osmorice svojih nedužnih drugova koji su 
tada ubijeni: Matijević, Janeš, Liska, Šafarić, Batranović, Đukić, 
Krasovac i Puhalo. 

Bjegunce su strijeljali, a mučenja su se nastavila tjednima 
nakon toga. Usprkos strahovitim mukama robijaši su pokazali 
neizmjernu hrabrost, odvažnost i hladnokrvnost. Oni se nisu 
predavali očaju. Taj njihov idealizam i njihova žrtva su potvrđeni 
jer je Hrvatska opet osvanula nakon toliko godina i sigurno će biti 
takva kakvu su je naši mučenici sanjali i za kakvu su se borili. 


ll. IZDANJE "RAĐANJA DRŽAVE" 
Izišlo je iz tiska II. izdanje knjige mr. Kazimira Katalinića 


"RAĐANJE DRŽAVE" 
(NDH, Tito, "hrvatsko proljeće" i 1991.) 


Knjigu možete naručiti kod nas pismeno ili telefonski. 


Cijena pouzećem je 80 kuna, a u našim prostorijama (Nova 
Ves 62, 10.000 Zagreb) iznosi samo 60 kuna. 

Tomislav Jonjić 
SLIKA HRVATSKE 


(U povodu izlaska knjige "Rat na Balkanu" 
Christiana Kinda)! 


Baš kao i kad je pojedinac posrijedi, svaki je narod i svaka država 
najodgovornija za glas koji je bije. I najpovršnije listanje stranog tiska 
i knjiga objavljenih posljednjih godina o Hrvatskoj i problemima koji 
se Hrvatske tiču, pokazuje da se o Hrvatskoj zna malo ili nimalo, da 
su predodžbe inozemnog intelektualca krive i da u pravilu odgovaraju 
slici koju je Beograd desetljećima stvarao o nama. 

Može se, naravno, ustvrditi da je to posljedica činjenice da Hrvati 
nisu imali vlastite države, da su bili objekt, a ne subjekt međuna- 
rodnoga prava i politike. To bi bilo samo djelomice točno, jer kao 
faktično neovisna država, Hrvatska postoji već pet godina, ili, ako se 
hoće izbjeći terminološki prijepor, već pet godina hrvatski Sabor, 
vlada ili predsjednik Republike mogu odlučno utjecati na sliku 
države. Osim toga, i kad imamo na umu da i sloboda prolazi kroz 
dječju dob, nije loše podsjetiti se na anegdotu o prvom poslije 
drugoga svjetskog rata demokratski izabranom mađarskom pre- 
mijeru Jozsefu Antallu. Kad mu je Carl Gustav Strčhm čestitao na 
izbornim uspjesima, Antall je dobacio kako bi bolje bilo da mu je 
izrazio sućut. Jer "prve tri godine narod će nam još vjerovati kad im 
kažemo da su za svu bijedu krivi komunisti. A onda će nas 
nekomunisti smatrati odgovornima zato što im je tako loše."? 

Ni dvije velikosrpske, a jedna uz to još i komunistička Jugoslavija, 
pa čak ni rat, makar su glavni, nisu jedini krivci loših predodžbi o 
Hrvatskoj. Štoviše, takva povijest, a napose rat, trebali su biti potica- 


Ch. Kind, Krieg auf dem Balkan, Der jugoslawische Bruderstreit: Geschichte, 
Hintergriinde, Motive (Ratna Balkanu, Jugoslavenski bratoubilački sukob, Povijest, 
pozadina, motivi), Verlag Neue ZUrcher Zeitung, Zdrich, 1994. 

O značenju i utjecaju švicarskog dnevnika "Neue ZUrcher Zeitung" i njegova 
nakladnog odjela koji je tiskao ovu knjigu, ilustrativno govori anegdota o bivšem 
njemačkom saveznom kancelaru Helmutu Schmidtu koji je, omalovažavajući rad 
Bundesnachrichtendiensta, zapadnonjemačke Savezne obavještajne službe, izjavio 
kako nema vremena čitati izvještaje BND-a, nego radije odmah uzme pročitati 
"Neue Zurcher Zeitung". 


2 Navedeno prema C. G. Strčhm, Što sam rekao Hrvatima, Zagreb, 1994., str. 
227-228. 

jem za veće ulaganje u tzv. image. Već je stoljećima poznato kako je 
pero (slovo, knjiga, slika, zvuk) ubojitije oružje od mača... 

Nisu, s druge strane, malobrojni oni koji hrvatski položaj obja- 
šnjavaju djelovanjem mračnih sila. Te tzv. teorije urote u povijesti su 
imale vrlo često krajnje negativne posljedice." 

Ima, naravno, i nacionalnih i nadnacionalnih entiteta koje 
hrvatska država kao činjenica nije usrećila. Tvrditi, međutim, da su 
krive predodžbe i "crne legende“ o Hrvatima, odnosno nesklonost 
hrvatskoj državi isključivo posljedica neke urote, ne znači samo 
dovoditi u pitanje vlastitu rasudbenu moć, te, u ekstremnijim 
slučajevima, učiniti se nepodobnim za normalno političko djelovanje, 
nego i nešto mnogo gore. Optužiti druge znači ekskulpirati sebe, a za 
hrvatske nevolje optužiti neke tajne, nevidljive sile, znači ne samo 
priznati vlastitu nemoć, nego i pomiriti se s njome, ujedno tumačima 
sadašnjosti i budućnosti ostavljajući neograničen prostor za 
manipulacije. 


U ovom tekstu ograničit ćemo se na knjige koje su o Hrvatskoj i 
Hrvatima objavljene posljednjih godina na njemačkom jeziku, ili, 
preciznije, na knjigu "Rat na Balkanu, Jugoslavenski bratoubilački 
sukob, Povijest, pozadina, motivi", iz pera Christiana Kinda, danas 
umirovljenog švicarskog novinara, vanjskopolitičkog dopisnika i 
urednika najuglednijega švicarskog dnevnika "Neue ZUrcher 
Zeitung", zato što je ta knjiga po mnogočemu reprezentativna, a 
zbog stila kojim je pisana i publicističkog pojednostavljivanja, 
promidžbeno djelotvornija od nekih ambicioznije zamišljenih 
projekata.“ 

Kao i za mnoge druge autore, i za Kinda su Hrvati i Srbi potomci 
jednog te istog "južnoslavenskog naroda", koji i danas govore jedan 
te isti, hrvatsko-srpski odnosno srpsko-hrvatski jezik (tek, za Hrvate 
je karakteristično da "nasilno" žele izgraditi što veće razlike između 
inačica i umjetno stvoriti vlastiti jezik). Ono bitno što ih razlikuje jest 
— vjeroispovijed, pa su Srbi isključivo pravoslavni, a Hrvati isključivo 
katolici. Odatle pa do tumačenja velikosrpske agresije na Hrvatsku i 
BiH kao vjerskog rata, samo je mali korak. I inače je zanimljivo 
pripomenuti da hrvatsko katolištvo u zapadnim medijima nema 


* Usp. Franz Neumann, Strah i politika, Demokratska i autoritarna država, Zagreb, 
1974., str. 227-255. 

“ Nanjemačkomjejeziku objavljeno i nekoliko kvalitetnih i informativnih knjiga, poput, 
primjerice, one Johanna Georga Reismdllera, Der Krieg vor unserer Haustir (Rat 

pozitivnu, pomalo romantičnu notu koju (možda zbog otpora i Nijem- 
cima i Rusima, ili "Solidarnosti") vjerojatno ima, recimo, poljski 
katolicizam. Ne. Hrvatsko katolištvo se nikad ne prepoznaje kao 
organizam koji se branio i obranio od komunizma (a jugoslavenski 
komunizam se ionako ne smatra nekom naročito negativnom _či- 
njenicom), ali se zato prepoznaje po tobožnjoj "kolaboraciji“ s osovin- 
skom saveznicom, Nezavisnom Državom Hrvatskom, pa i s Hitlerom 
samim. Hrvatsko katolištvo se promatra kao predkoncilski, 
tradicionalistički, arhaični, okoštali i isključivi, krajnje nedemokratski 
svjetonazor. 

Hrvatski nacionalizam XIX. stoljeća u toj interpretaciji nije 
normalna pojava u europskom kontekstu i dijelom reakcija na 
germanizaciju (odnosno talijančenje ili mađarizaciju), nego je 
isključivo reakcija na srpski nacionalizam i proces stvaranja srpske 
države (sic!). Hrvatstvo je negativno, jer je upravljeno protiv 
modernog i poletnog srpstva (pa i svesrpstva) koje razara "bolesnika 
na Bosporu". Ako se medu Hrvatima i rodi pozitivna jugoslavenska 
misao (Gaj i Strossmayer), odmah je potire "velikohrvatska antiteza“ 
Ante Starčevića i lunatika Eugena Kvaternika. Hrvatski pravaši 
polažu prava na područja "ne obazirući se na želje žitelja tih 
prostora", a Starčević je — tvrdi se — izgradio čak i rasnu teoriju 
("slavoserbština“), te ekspanzionistički nacionalizam koji “u 
mnogočemu podsjeća na prenaglašavanje nacionalne ideje u 
Njemačkoj sve do Hitlera". Zar je onda čudo da je Starčević, "kako bi 
hrvatski učinio različitijim od srpskoga" utemeljio i posebna 
pravopisna pravila, koja, dakle, prije nisu postojala i koja je — 
sukladno svom antisrpstvu — preuzela Hitlerova marioneta, NDH. 


pred našim vratima), Stuttgart, 1992., ili one Rudolfa Grulicha i Adolfa Hampela, 
Maastricht starb in Sarajevo (Maastricht je umro u Sarajevu), Giessen, 1993. i sl. 

Neusporedivo su brojniji naslovi izdanja koja se — unatoč ponekad solidnim 
dijelovima —u cjelini mogu ocijeniti tendencioznima ili slabo obaviještenima, poput 
zbornika "Krieg in Europa, Mit einem Vorvort von Paul Parin" (Rat u Europi, s 
predgovorom Paula Parina), Graz, 1992., zbirke članaka "Europa im Krieg, Die 
Debatte iber den Krieg im ehemaligen Jugoslawien" (Europa u ratu, Raprava o 
ratu u bivšoj Jugoslaviji), posebnog, tematskog broja švicarskog kulturnog 
časopisa "du" (Ti) iz svibnja 1993, ili, pak, autorskih djela kao što je ono Holma 
Sundhaussena, Experiment Jugoslawien, Von der Staatsgriindung bis zum 
Staatszerfall (Pokus Jugoslavija, Od utemeljenja do raspada države), Mannheim, 
1993., Mishe Glennyja, Der Krieg, der nach Europa kam (Ratkojije došao u Europu), 
Minchen, 1993. iliJohannesa Grotzkyja, Balkankrieg: Der Zerfall Jugoslawiens 
Und die Folgen fir Europa, (Balkanski rat: raspad Jugoslavije i posljedice za Europu) 
Mdnchen, 1993. itd. 

Prva Jugoslavija — ne može se prešutjeti — bila je velikosrpska, 
Ali, nemojmo iznositi previše dokaza za to: možda nam tkogod | 
povjeruje. Nekoliko uopćenih i bezličnih fraza razvodnimo tvrdnjom o 
suhoparnom hrvatskom oporbenjaštvu i cjepidlačenju. Skupštinski 
atentat na Stjepana Radića i drugove krupan je i sudbonosan 
događaj, ali je Radić, zar ne, sumnjičenjem vlasti provocirao bijesne 
verbalne obračune, a na sam je dan atentata (sic!) "svojom 
neobuzdanom polemičnošću i političkom neuračunljivošću bitno 
pridonio nastanku eksplozivne atmosfere"?!? Stoga Aleksandrova 
diktatura nije bila obrana srpstva, nego, ma kako to paradoksalno 
zvučalo, obrana parlamentarnog poretka dovedenog u slijepu 
ulicu. Aleksandar Karađorđević tako postaje nalik velikim antičkim 
diktatorima: dobiva nešto od Pizistratove romantičnosti i Ceza- 
rove veličine. 

| kad pisac zaključi da je stvaranje Banovine Hrvatske prije svega 
posljedicom nekog hrvatsko-srpskog sporazuma (a ne možda 
pritiska Londona i Pariza), iznebuha se nađe pred pokretom "Srbi na 
okup!", pokretom Srba za odcjepljenje od Banovine. Taj pokret, 
njegove psihološke pretpostavke i političke implikacije ostaju, 
međutim, visjeti u zraku. A tek tako manjkava konstrukcija omo- 
gućuje tvrdnju da su se Srbi (točnije, srpsko seljaštvo) u Hrvatskoj 
1990. pobunili jer su strahovali od ponavljanja 1941., Gline i 
Jasenovca, u što ih je uvjeravalo i "ponovno uvođenje starog 
državnoga grba u obliku šahovskih polja, koji je kao simbol fašističke 
ustaške države bio zabranjen nakon 1945. godine". 

NDH je, naravno, posebna epizoda. Ona zapravo nije bila država, 
ali to nije zapreka da njezin režim počini zločine koji ne zaostaju za 
Hitlerovima.* Pavelić je htio napraviti etnički čistu državu na 
prostoru gdje su Hrvati "predstavljali samo nešto više od polovine, a 
Srbi gotovo trećinu pučanstva". (To izuzimanje muslimana iz 
hrvatskoga korpusa piscu neće biti zapreka da nekoliko stranica 
dalje četničke pokolje u istočnoj Bosni objasni zdušnom musli- 
manskom suradnjom s vlastima NDH.) Izmedu Pavelićeve i Hitlerove 
rasne politike postojala je samo jedna razlika: dok je položaj Židova i 
Cigana bio jednako loš, Srbi su imali povlasticu da se više gledao 
srpski nacionalni osjećaj, negoli rasna pripadnost. Tako je u 
Hrvatskoj i BiH ubijeno 330.000 Srba (ne kaže se izrijekom da 
su ih poubijali Hrvati, ali kako se unutarsrpski i partizansko- 


* Za razliku od povijesno-pravnih vrela koja svjedoče da su, ne računajući anektirani 
dio Dalmacije, talijanske i njemačke postrojbe u NDH pravno imale značaj posadnih 
(Besatzung), a ne okupacijskih postrojbi (Besetzung), Kind sustavno upotrebljava 
termin "okupacijske snage". 

«četnički sukobi ne spominju, "zabuna" nije moguća), a 240.000 je 
bilo prisiljeno prijeći na katolištvo, uz pomoć "rabijatnih nacionalista" 
među katoličkim svećenstvom. Ni kad je Bleiburg posrijedi, piscu ne 
nedostaje osjećaja za mjeru: pred partizanima su bježali oni koji su 
osjećali krivicu, pa su "žrtvama masovnih strijeljanja postali 
pripadnici ustaške garde i časnici domobranstva, njih sveukupno oko 
deset tisuća", uz još neke "partizanske neprijatelje" diljem druge 
Jugoslavije?!? To se smatralo (pisac to definira baš ovako bezlično) 
partizanskom odmazdom za zločine ustaških fašista. 

Kad započne obradivati poratno razdoblje, Kind neće zaobići 
Andriju Hebranga. Bivši šef KPH će, u maniri Mile Milatovića i 
njegovih ghost-writera, biti optužen za urotu sa Staljinom, uhićen i 
"umrijet će" u tamnici. Nije ubijen i nema ni govora o kakvom 
nastavku hrvatsko-srpskog prijepora. Jednako tako, suđenje nad- 
biskupu Stepincu ne zaslužuje pozornost. | zar je onda čudo da je 
Deklaracija o nazivu i položaju hrvatskoga književnog jezika, kojom 
su “hrvatske kulturne institucije zatražile raspuštanje srpsko-hrvat- 
ske jezične zajednice i službenu upotrebu čistoga hrvatskog 
rječnika", u Beogradu izazvala oprez i strah od nacionalističkog 
divljanja? Hrvatski zahtjevi su opasan i divlji nacionalizam, jer su 
nemotivirani, jer su izrazom sociološke i nacionalne patologije, a ne 
odgovor na postojeće stanje stvari. Liberalizacija nakon Rankovićeva 
pada u Srbiji je dovela do "porasta nezadovoljstva" zbog nacionalnih 
i gospodarskih prilika, a u Hrvatskoj do "manifestacija hrvatskog 
nacionalizma". To je razdoblje "euforije", ekscesa s "hrvatskim 
zastavama bez petokrakih zvijezda", sve brojnijih novina i časopisa 
koji danomice postavljaju sve određenije "nacionalističke zahtjeve", 
"tražeći žrtvenog jarca" u drugim republikama i u drugim narodima. 
lako je Tito skršio taj pokret, skoncentriran oko "nacionalističke 
Matice hrvatske", nije više bilo moguće izbrisati uvjerenje da bi 
samostalna Hrvatska lakše riješila svoje teškoće. 

I onda se, nakon dugog razdoblja velike šutnje pojavljuje "Memo- 
randum" SANU. Pisac ga prepričava, ali ne vrednuje. On shvaća da 
se spor zaoštrava srpskim dokidanjem vojvođanske i kosovske 
autonomije, te uklanjanjem crnogorskoga komunističkog vodstva, ali 
te događaje ne promatra čak ni iz perspektive Ustava SFRJ iz 1974. 
godine. Ne. Raspad Jugoslavije započinje Slovenija kojoj Srbija 

"priznaje pravo na odcjepljenje, secesiju". Hrvatska samo slijedi 
Sloveniju, nakon što je Franjo Tudman pobijedio na izborima 1990. 
zahvaljujući "naglašeno nacionalističkoj, antisrpskoj predizbornoj 
kampanji". Tudman je raspaljivao strasti, tražeći hrvatske granice 
"preko onih koje je zacrtao Tito", sve tamo na Drini. On je otpuštao 
Srbe i od njih tražio ponižavajuće izjave lojalnosti, on je odbio 

pregovarati s Raškovićem o kulturnoj autonomiji "srpskog stanov- 
ništva u Hrvatskoj" (iako je "jedan (sic!) u Beogradu objavljen 
zemljovid sa srpskim granicama na liniji Karlobag-Karlovac-Viro- 
vitica" pomogao stvoriti "zlu krv"). Raspad je, zbog tvrdokornosti 
političkih vodstava, zapečaćen referendumima o samostalnosti: 
rezultate slovenskog referenduma pisac objavljuje, a rezultate 
hrvatskog prekriva riječju "većina". Ono što je "počelo u Sloveniji kao 
neuspjela policijska akcija, pretvorilo se u rat dvaju naroda za životni 
prostor i nove granice". Rat je postao neizbježan, jer Srbi u Hrvatskoj 
nisu htjeli prihvatiti status obespravljene manjine. Počinjeni su mnogi 
zločini, od kojih je najpoznatiji onaj u "istočnoslavonskom (sic!) 
gradu Vukovaru", koji su "fanatički" branili "pretežno dragovoljci oru- 
žanoga krila Hrvatske stranke prava, koja, na čelu s ranijim 
disidentom Dobroslavom Paragom, u tradiciji Ante Starčevića i 
Josipa Franka zagovara velikohrvatske ciljeve, pa je očito ovdje, na 
granici prema srpskoj Vojvodini, htjela izgraditi simbol otpora“. 
Najviše okrutnosti počinili su, doduše, Srbi, njihovi dragovoljci i 
JNA, ali — sve su strane počinile zločine. Ubrzo je svijet "priznao 
hrvatsko pravo na samoodređenje, odričući to isto pravom Srbima u 
Hrvatskoj". Problem time nije riješen, jer su nacionalisti priznanje 
shvatili kao početak sustavne potpore Zapada, a ona je izostala. 
Svijet jednostavno ne smije slati dvoznačne poruke, nego kratko i 
korjenito zasjeći u čvor i — podijeliti Bosnu i Hercegovinu...“ 
Kakvoću knjige, naravno, valja suditi ne samo po onome što u njoj 
stoji, nego i po onome čega u njoj nema, a trebalo bi biti. U Kindovoj 
knjizi, primjerice, nema ozbiljnije rasprave o podrijetlu bosansko- 
hercegovačkog muslimanskog stanovništva, a ponajmanje ima 
govora da su se muslimanski intelektualci u XIX. i prvoj polovini XX. 
stoljeća većinom izjašnjavali Hrvatima. O hrvatskim etničkim 
gubicima, o prijelazu katoličkih Hrvata na islam i pravoslavlje, nema 
ni spomena, ali se zato (pogrešno) tvrdi da je austrougarska uprava 
u Kallayevo doba državnim sredstvima poticala prijelaze muslimana 
na katolištvo. Nadalje, proces posrbljenja Vlaha spomenut je samo 
usput, baš kao i političko djelovanje Srpske pravoslavne crkve 
uopće. U takvim predodžbama je logično da Hrvata u Vojvodini nije 
bilo i nema, a da su srpska prava na BiH jednako jaka ili jača od 
"prava Austro-Ugarske monarhije" (ne Hrvatske!). Uopće, hrvatstvo 


* Uz to "rješenje", u tisku, a i na nekim vrlo odgovornim političkim mjestima, sve se 
češće elaborirai stvaranje neke nove "jugoslavenske asocijacije", na koju bi trebalo 
faktično natjerati države sljednice bivše SFRJ. 





je inferiorno. Ni srednjovjekovna hrvatska država nije “ni u gradnji 
crkava, ni u narodnoj pjesmi, ni u povijesti ostavila tako snažne 
ratničke tragove kao Nemanjičko carstvo“. Srednjovjekovne hrvatske 
crkve i uopće stalno pripadanje Hrvata srednjoeuropsko-medi- 
teranskom kulturnom krugu i značajni hrvatski doprinosi europskoj 
uljudbi dakle ne postoje. Nema Trpimira ni Branimira, nema 
Baščanske ploče, nema Hermana Dalmatina i Jurja Dalmatinca, 
nema Julija Klovića, Ivana Česmičkog, Marka Marulića, Frane 
Petrića i Ruđera Boškovića. Nema Dubrovnika ni "Hasanaginice". 
Nema ničega. Postoji samo nekakvo mrtvo državno pravo i činjenica 
napostojanja: Hrvatska je bespravni dio Ugarske. Hrvati su, štoviše, 
*nesposobni za pobunu" (unf&hig zur Rebellion), pa im je u prvom 
svjetskom ratu ostalo samo da se uzdaju u srpske uspjehe. 

I poslije, u vrijeme dviju jugoslavenskih država postoji samo 
nesloboda, a ne i sustavno gušenje hrvatskih prava. Više je prostora 
posvećeno "procesima titoistima" u istočnoeuropskim prijestol- 
nicama nakon Rezolucije Informbiroa, nego svim hrvatskim političkim 
žrtvama od 1918. do 1990., ne računajući skupštinski atentat. Nema 
srpske pobune u NDH i nema talijansko-četničke urote protiv 
hrvatske države. Zato je moguće da se ustavnopravno određenje 
Republike Hrvatske smatra ozbiljnim razlogom rata, a da se previđa 
kako Srbi u BiH nisu "izbačeni iz Ustava", nego su imali ustavno i 
zakonsko pravo veta, pa su ipak započeli rat... | sve to piše autor koji 
u literaturi navodi da Se služio i vrijednom zbirkom "Etničko čišćenje" 
M. Grmeka, M. Gjidare i N. Šimca. 


* 


Usuđujem se, na temelju površnijeg uvida, procijeniti da ni na 
engleskom jeziku objavljene publikacije o Hrvatskoj ne odudaraju 
bitno od ove (ili ovih) koje su namijenjene publici koja čita njemački, a 
slično, izgleda, vrijedi i za ostale svjetske jezike. 

Slika je Hrvatske nepovoljna, a trud da se to popravi mali ili ga i 
nema. Uz potporu državnih vlasti objavi se poneka popularno pisana 
publikacija, ali ona u pravilu — dobrim dijelom i zbog toga što je 
naznačeno da ju je priredila ili sufinancirala država — nema potrebnu 
uvjerljivost ni recepciju. Tzv. neovisni i po mogućnosti "oporbeni" 
intelektualac ima veću težinu i djeluje uvjerljivije od bilo kojeg 
ministarstva, jer prosječan čitatelj općenito ne vjeruje državi. 

Hrvatski intelektualci, međutim, pišu začuđujuće malo, a njihovi. 
su kontakti sa stranim književnicima, publicistima i novinarima 
očigledno slabi. lako su u doba Jugoslavije bili pod policijskom 
paskom, od 1990. to više nisu. Ako do početka ovog rata Hrvatska 

nije nikoga zanimala, danas se to ne može reći: svi bi željeli o 
Hrvatskoj znati nešto više nego što znaju... Gotovo je šokantno da 
pisci jednog naroda koji je stoljećima živio u državi u kojoj je službeni 
jezik bio svjetski jezik, pisci naroda koji spada medu najraseljenije 
narode svijeta, danas najčešće ne govore ništa osim hrvatskoga.7 A 
možda ni u jednoj sferi ljudske djelatnosti privatne veze nisu tako 
značajne kao u politici. Malobrojni su i hrvatski iseljenici koji će htjeti 
i znati reagirati. Mnogi od njih se osjećaju napuštenima i nemoćnima, 
a nerijetke intelektualce razdire unutarnja borba između vlastite 
savjesti i interesa države, sukob mogućnosti i ambicija, položaj u 
novoj, uvijek _ili zauvijek privremenoj domovini i težnja da se koristi 
staroj i slično. Hrvatska, pak, strukovna udruženja ili nevladine 
institucije na stranim jezicima objavljuju malo ili nimalo, najčešće na 
neprikladan način. Misli se da se radi dobro, već samom činjenicom 
da se želi dobro. Zaboravlja se da je, pojednostavljeno rečeno, lakše 
napisati knjigu, nego joj naći čitatelja.? 

Jedna bi, pak, sustavna raščlamba protuhrvatske promidžbe, 
uvjeren sam, pokazala na čemu se ona temelji, koji su joj argumenti i 
sredstva. Samim time bile bi stvorene pretpostavke jednoga 
ozbiljnog i sustavnog rada kojim bi se moglo parirati neprijatelju, 
polučiti promidžbene i političke zgoditke u inozemstvu, te — last but 
not least — pomoći civiliziranju onoga što prosječan čovjek pogrešno 
naziva unutrašnjom politikom ili smatra prilikama koje su isključivo 
unutrašnjega značaja. Pogrešno, jer je odvojenost unutrašnje i 
vanjske politike samo privid, i to privid koji nam se često razbija o 
glavu... 


7 Jedan mi _je hrvatski književnik opisivao žalosne prizore s kongresa _PEN-a 
održanog 1993. u Hrvatskoj: velik broj hrvatskih književnika svojim gostima, koji 
diljem svijeta pronose dojmove o Hrvatskoj i Hrvatima, nije umio uputiti ni jednu 
jedinu riječ. Općenito, djela hrvatskih autora se malo prevode. Nema opširnijeg 
teksta o BiH koji ne citira Ivu Andrića kao "poznavatelja Bosne", a pogledamo li 
police knjižara koje su ipak odvojile hrvatske od srpskih autora, na "hrvatskoj" ćemo 
polici naći, recimo, djela Dubravke Ugrešić ili Slavenke Drakulić. A knjiga S. Drakulić 
"Sterben in Kroatien" (Umirati u Hrvatskoj), s engleskog prevedena na njemački i 
objavljena 1992. (Rowohlt Verlag) nije bogzna kakva usluga Hrvatskoj. 


* Ne misli se samo na suhoparnost tekstova preopterećenih perifernim podacima, tj. 
na nerazlikovanje knjiga namijenjenih znanstvenicima, od onih upućenih široj 
čitateljskoj publici, nego i na tehničku opremu koja knjigu čini skupom i mnogima 
nedostupnom. 


“Bo 





Politički pregled 





MI SMO ZA DRŽAVU SLOBODE I SOCIJALNE PRAVDE 


Z ARizničar Hrvatske republikanske zajednice za inozemstvo, prof. 
Šime Letina, poslao je 14. svibnja 1995. kružno pismo članovima i 
simpatizerima stranke u Australiji, Kanadi i Sjedinjenim Američkim 
Državama, u kojemu zahvaljuje na dobivenoj pomoći od nekih članova 
i moli druge da ne sustanu, jer rad HRZ-e u Hrvatskoj ovisi i od njihove 
pomoći. Iz toga pisma citiramo samo načelni, politički dio, da bi preko 
našega časopisa dopro do svih članova i simpatizera Hrvatske 
republikanske zajednice. 


Dragi prijatelji! 

Nakon manje stanke javljam se ovim pismom, kako netko ne bi 
pomislio da sam i ja počeo sumnjati u svoje ideale i uvjerenja. Očito je 
da i ja, kao i svaki od vas, imam svojih tegoba i svakodnevnih životnih 
borba koja mi oduzimaju vrijeme i sprečavaju me u namjeri da budem u 
češćoj pismenoj vezi s vama, no ipak nisu toliko velika i snažna da u 
meni unište sve ono što sam, na idejama Ante Starčevića i na 
suvremenoj političkoj doktrini Ivana Oršanića, kroz gotovo trideset 
godina zajedno s vama gradio i ugrađivao ne samo u svoju vlastitu 
svijest, nego i u svijest svih onih s kojima sam dolazio u dodir. Štoviše, 
rekao bih da su danas moja uvjerenja jača nego prije deset godina. 

Pitanje hrvatske državne suverenosti kod mene, kao ni kod vas, nije 
nikada bilo olako shvaćano. Znali smo da je ostvarenje države 
Hrvatske uvjet životne opstojnosti hrvatskog naroda i na tom smo radili 
Svim svojim silama. Smatrali smo da je najvažniji i glavni zadatak 
stvoriti državu, ali nikada nismo mislili, poput nekih zanesenjaka, da će 
Sve drugo doći samo od sebe. Petogodišnja opstojnost države 
Hrvatske i kruta stvarnost oslobodila je mnoge od tih zanesenjaka 
njihovih iluzija i dokazala je da smo mi imali pravo. I zato sam danas 
uvjereniji nego li ikada prije da je upravo Starčevićeva i Oršanićeva 
doktrina jedino jamstvo bolje i ljepše budućnosti hrvatskog naroda. 

Razmišljajući ne samo o ratnim strahotama koje su velikosrpski 
zločinci prouzročili u Hrvatskoj nego i o načinu života hrvatskog 
čovjeka, duboko vjerujem da je wrijeme da se hrvatski nacionalisti 
probude prije nego li bude prekasno. Dok je hrvatski narod bio 
obmanjivan, varan i pljačkan u Jugoslaviji, znali smo da je to zato što je 
Beograd (okupacijska vlast) nadzirala i upravljala Hrvatskom. No . 
nadali smo se da će to prestati uspostavom države Hrvatske i da će se 

u njoj ostvariti ideja Ante Starčevića i Ivana Oršanića, ideja pune 
osobne slobode i socijalne pravde. Nitko od nas nije vjerovao da će 
komunistička parola "snadi se, druže" biti prihvaćena u slobodnoj 
Hrvatskoj i da će to "snalaženje" (krađa) postati hrvatskom vrlinom i 
mjerilom političke sposobnosti mnogih hrvatskih političara. Tragično je 
da se to danas u Hrvatskoj prihvaća kao normalnu životnu i političku 
snalažljivost. Nitko pametan ne može poreći da je velikosrpska agresija 
glavni izvor i uzrok mnogih nedaća i tragedije cijelog pučanstva, 
posebno onih koji su protjerani sa svojih ognjišta i onih koji su izgubili 
svoje najmilije u obrani Hrvatske. Svi mi znamo da nam je svijet 
nesklon i da Hrvatska, na žalost, nema puno prijatelja. Svi mi znamo da 
današnja hrvatska vlast mora itekako paziti na svaki svoj potez, ali to 
ne znači da neki pripadnici hrvatske vlasti imaju moralno pravo koristiti 
se ratnim stanjem za vlastito bogaćenje. 

Da tragedija bude veća, neki Hrvati zbog toga, umjesto po 
pojedincima, udaraju protiv države. Oni (neki svjesno, a neki 
nesvjesno) u dosluhu sa stranim tajnim službama koriste pogreške 
onih koji su na vlasti za rušenje države Hrvatske i za promicanje 
uspostave neke nove Jugoslavije. Drugi opet, strahujući za opstanak 
države Hrvatske, glupo brane i opravdavaju lopovluk, laž i obmane, 
dakle brane ono što se ne može i ne smije braniti. Na dulji rok njihova 
obrana šteti Hrvatskoj. 

U cijelom tom procesu, šutnja može biti tragična u tolikoj mjeri u 
kojoj i ekstremni napadaj ili ekstremna obrana. Svrha ovoga pisma je 
da vas upozori na moguće posljedice naše osobne šutnje iza koje se 
krije osjećaj nemoći. 

Da, mi jesmo mala stranka, ali ne zaboravite da su tako protivnici 
nekada nazivali i stranku Ante Starčevića, a mi znamo da je upravo 
njegovom zaslugom hrvatski narod postao svjestan svega onoga za 
što se danas bori i zalaže. 

Danas je Hrvatska tu. Doduše ne u njezinim povijesnim granicama, 
ne onakva kakvu smo željeli i sanjali, ali ona je ipak tu. Hoćemo li stati 
na pola puta zato što nam neki govore da je ovakva Hrvatska najbolje 
što možemo imati? Ovisi o nama. Oni koji u sebi više ne vide nikakav 
potencijal ni moć, neka se pomire s današnjom situacijom. Mi koji 
vjerujemo da hrvatski narod zaslužuje bolje od onoga što mu je dosad 
ponuđeno, bez obzira na poteškoće, učinit ćemo sve da se po cijeloj 
Hrvatskoj proširi ideja Starčevića i Ivana Oršanića, ideja integralne 
slobode i socijalne pravde, ideja na kojoj se može ostvariti sreća i 
blagostanje svih Hrvata, a ne samo onih koji su privrženi paroli "snadi 
se druže". 

PODJELA BOSNE 


Razgovor Drage Pilsela s provincijalom Bosne Srebrne o. fra 
Petrom Anđelovićem (Nedjeljna Dalmacija, 17. veljače 1995.) spada u 
potpuno jasne tekstove koje nije potrebno tumačiti. Nije moguće 
određenije izreći neki stav od onoga što je o. Andelović rekao o podjeli 
Bosne: "Mi nećemo prihvatiti nikakvu podjelu ni raspodjelu BiH, ako to 
znači odvajanje dijelova te države od njezine cjeline, od njezina bića i 
pripajanje nekoj drugoj susjednoj državi, pa makar se radilo o Republici 
Hrvatskoj, a da o pripajanju Srbiji i ine govorimo. Smatrali smo i danas 
smatramo da su takve podjele i raspodjele BiH nemoguće. Značile bi 
njezinu smrt. Tko želi podijeliti BiH on je zbilja želi ubiti, a ona je, 
upravo živa i cjelovita, najpotrebnija nama Hrvatima." 

No ipak, i taj jasan tekst doživio je "tumačenje" (u obliku članka 
Željka Krušelja u Večernjem listu), tako da je bilo potrebno odgovoriti 
na takva tumačenja. Odgovorio je poznati politolog prof. dr. Zdravko 
Tomac u Večernjem listu od 3. ožujka 1995. rekavši, između ostaloga: 
"Točno je da su bosanski franjevci protiv cijepanja i rušenja bosansko- 
hercegovačke države. Ali oni su protiv cijepanja i rušenja jer su 
uvjereni da je to najbolji način očuvanja mogućnosti opstanka Hrvata u 
Bosni i Hercegovini. A ne, kako Krušelj tvrdi, da franjevci »opterećeni 
opasnošću cijepanja pa i rušenja bosansko-hercegovačke države ne 
brinu dovoljno o istiskivanju Hrvata iz većeg dijela Bosne i Herce- 
govine«." 

"Franjevci se optužuju — piše dr. Tomac — da su »protiv kanto- 
nizacije na nacionalnoj osnovi«, da olako odbacuju dosegnutu razinu 
federalnog ustroja tamošnjeg hrvatskog stanovništva u Hercegovini, 
srednjoj Bosni i Posavini. A upravo je obratno. Oni su bili inicijatori 
politike koja je izražena u Washingtonskom sporazumu i za vrijeme 
najžešćeg hrvatsko-muslimanskog rata, kada se u dijelu hrvatske 
službene politike tvrdilo da nema suživota s Muslimanima, kada su i 
mnogi Hrvati bili zaraženi virusom Miloševićeve i Karadžićeve etničke 
čiste države kao jedinog rješenja, gdje bi »humano preseljenje« 
završilo etničko čišćenje i ono što nije ostvareno »humanim ratom«. 
Mnogim svojim izjavama i jasnim stavovima franjevci, kao i Katolička 
crkva u cjelini, čvrsto stoje na tome da je ostvarivanje Washingtonskog 
sporazuma pa i kantonizacija koja je sastavni dio toga sporazuma, 
jedini spas. Ali jedno je kantonizacija i zajednički život u Federativnoj 
Bosni i Hercegovini, a drugo je podjela Bosne i stvaranje etnički čistih 
država." 

Zaključujući svoju raščlambu, dr. Tomac piše: "Dakle, franjevci se 
ne odriču čvrste teritorijalne organizacije. Oni ne zagovaraju utopisti- 
čku Bosnu i Hercegovinu. Zato oni neće biti krivi i ne mogu biti krivi ako 
Hrvata, kako autor piše, »u budućnosti najvećim dijelom uopće ne bu- 
de«. Krivi će biti oni koji franjevačku politiku proglašavaju utopističkom, 

nerealnom, pa čak i antihrvatskom, koji u stvari prihvaćaju podjelu 
Bosne i Hercegovine, jer je jasno da podjelom Bosne i Hercegovine 60 
posto Hrvata gubi mogućnost da se vrati i živi tamo gdje je dosad 
živjelo. Kao što danas neopravdano napadaju franjevce, tako su neki 
za vrijeme muslimansko-hrvatskog rata neopravdano napali kardinala 
Kuharića." 


RASPRAVA MIMO TEME 


Gospodin Ivo Horvat ima pravo kad u svom osvrtu na razgovor 
novinara Ivana Šabića s mr. Kazimirom Katalinićem ("Do pomirbe 
istinom o prošlosti", Vjesnik, 19. travnja 1995.) tvrdi: "Bleiburg se ne 
može opravdati Jasenovcem, a jednako tako ni Jasenovac. Zločin se 
ne može opravdati drugim zločinom." (“I jedno i drugo strašni su zločini 
što kriče do neba", pismo čitatelja objavljeno u Vjesniku 28. travnja 
1995.). 

Ima pravo što osuduje pojavu i ustanovu Jasenovca kao i sva 
uhićenja iz političkih razloga u Nezavisnoj Državi Hrvatskoj, i to ne 
samo ona koja su završila ubojstvom uhićenoga, kao što je smrt 
seljačkog književnika Mihovila Pavleka Miškine, nego i zatočenja 
brojnih prvaka Hrvatske seljačke stranke. 

Ali ni ti zločini, bez obzira na njihov broj, kao ni druge povrede 
ljudskih ili građanskih prava, nisu dokaz ni fašizma ni nacizma ustaške 
vladavine, kao što krivično-popravni zavodi u SFRJ, od Lepoglave do 
Zenice, Foče i Golog otoka, ne dokazuju da bi Titov režim bio fašistički 
ili nacistički. Sve to dokazuje da su oba sustava bila nasilna i 
diktatorska te da su jugoslavenska državna nasilja bila isto tako 
posljedica nepoštivanja ljudskih i građanskih prava kao i ona ustaška. 
Kao što Ivo Horvat kaže, i jedno i drugo su zločini. Prelazimo preko 
nepotrebne kvalifikacije "strašni" i "što kriče do neba", jer svaki zločin 
nad nevinim, svaka prolivena krv nevina čovjeka, vapi do neba, kako to 
stoji još u Starom zavjetu u opisu kako je Kain ubio Abela. 

Razlika i to bitna razlika jest u tome da su se ustaški i komunistički 
zločini od 1941. do 1945, odigrali u vrijeme rata, u kojemu ni jedna ni 
druga ni treća strana (tj. četnici) nisu poštivale ni ratna ni bilo kakva 
druga pravila, dok su se isto takvi komunistički zločini nakon poraza 
Nezavisne Države Hrvatske, od Bleiburga pa nadalje zbivali kroz 
mnogo godina, usred mira i protiv razoružanog i poraženog protivnika i 
njihovih potpuno nedužnih obitelji i potomaka. 

Komunizam je, isto kao i fašizam i nacizam, bio ideologija, oba- 
vezna i jedino dopuštena u određenim državama, i zato predstavlja 
totalitarizam, dok je ustaštvo u ratnom razdoblju bilo samo politički 
oblik jedne prolazne faze u borbi hrvatskog naroda da se oslobodi 
strane vlasti i ostvari svoju neovisnu državu, bez nekog posebnog, 
sustavnog ideološkog temelja. 

Ali gosp. Ivo Horvat ne polemizira s tezama Katalinića, koji u 
svojem razgovoru nije opravdavao zločine ni jedne ni druge strane, pa 
ni sam ustaški režim, nego je pokušavao u rasprave o prošlosti unijeti 
razum, da bismo kao narodna zajednica iz prošlosti nešto naučili. 

Katalinić iznosi slijedeće teze: 

1. "Ako je bilo ispravno u prošlosti rušiti vlastitu državu zbog 
stranačkih probitaka, zašto to ne bi bilo ispravno i u budućnosti?" 

2. "Ako je u prošlosti bilo važnije na čijoj ćete strani biti, nego kako 
će se to odraziti na interese našega naroda, onda bi se to moglo 
ponoviti i u budućnosti." 

3. Pozitivna strana partizana jest "što su bili na strani onoga bloka 
koji je iz II. svjetskog rata izišao kao pobjednik, a negativna što sami 
nisu bili pobjednici. Oni sve do Rankovića, čak do Karađorđeva 1971., 
a neki ni do danas, nisu shvatili svoju zabludu, tj. da su oni i 1945. bili 
pobijeđeni, a ne pobjednici, jer su i oni bili dio pobijeđena naroda." 

Na te se teze gosp. Ivo Horvat (kao i drugi antifašisti i "antifašisti") 
ne osvrće, iako upravo one predstavljaju danas jedino aktualne 
dijelove ustaško-partizanske borbe, budući da utječu na položaj i 
budućnost nove Republike Hrvatske, koja ni stvarno ni pravno, prema 
preambuli svoga Ustava, nije ni nastavak ni nasljednica Nezavisne 
Države Hrvatske. Ali, bez te u Ustavu nepriznate hrvatske države 
nikada ne bi nastala nova hrvatska država, jer "svijetla tradicija 
hrvatske antifašističke borbe" (po Horvatu) nije imala kao svoj konačni 
cilj rušenje ustaške vlade i preuzimanje vlasti u Nezavisnoj Državi 
Hrvatskoj, nego stvaranje nove, savezne jugoslavenske države, 
utemeljene na "bratstvu i jedinstvu" "naših naroda“, u kojem se zagr- 
ljaju hrvatski narod gotovo ugušio 

Poziv predsjednika Republike Hrvatske dr. Franje Tuđmana u Lon- 
don na proslavu pedesete godišnjice kraja drugog svjetskog rata i 
pobjede antihitlerovske koalicije spada u diplomatske poteze povezane 
s najnovijim događajima. To, dakako, zahtijeva posebnu raščlambu, a 
ne formalno, promidžbeno nabacivanje. 


STRUČNE RAŠČLAMBE I POLITIČKE ODLUKE 


Glavne, temeljne odluke u demokratskom svijetu donose vodeći, 
slobodno izabrani prvaci, koji nemaju uvijek isti službeni naslov. 
Nećemo pogriješiti ako ustvrdimo da u Sjedinjenim Američkim 
Državama konačnu odluku u svim ključnim pitanjima donosi 
predsjednik. Naravno on ne djeluje u zrakopraznom prostoru. Nikada 
nije sam nego ima oko sebe niz slwžbenih savjetnika, niz političkih 
prijatelja i neprijatelja, te obilna vrela informacija, tako obilna da su 
potrebne organizacije koje filtriraju sve te informacije. Održavaju se 
vijećanja i savjetovanja, djeluju utjecaji i kočnice, no konačnu odluku 

donosi predsjednik, čovjek sa svojim idejama, političkim interesima, 
simpatijama i predrasudama, dakle čovjek, a ne stroj. 

Za predsjednika Reagana govorilo se je da nikada nije čitao 
izvještaje dulje od jedne stranice, a kod donošenja najvažnijih odluka 
puštao je da glavni članovi njegova kabineta u njegovoj prisutnosti 
argumentiraju svoja gledišta i kad bi se ona iskristalizirala, izabrao bi 
odluku koja će biti njegova, službena. Drugi su se predsjednici (kao na 
primjer predsjednik Bush) smatrali stručnjacima u određenim sferama i 
sami su donosili odluke, a neki su se opet gubili čitajući brda spisa | 
izvještaja (kao predsjednik Carter). No uvijek je konačnu odluku 
donosio čovjek od krvi i mesa. 

Sličan, iako ne tako ekstreman slučaj je s premijerom britanske 
vlade, koji je primus inter pares u kabinetu, ali uvijek primus, tj. njegova 
je riječ ipak zadnja. 

U francuskom polupredsjedničkom sustavu predsjednik je po 
ustavu nadležan za pitanja vanjske politike i narodne obrane i na tim je 
područjima bivši predsjednik Mitterand donosio konačne odluke, koje 
su u nekim slučajevima bile ideološki snažno obojene. 

Kakvu vezu ima sve to s informacijama? Sva ta središta odlučivanja 
raspolažu s veoma stručnim, dobro plaćenim i veoma sposobnim 
informativnim i analitičkim službama, koje su toliko profesionalne da 
nikada neće zatajiti bitne informacije (osim u hladnom ratu kad su 
"krtice", infiltrirani komunistički agenti, uspjeli ili prikriti neke informacije 
ili ubaciti krive informacije). U pravilu te stručne organizacije daju svoje 
obrazložene prosudbe političkim vrhovima svoje države i odluku donosi 
političko vodstvo, a ne oni. Odluke su političke, a ne uvijek objektivne i 
stručne. 

Jedan klasičan slučaj takve političke odluke, suprotno vlastitim 
izvještajnim službama, bila je uputa predsjednika Busha da Sjedinjene 
Američke Države nastave temeljiti svoju balkansku politiku na premisi 
da je postojanje Jugoslavije, i to post-titovske komunističke Jugoslavije 
u interesu Sjedinjenih Američkih Država, iako je CIA, na temelju 
posebne studije, godinu dana prije izbijanja jugoslavenske krize došla 
do zaključka da će se Jugoslavija raspasti najkasnije za 18 mjeseci 
zbog svojih neriješenih unutrašnjih suprotnosti. Ovaj je izvještaj objavio 
poznati američki novinar David Binder u dnevniku The New York Times 
od 28. studenog 1990. pod naslovom "CIA prorokuje raspad Jugo- 
slavije". Unatoč toj informaciji koja je bila rezultat ozbiljnog, stručnog 
izvještajnog rada i raščlambe, američki državni tajnik gosp. James 
Baker je po predsjednikovoj uputi u Beogradu 21. lipnja 1991. izjavio 
da je sačuvanje integriteta Jugoslavije primarni interes ("top priority") 
Sjedinjenih Država — čime je dao znak Slobodanu Miloševiću i 
Jugoslavenskoj narodnoj armiji da vojničkom silom osiguraju taj 
prioritetni američki interes, koji se je, osim toga, izravno poklapao s 
njihovim željama i namjerama.Ta je intervencija gosp. Bakera dovela 

do četverogodišnjeg općeg rata, za koji cijeli svijet krivi svakoga osim 
onih koji su bili iskra što je zapalila već svima poznato bure baruta. 


* * * 


Ove su nam misli pale na pamet čitajući izvrsnu kritičku raščlambu 
Alberta Wohlstettera, stručnjaka u jednoj važnoj grani strateških 
studija, koji je u kratkom članku "Inferior U.N, or Superior Coalition 
Force?" [Slabija snaga UN ili nadmoćna snaga koalicije?], objavljenom 
u dnevniku The Wall Street Journal od 3. svibnja 1995., osudio 
službenu raščlambu Sjedinjenih Država o vojničkoj sili na Balkanu, 
koja počinje i svršava ponavljajući "nema druge nego pregovarati“ 
[there is no alternative to negotiation"], što znači beskonačno 
popuštanje Srbima i obvezu nadziranja sve labavijih sporazuma 
upotrebom vojnika "čuvara mira“. Ti su "mirovnjaci", piše Wohlstetter, 
slabiji od srpskih snaga koje ih ugrožavaju, strogo su ograničeni u 
svom djelovanju po Ujedinjenim narodima, a podvrgnuti su vetu 
prijatelja Srbije kao što je Rusija. 

Wohlstetter smatra da bi hrvatske i bosanske pješačke snage 
mogle zaustaviti srpske napadače i njihove mjesne pomagače "uz 
dodatnu pomoć američkih zračnih snaga", što bi, po njegovoj procjeni, 
zaustavilo rat. 

Veoma zanimljiva i za hrvatsku javnost neočekivana raščlamba 
jednog stručnjaka koji, međutim, ne donosi političke odluke nego samo 
informira svoju vladu. 


PREPORUČUJEMO! 
HRVATSKI KNJIŽEVNI LIST 


U najnovijem broju (broj 7) Hrvatskog književnog lista naći ćete: 
Ivan Bošković (intervju): Iz kamena povijest, iz povijesti svijest 
Zlatko Tomičić: Poskok zadaje smrtni udarac; Knin — kraljevski hrvatski grad 
Ver: Tko je "izbrisao" riječi "hrvatski kralj Zvonimir" s Baščanske ploče? 
Drago Štambuk: Arhentina 
Stanislav Pejković: Orkan iznad Strossmayera 
Krešimir Mikolčić: Spomen-ploča Matice hrvatske na izvoru Dunava 
Mato Marčinko: Hrvatski grad Bobovac 
Tin Kolumbić: Hrvatski ratni očenaš 
Mirko Vidović: Dolazi vrijeme pravednika 
Mladen Pavković: Je li Krleža uistinu bio nemoćan da bilo kome pomogne? 


Adresa uredništva: Žerjavićeva 3, Zagreb; telefon i faks: (01) 446 227 

Iz hrvatskog tiska 





"ISTOČNI GRIJEH" MAČEKA 


. U "Vjesniku" od 4. lipnja objavljen je razgovor novinara Dražena 
Curića s hrvatskim povjesničarom dr. Jerom Jarebom, iz kojega 
prenosimo neke zanimljive misli. 


* Neposredno nakon ubojstva Radića osniva se ustaški pokret. 
Iz kojih stranaka dolaze članovi pokreta? 

— Iza ubojstva Radića stvaraju se revolucionarne akcije, revolu- 
cionarni pokreti medu hrvatskom mladeži. Većina omladinaca koja je 
bila u toj struji, bila je zapravo omladina Hrvatske seljačke stranke. Toj 
omladini se vrlo brzo priključuje omladina pravaške stranke, omladina 
hrvatske zajednice tako da se stvara dosta veliki omladinski pokret. 

* Koliko je "pasivnost" Mačeka "zaslužna" što je Pavelić 
preuzeo vodstvo kod omladine? 

— Maček je za vrijeme Radića bio u stranci jedan tihi, mali 
odvjetnik. On je bio savjetnik Radića u čisto pravnim pitanjima. Došao 
je na čelo stranke zbog toga jer je prvi potpredsjednik Josip Predavec 
bio optužen da je korupcionaš. (...) Kad je došao na tu poziciju Maček 
je imao soluciju da nešto poduzme. Prema mojim izvorima grupa 
hrvatskih seljačkih zastupnika mu je predložila da je upravo sada 
nastupio trenutak da se digne buna protiv Srba. Međutim on je to odbio. 
Omladina, koja nije bila pod njegovom kontrolom je pravila revolu- 
cionarne akcije. Recimo, organizirala je demonstracije odmah poslije 
smrti Stjepana Radića. Tada je troje mladih ljudi bilo ubijeno, a mnogi 
su ranjeni. 


* Kada dolazi do razlaza između Mačeka i Pavelića? 

— To je strateški razlaz. Pavelić koji je osuđen na smrt od strane 
kralja Aleksandra nije mogao ići na manje. Njegova maksimalna vizija 
je bila rušenje Jugoslavije i stvaranje hrvatske države. Maček je u 
situaciji poslije 1935. godine, kada je bio vođa udružene opozicije u 
kojoj su bile i srpske stranke, kad se oko njega pojavljuje ideja da bi 
sporazumom mogao riješiti hrvatsko pitanje. (...) Tu je razlaz između 
Mačeka i Pavelića. 

* Taj pokušaj kompromisa je rezultirao stvaranjem Banovine 
Hrvatske. Kako ocjenjujete taj čin i Mačekove pregovaračke spo- 
sobnosti? 

— Banovina Hrvatska stvorena je nekoliko dana prije početka 
drugog svjetskog rata. Srbima je neophodno trebala. Na taj čin Srbiju 
su tjerale velike sile posebice Francuska i Engleska. Nama Hrvatima i 
da smo ostali malo dulje u toj situaciji bilo bi isto kao i prije. Banovina 
Hrvatska odnosno sporazum Cvetković-Maček stvorila je bolje uvjete 
za razvoj hrvatskog naroda na teritoriju Banovine Hrvatske. Veliki mi- 
nus Banovine Hrvatske je Mačekov pristanak, po prvi puta u hrvatskoj 
povijesti, da se Bosna podijeli izmedu nas i Srbije. To je istočni grijeh 
Mačekove politike. (...) Ne smijemo smetnuti s uma da su Muslimani 
pod imenom Jugoslavenska muslimanska organizacija uvijek imali 
hrvatsko vodstvo u staroj Kraljevini Jugoslaviji. Od izbora 1920. do 
izbora 1938. godine, muslimanski političari koje je birao muslimanski 
svijet bili su hrvatske orijentacije. Među njima su doduše bila dvojica, 
trojica koji su se izjašnjavali Jugoslavenima, kao predsjednik stranke 
Spaho, ali ako uzmete bilo koju knjigu koja o tome govori, Purivatra koji 
je o tome pisao i drugi, većina tih ljudi, čak devedeset posto, se 
izjašnjavala kao Hrvati. U vrijeme sporazuma kad se vode pregovori, 
od ožujka do kolovoza 1939. godine, svi Muslimani su se ujedinili i 
tražili su stvaranje Banovine Bosne i Hercegovine. Maček, umjesto da 
njih pomogne pristaje na srpsku podjelu Bosne. 


JEDINO SU PARTIZANI MOGLI SPASITI HRVATSKU 


U “Hrvatskom listu“, tjedniku Hrvatske republike Herceg-Bosne, čije 
je uredništvo u Sirokom Brijegu, izišao je u broju 108. (za 26. svibnja 
1995) pod gornjim naslovom opširan razgovor mr. Kazimira Katalinića 
S novinarom gosp. Franjom Stojićem. Razgovor prenosimo u cijelosti. 
Budući da je tada mr. Katalinić bio bolestan, nije bio u stanju ispraviti 
neke pogreške nastale prigodom prepisivanja i samog razgovora, 
snimljenog na magnetofonskoj vrpci, pa smo ovdje učinili potrebne 
ispravke. Zahvaljujemo gosp. Franji Stojiću i "Hrvatskom listu" što su 
nam dopustiti da prenesemo taj razgovor. 


U ulici Nova ves u Zagrebu nedaleko od crkve Svetog Ivana 
Krstitelja, na kućnom broju 62 sjedište je HRVATSKE REPUBLIKAN- 
SKE ZAJEDNICE (HRZ), stranke na čijem je čelu mr. Kazimir Katalinić 
koji je Hrvatsku napustio kao osamnaestogodišnjak davne 1945. god. 
Preko Italije je stigao do Argentine gdje je završio školu i magistrirao 
kemiju pa se nekoliko godina bavio istraživačkim radom. Nakon toga, u 
želji da se što aktivnije uključi u hrvatsku emigraciju i na taj način 
pomogne svome narodu, prelazi u prosvjetu gdje ostaje 25 godina. 

Stranka se u emigraciji, kada joj je na čelu bio dr. Ivo Korsky, zvala 
HRVATSKA REPUBLIKANSKA STRANKA (HRS), ali je zbog posto- 

janja stranke pod tim imenom u Hrvatskoj jedino bilo moguće regi- 
strirati stranku pod neznatno promijenjenim imenom (HRZ). Međutim, 
program i cilj stranke ostali su isti. . 

* Kada i gdje je osnovana Hrvatska republikanska stranka? 

— Osnovana je u siječnju 1951. godine u Buenos Airesu u 
Argentini, a pokrenuli su je hrvatski politički emigranti koji su 1945. bili 
prisiljeni napustiti Hrvatsku jer se nisu slagali sa sustavom, a još manje 
s državom koja dolazi. Oni su bili za neovisnu hrvatsku državu bez 
obzira na to kako bi se zvala i koji bi režim imala. Najbitnije im je bilo 
da to bude nezavisna država, dakle da bude jedan okvir u kome bi se 
Hrvati kao narod osjećali slobodni. Glavni pokretač "HRS" bio je prof. 
Ivan Oršanić. Stranka je okupljala ne samo ljude ustaške proveni- 
jencije, nego i ljude HSS-ovske provenijencije i neke druge, osim, 
naravno komunista. Razlog osnivanja stranke bila je borba za 
uspostavu hrvatske države i to demokratske, pluralističke Hrvatske u 
kojoj će vladati socijalna pravda. Bili smo protiv komunističkog sustava 
u kome je država iskorištavala čovjeka, ali smo i protiv sustava gdje bi 
čovjek iskorištavao čovjeka. Mi smo za ekonomski sustav slobodnog 
tržišta, ali istodobno ne želimo da to slobodno tržište Znači iskori- 
štavanje čovjeka, odnosno mi smo za ekonomsku slobodu čovjeka, a 
protiv ekonomske potlačenosti. Mi smo za socijalnu pravdu ili, ako 
hoćete, mi smo za društvenu pravdu, slijedeći pritom moderne zasade 
Katoličke crkve. , ć e 

* Negdje sam čuo da je bilo određenih neslaganja s Pavelićem 
koji jedno vrijeme nije mogao shvatiti da postoje i druga strujanja 
u hrvatskoj emigraciji. U čemu su bila razmimoilaženja? a. 

— Najprije bih Vas ispravio, jer nije da on nije mogao shvatiti da 
postoje druga strujanja. Vidite, mi nismo, budući da smo pokrenuli 
drugu stranku (kažem mi, iako sam se ja uključio kasnije) u tom 
trenutku bili sljedbenici dr. Ante Pavelića, ali treba reći historijsku 
istinu: dr. Ante Pavelić je po svom podrijetlu bio pravaš. Sto to znači biti 
pravaš? To znači biti za slobodu čovjeka, za pluralizam. Starčević je 
bio veliki demokrat! Prema tome Ante Pavelić, iako je po formi za 
vrijeme NDH bio autoritativac, on je ipak u duši bio demokrat jer je 
shvaćao nužnost i neizbježnost političkog pluralizma. Dakako, nije mu 
bilo drago što se osnivaju druge stranke. Logično je da postoji 
stranačka borba i ne može on prihvatiti da su "Republikanci" u pravu, a 
on u krivu jer bi on postao "Republikanac". Isto tako mi smo osnovali 
drugu stranku zato, jer smo smatrali da on nije u pravu. To je ta razlika 
i nema ništa loše u tome da ljudi misle na različite načine. Ne samo da 
u tome nema ništa loše, već je to prirodno. Ako bi, na primjer, uzeli 
jednu vazu i stavili je izmedu Vas i mene, Vi biste je vidjeli na drukčiji 
način od mene. Tko bi bio u pravu? | Vii ja, a vaza je jedna i to je 
politički pluralizam. On je potreban jer tek razna mišljenja omogućuju 
shvaćanje prave istine u svojoj potpunosti. Dalje, što se tiče razlika, 





evo pedeseta je obljetnica Bleiburga i mi smo shvatili da je Bleiburg 
stavio točku na jedno razdoblje i da treba početi s novim razdobljem. 
To je shvatio čak i dr. Ante Pavelić. On u emigraciji ne nastavlja s 
ustaškim pokretom jer ga je, što su mnogi zaboravili, raspustio i 
osnovao "Hrvatsku državotvornu stranku". Na žalost ta je stranka 
prestala djelovati zbog nedemokratičnosti nekih drugih, a ne Ante 
Pavelića. Dakle, ako je on pokrenuo stranku jasno je da smo i mi imali 
to isto pravo. 


Idejni prodor u domovinu 


* Na koji ste način djelovali iz emigracije? 

— Mi smo pokrenuli stranku u emigraciji zato što je to bilo 
nemoguće u Zagrebu. Međutim, mi je nismo pokrenuli da djelujemo 
prvenstveno u emigraciji, već zato da bude politički instrument borbe 
Hrvata za hrvatsku državu, ne samo u vanjskom svijetu, već i u 
domovini. Smatrali smo da je najplodnije, najbitnije polje rada 
Domovina i da će se Hrvatska osloboditi ne izvana već iznutra. Zbog 
toga smo nastojali djelovati prema domovini i u domovini. S istim smo 
ciljem 1951. godine pokrenuli jedno glasilo koje je izlazilo nekad kao 
dvomjesečnik, nekad kao tromjesečnik, a zvalo se "Republika 
Hrvatska". Od prošle godine "Republiku Hrvatsku" nastavljamo tiskati u 
Zagrebu i, evo, sad je izašao broj 187. 

To je bio jedan način djelovanja. Glasilo nam je služilo za teoretsku 
obradu problema i mi smo u proteklim godinama razradili sve bitne 
pretpostavke i moguće probleme. Pisali smo o tome kakva ekonomija 
mora biti u Hrvatskoj, zatim o odnosima prema našim susjedima: Italiji, 
Sloveniji, Austriji (koja nije naš prvi susjed, ali je ipak tu), zatim prema 
Crnoj Gori, Srbiji, domaćim Srbima i rješavanju srpskog problema. 
Treba li ga riješiti na neki okrutan način ili na jedan logičan način? O 
svemu smo tome raspravljali u tom časopisu. 

Dakako, teško je bilo s jednim takvim časopisom prodrijeti na 
domovinsko područje jer, Vi znate koliki je problem i rizik bio za onoga 
tko je prenosio jedan takav časopis koji je imao od 80 pa do 120 
stranica. Zato smo osim toga časopisa glavne članke, odnosno 
sažetke glavnih članaka tiskali (na formatu A4) sitnim slovima u obliku 
letaka, što smo zvali domovinsko izdanje "Republike Hrvatske". Tim 
sam se poslom zapravo bavio ja kao tadašnji tajnik HRS-e. Mi smo te 
letke tiskali u, i za današnje prilike velikim količinama (od 50 do 100 
tisuća primjeraka), u Njemačkoj. Što smo s tim radili? Masovno smo ih 
širili medu našim radnicima-pečalbarima u Njemačkoj, Francuskoj, 
Svedskoj i drugim europskim zemljama kako bismo ih poučili i preko 
njih prodrli u domovinu. Mi smo im govorili: "Ako ne možete to prenijeti 
u svom džepu, jer se bojite da će vas uhvatiti na granici, prenesite to u 
svom mozgu gdje nikakav rendgen ne može ništa otkriti." 

Drugi način na koji smo nastojali prodrijeti u domovinu, govorim o 
ideološkom radu, bile su magnetofonske vrpce - kazete. Na tim 
kazetama, koje su devedesetominutne i izišlo ih je devet, sažimali smo 
glavne misli i davali smo upute što i kako treba raditi u domovini. To su 
bile instrukcije o revolucionarnom radu. Kad govorim o revolucio- 
narnom radu, ne mislim na dizanje mostova i bacanje bombi, već na 
nešto sasvim drugo. Jedan od naših slogana je glasio: "Svaki letak — 
jedan metak u Jugoslaviju!" 


Slarčevićevo rješenje sipskog pitanja 


* Spomenuli ste srpsko pitanje. Kako Vi i Vaša stranka vidite 
rješenje srpskog pitanja i postoji li ono uopće? 

— Gledajte, rješenje srpskog pitanja dao je još Starčević i dao Bog 
da smo se mi uvijek držali Starčevića. Na primjer: kad Vi igrate šah, 
potezi koje ćete vući ne ovise samo o vama, nego i o onom koji s vama 
igra. Ali treba, bez obzira na protivnika, imati jedan plan. Koje je bilo 
Starčevićevo rješenje srpskog pitanja? Starčević je Hrvatsku zamišljao 
kao državu slobode za sve njezine građane i to bi bilo ono pravo 
rješenje. Na žalost, Srbi su bili i željeli ostati "ravnopravniji", tj. oni su 
nas toliko godina tlačili da im je postalo teško naviknuti se da budu 
ravnopravnima. Naravno, ne možete se vi osloboditi samo idejom. 
Mora postojati određena prisila, određena snaga. Dobar je primjer ono 
što se nedavno zbilo u zapadnoj Slavoniji. Nikad mi to područje ne 
bismo oslobodili na potpuno miran način. Ali ta je intervencija mogla biti 
i drukčija. Mogla je biti brutalna, krvava i ne samo to, nego je moglo 
kasnije doći do prolijevanja krvi, što se nije zbilo. To je primjer koji je 
puno bolji od bilo kakve definicije. O tom smo pisali široke rasprave 
koje su, kao i ovo sada, osim Hrvatima bile upućene i Srbima. Oni se 
ne trebaju plašiti hrvatske države. Cesto smo govorili kako treba 
prekinuti lanac osvete (jer je nakon Bleiburga bio red na nama da se 
osvetimo), jer ako ga mi ne prekinemo on će se nastaviti. A naša je 
želja bila i ostala da Hrvatska ne traje samo četiri godine, već vječno. 
Vidim da to želi i današnja vlasti makar ja ne pripadam stranci na vlasti 
takvo oslobađanje zapadne Slavonije doživljavam kao ostvarenje 
našeg programa. Nemam što drugo reći nego da čestitam i ovakvoj 
Vojsci i ovakvoj politici! 


Katolici i muslimani — Hrvati . 


* Vi ste dosta pisali i imali svoje viđenje rješenja nakupljenih 
problema u bivšoj Jugoslaviji. Recite mi kako Vi vidite rješenje 
hrvatskog pitanja koje je tijesno vezano za BiH? 

— Kad smo osnivali stranku (već ranije sam rekao kako sam se ja 
kasnije uključio) onda nam je pred očima bila NDH koja je, kako se zna, 


80 — 





uz područje današnje Republike Hrvatske obuhvaćala i područje 
današnje BiH, a u tom razdoblju nije postojala nikakva razlika u 
nacionalnom smislu između katolika i muslimana. Bilo je to vrijeme kad 
su i jedni i drugi jednako ginuli za Hrvatsku i kad je dominirala 
Starčevićeva ideja koja je zbližila katolike i muslimane. Nekad su 
katolici i muslimani bili u sukobu i krvarili smo medusobno. Bili smo 
potlačeni, ali ne od muslimana već od Turaka, dakle jednoga stranog 
naroda. Muslimani nisu Turci, što je vidljivo _iz njihove kose, očiju, puti 
itd. Međutim, 1945. god. dolazi Tito i počinje jedan proces koji je 
muslimane pretvorio u jedan drugi narod. Mi smo 1988. god. shvatili da 
se Hrvatska mora organizirati ne unitarno, već kao savezna država 
koja bi bila organizirana po županijama, a sastojala bi se od dviju 
upravnih jedinica: jedna bi bila današnja Republika Hrvatska, a druga 
današnja Republika BiH. Taj naš program smo temeljili ne samo na 
činjenici da su muslimani biološki zapravo Hrvati, makar se većina 
danas tako ne osjeća, već i na tome da Republika Hrvatska treba BiH i 
obrnuto. Osim toga, shvaćali smo da ne može doći do zbližavanja tih 
područja ako protiv toga bude najbrojnija skupina, a to su muslimani, te 
da Hrvati-katolici nisu dovoljno jaki u BiH da bi mogli nametnuti volju 
ostalom pučanstvu. Treba dakle pridobiti muslimane, a da bi ih se 
pridobilo trebaju shvatiti da im ne prijeti nikakva opasnost od 
majorizacije. Današnja BiH ne treba biti unitarno uklopljena u 
Republiku Hrvatsku, nego kao zasebna jedinica, jer će muslimani po 
demokratskom principu imati većinu u toj jedinici i ne trebaju se bojati 
katolika. S druge strane, mi smo tada govorili da se BiH ne može sama 
održati jer će je domaći Srbi i Srbija uništiti i da može opstati jedino u 
spoju s Republikom Hrvatskom. 

* Mislite li da je to sad, nakon ovih krvavih događaja moguće i 
je li dobar put kojim se sada ide, mislim na federaciju BiH (bez 
srpskog dijela) i njezino konfederalno povezivanje s Republikom 
Hrvatskom? 

— Vašingtonski sporazum je primjena naše teorije u današnjici i 
mislim da je moguć. A znate li zašto? Zato što nema drugog rješenja! 
Na žalost, krv je potekla s obje strane i teško je kad progovore osjećaji, 
ali razum mora u konačnici prevladati. Najbolji su primjer Nijemci i 
Francuzi koji se ni danas ne vole, ali ne ratuju, nego zajedno stvaraju 
Europu. Prema tome, to nije utopija, već jedino logično rješenje. Ja bih 
išao i korak dalje: ne samo s federacijom BiH, već s kompletnom 
Republikom BiH. Sad će netko reći: "Onda ćemo imati dva milijuna 
Srba i to je opet neka Jugoslavija." Dragi moj prijatelju to nije nikakva 
Jugoslavija, već je to Hrvatska u kojoj imamo srpsku manjinu. Postoji i 
drugo "rješenje". Bilo bi jako lijepo da mi ostanemo s ovim područjem, 
ali bez Srba. No to je nemoguće, jer ako ne želimo ostati s tim Srbima, 
ostat ćemo i bez toga područja. Ako dopustimo da se to područje 
konfederalno veže sa Srbijom mi ćemo blizu Karlovca, umjesto 

domaćih Srba, imati Veliku Srbiju, a to nije isto, jer će takva Srbija težiti 
izlasku na more, koje je.blizu, što se ne mora dogoditi za 5 ili 10 godina, 
ali može za 20 god., a to je onda nestanak Hrvatske. Rješenje treba 
biti trajno, a ne polovično. Hoće li to biti federacija ili konfederacija, 
manje je važno, ali ta dva prostora (i to kompletna!) teže jedan 
drugome i Vašingtonski sporazumi samo su korak k pravom rješenju 
koje mi zastupamo od 1988. godine. 


"Luđaci" 


* Sve je to lijepo zamišljeno; međutim, mislim da nemate u vidu 
dvije stvari, a to su: aktualno muslimansko vodstvo, koje nije za to 
i drugo, mislite li da će srpski prijatelji u svijetu dopustiti 
povezivanje cijele BiH s Republikom Hrvatskom? 

— Naravno da stvar nije nimalo laka, ali Vi morate imati cilj kojem 
težite, jer ako nemate ispravan cilj Vi ga nikad nećete moći ostvariti. 
Najprije moramo shvatiti da ne smijemo ratovati s Muslimanima. Ja 
nisam potpuno uvjeren da mi to shvaćamo, a to je za mene puno veći 
problem nego vanjske sile. Problem je u nama! Sveto pismo kaže: "Iz 
tebe, Izraele, proizlazi tvoja propast." Naravno i Muslimani moraju 
shvatiti da im nema spasa bez nas i sve kad bi se i mrzili moramo biti 
zajedno. Sto se tiče vanjskih sila, mi smo Hrvatsku stvorili jer smo to 
željeli, a isto tako znat ćemo je i očuvati. Prilika nam se ukazala kao i 
1941. godine kad smo, ne zato što je netko drugi htio stvoriti Hrvatsku, 
već mi, to i učinili. Naš se plan nekome može činiti kao fatamorgana, 
ali, molim Vas, tko je prije samo 5 godina mogao vjerovati u nastanak 
Hrvatske? Gotovo nitko! Za mene je Hrvatska i tada i uvijek bila 
opipljiva realnost, a Jugoslavija fatamorgana, što sam napisao još 
1959. god. Napisati to tada značilo je da ste zreli za ludnicu. Prof. Ivan 
Oršanić je govorio da smo mi republikanci "luđaci", jer smo vjerovali u 
ostvarenje nečega naizgled neostvarivoga, ali da ćemo, budemo li mi 
Hrvati "ludaci", uspjeti stvoriti državu, što se i dogodilo. | sad moramo 
biti "ludaci". Recite mi je li prije dvije godine bilo realno očekivati 
oslobođenje zapadne Slavonije? Nije. Koliko nas ima danas koji vjeruju 
u oslobađanje Knina, a koliki misle da je to neizvedivo? A_oslobodit 
ćemo ga! Pod kojim uvjetom? Pod uvjetom da vjerujemo u to, da 
radimo na tome i da se spremamo na to. 

* Zašto ste pokrenuli stranku u domovini? 

— Gledajte, najmanje ću govoriti o stranci, jer je ona za nas 
republikance sekundarna. Nama je ona sredstvo, a pokrenuli smo je 
radi pomoći vlastitom narodu. Jer, kao što je nužan klub kad je športsko 
natjecanje u pitanju, tako je potrebna stranka želite li politički djelovati. 

Mislimo da još imamo što reći svom narodu i da mu još možemo 
pomoći. 

* Djelujete li još uvijek u inozemstvu? 

— Da. Oni republikanci koji se iz raznoraznih razloga nisu vratili u 
domovinu u svojim su srcima ostali republikanci i dio naše organizacije. 

Mi smo kao stranka ostali širom svijeta u emigraciji i u našem statutu 
stoji da će stranka (HRZ) djelovati i izvan Hrvatske. 


"Zna vođa što radi!" 


* Otkud u imenu stranke pridjev republikanski? 

— Odatle što smo davno shvatili da je politika "zna vođa što radi" 
bila neispravna. Takva politika je bila neispravna za vrijeme prve 
Jugoslavije, za vrijeme NDH, potom u emigraciji i ona je neispravna 
uvijek. Pridjev republikanski uzeli smo zbog neslaganja s monar- 
hističkim principom (a ne samo s monarhijom), tj. s principom gdje 
imate s jedne strane vodu, a s druge "stado" koje ga mora slijediti. Mi 
smo za parlamentarni sustav, odnosno pravu republikansku 
demokraciju. Država Hrvatska je ispravno odabrala naziv Republika 
naznačujući tako demokratski princip koji u njoj treba vladati. Princip je 
to gdje jedan čovjek nije Bogom-dan i da sve o njemu ovisi. 

* Naš sustav, koji je dosta sličan američkom i francuskom, 
stalno je osporavan od strane oporbenih stranaka. Što Vi mislite o 
našem sustavu vladanja? 

— Ponavljam da smo mi uvijek zastupali parlamentarni sustav, ali 
ne zato što nam se ne bi možda sviđao današnji predsjednik 
Republike, nego je to naš princip od 1951. godine kad još Hrvatska nije 
ni postojala i kad nismo znali da će na to mjesto biti izabran dr. Franjo 
Tudman. Dakle, to naše mišljenje ne treba shvatiti kao kritiku 
predsjednika Tudmana, već kao naš načelni stav. Vidite, s današnjim 
Saborom, koji nije toliko jak, ipak država funkcionira. Ali što bi bilo da 
nema dr. Tudmana? Bi li onda s ovim sustavom država funkcionirala? 
Država mora funkcionirati neovisno o čovjeku, jer svi smo smrtni i ne 
smijemo, kad biramo, izabrati sustav za 4 ili 6 godina, već za 200 i 300 
god. Mi nismo, kao neki, protiv takva sustava zato što mi nismo na 
vlasti, nego jer nam je na pameti interes Hrvatske. 


Tko je kriv za Bleiburg? 


* Tko je kriv za bleiburšku tragediju? Koje ljude ili možda 
države treba kriviti? 

— Ponovno bih se vratio Starčeviću. On je upozoravao kako Hrvati 
za svoje nesreće uvijek krive drugoga i nikako da shvate da su za 
mnoge oni sami krivi. Tom spoznajom je nastojao djelovati na nas 
Hrvate i taj princip vrijedi i za slučaj Bleiburga. Za Bleiburg nisu samo 
Englezi krivi nego i mi sami, a pritom mislim i na jedne i na druge. Kako 
je došlo do Bleiburga? Zašto smo izgubili državu? 

* Je li to bilo neizbježno i da li se na kraju moglo što 
promijeniti? 

— Država se mogla spasiti, ali to su mogli učiniti samo oni koji su 
bili na strani pobjednika. Nisu se ustaše mogle prebaciti na drugu 
stranu jer je sve bilo dogovoreno još 1943. i 1944. godine, pa je prema 
tome i puč Vokić-Lorković došao prekasno. Ali partizani, koji su u 
Hrvatskoj bili većinom Hrvati, bili su na pobjedničkoj strani i na njima je 
bilo da spase državu. Trebali su smijeniti režim, ali sačuvati državu. 

Kako to da su Francuzi, Talijani ili Nijemci (kojih nije bilo puno protiv 
Hitlera, ali ih je ipak bilo), kako to da su se oni borili protiv fašizma i 
nacizma a istodobno nisu bili protiv vlastitih država i ni u jednom 
trenutku nisu pomišljali na njihovo rušenje? Naši tobožnji antifašisti, 
koji su u biti bili boljševici, dakle crveni fašisti, a ne antifašisti, više su 
mislili na rušenje države, a manje na borbu protiv okupatora. Znate li 
što se dogodilo kad su se Englezi trebali iskrcati u Dalmaciji? Hrvatska 
vlast daje tada upute svojoj vojsci da ne pruža otpor, a Tito šalje u 
Zagreb Velebita da Nijemcima ponudi pomoć u slučaju iskrcavanja 
saveznika. Je li to bila borba protiv okupatora ili protiv hrvatske 
države?! Tito je Hrvat i, molim Vas, tko je mogao sačuvati Hrvatsku ako 
ne on! 

Kad je kapitulirala Italija svo talijansko oružje je završilo u rukama 
hrvatskih (a ne srpskih) partizana, tako da su oni na prostoru bivše 
Jugoslavije bili najbolje naoružani. Idemo dalje: Hebrang razmišlja o 
nekoj vrsti, iako ne potpunoj, samostalnosti, nakon čega ga smjenjuju, 
a na njegovo mjesto postavljaju kvislinga Bakarića. Dakle, jedino su 
partizani mogli spasiti Hrvatsku. To više nije mogao ni HSS, jer ako su 
Englezi žrtvovali Dražu-Mihajlovića i kralja Petra za Tita, zar bi žrtvovali 
Tita za Mačeka? Ili, zar bi žrtvovali Tita za Vokića i Lorkovića? To su 
iluzije! Znači, krivi su ne hrvatski boljševici, jer oni nikad nisu bili 
hrvatski, već boljševici iz Hrvatske. 

Želio bih napomenuti da ja ne kritiziram obične partizane, a 
posebno ne one iz Dalmacije, koji su bježali pred Talijanima, jer ja sam 
iz Hrvatskog primorja i znam kako je bilo. Takoder, partizanski pokret u 
Istri bio je sto posto hrvatski, ali tko je pitao te partizane, te naše "male" 
ljude koji su svi glasali za Mačeka, dakle za Hrvatsku (jer se za 
Pavelića i nije moglo glasati), tko ih je išta pitao? Oni koji su odlučivali 
bili su za Jugoslaviju, odnosno bolje rečeno za Veliku Srbiju i tako je 
došlo do propasti Hrvatske i do povlačenja. 

Da li se trebalo povući, da li je sve tako moralo biti, da lije moglo biti 
nešto bolje — sve su to pitanja za sebe. Dio je krivnje ina ovoj strani. 
Uostalom, HRVATSKA REPUBLIKANSKA STRANKA je i stvorena kao 
kritika Bleiburga. Ali mislim da još jednom treba podvući da su glavni 
krivci "naši" boljševici! 

Novi suradnici: 


(Nastavak sa druge stranice korica) 


Prof. Juraj Lončarević, rođen 1930. u Sremskoj Mitrovici. U VI. 
razredu gimnazije (1946.) izbačen iz svih škola u državi, za sva 
vremena, ali ipak uspijeva završiti kroatistiku na Filozofskom 
fakultetu u Zagrebu. Uhićen 1972. i osuđen na 18 mjeseci strogog 
zatvora, te izbačen s posla. Najvažnija djela: "Šokački i bunje- 
vački književni portreti", "Dnevnik odgojitelja", "Unatoč svemu 
ostati vedar" (reportaža o župnicima u Hrvatskoj), "Sakralno-turi- 
stički vodič Slavonije i Baranje", "Hrvati u Srijemu", "Hrvati u 
Mađarskoj i Trijanonski ugovor", "Srijemska kalvarija Hrvata". 


Tvrdko Novaković rođen je 13. kolovoza 1973. godine u Kščinu. 
Otac mu je robijao deset godina u KPD "Zenica" kao politički 
zatvorenik. Student je prava u Zagrebu i član HRZ-a. 


Dr. Petar Strčić, rođen na otoku Krku, član-suradnik HAZU, 
znanstveni i arhivski savjetnik, upravitelj arhiva HAZU i profesor 
Filozofskog fakulteta u Zagrebu te Pedagoškoga fakulteta u 
Rijeci. Predsjednik je Društva za hrvatsku povjesnicu, Saveza 
povjesnih društava Republike Hrvatske u Zagrebu, Čakavskoga 
sabora u Puli i Povijesnoga društva u Rijeci. Glavni je urednik više 
zbornika, te (ko)autor 29 knjiga. Stručnjak je za povijest Zapadne 
Hrvatske. Dobitnik je niza priznanja, a ove je godine dobio 
koautorsku nagradu grada Rijeke za knjigu "Poglavnikovom 
Vojnom uredu". 

